
Sala era plină până la refuz, mulţimea murmura în 
așteptarea discursului Evei Noble, care ar fi trebuit să înceapă 
de câtva timp. Organizatorul adunării apăru în mijlocul scenei 
și îşi drese glasul, în timp ce mulțimea aștepta răbdătoare să-i 
audă spusele. 

— Doamnelor și domnilor, vă mulțumesc că aţi venit astăzi 
aici, ca s-o ascultăm pe o tânără deosebită, Eve Noble. O 
femeie al cărei curaj și hotărâre ne-au adus atâta folos, ale 
cărei cuvinte ne-au făcut conștienți pe noi, marele public, de 
existența unor alți oameni, diferiţi de noi, cu capacități mai 
ciudate de percepere a sunetelor. Prin exemplul ei și 
experienţa câștigată în lumea hipoacuzicilor, Eve Noble ne-a 
arătat că tot ce numim handicap sau deficiență, este doar un 
mod diferit de viaţă, că hipoacuzia poate fi un mod de viață 
bun și productiv pentru cineva care vrea să facă faţă tuturor 
provocărilor. Știu că toţi veţi împărtăși bucuria mea de a o 

avea pe Eve printre noi. Se întoarse spre dreapta și întinse 
mâna spre Eve, pentru a-i ura bun venit. 

Eve urcă pe scenă, zâmbind auditoriului, pe care nu-l 
putea auzi. 

Era o făptură fragilă, nu prea înaltă, zveltă, cu ochi neobișnuit 
de mari, cu un chip destins, senin, fără urmă de încordare, semn 
că posesoarea lui nu cunoscuse înfrângerea, deziluzia, trădarea 
şi alte dureri. Avea un zâmbet cald, deschis, plin de bunătate, 
care parcă mângâia orice persoană cu care venea în contact. Fără 
a fi apucat să rostească vreo vorbă, umplea sala cu prezenţa și 
căldura ei. Auditoriul simţea aceste efecte din plin. Ca la un 
semn, aplauzele care marcaseră intrarea ei pe scenă încetară, nu 
se mai auzi nici o şoaptă, nimeni nu-și mai drese glasul, când Eve 
își ocupă locul în fața microfonului. 

— Vă mulțumesc că m-aţi invitat aici, începu Eve, rostind 
vorbele foarte clar, pe un ton bogat în inflexiuni. Avea totuși 
un mod mai ciudat de a alungi silabele. Acest mic neajuns era 
compensat de forța pe care o degaja și de încrederea în sine. 
Doresc să vă fac să înțelegeţi mai multe despre lumea mea, să 
aflaţi mai multe, să mă percepeti altfel. În pofida celor pe care 
le gândiţi despre cei cu deficienţe, lumea în care trăim noi 
este o lume frumoasă, uneori chiar mai frumoasă decât a 
voastră. Tăcerea nu este o temniţă, decât dacă ţi-o faci ca atare. 
Gândiţi-vă o secundă. Gândiţi-vă la zgomotele imposibile care 
vă agresează de -a lungul unei zile întregi. Mașini, sirene, 
conversații inutile, chiar și într-o sală ca aceasta, spuse ea 
privind drept spre auditoriu la figurile curioase, intrigate, 

figuri care abia îi aşteptau explicaţiile. Când vorbi, își mișcă 
grațios mâinile mici și subţiri, care aveau mai multă eleganță 
și erau mai expresive ca unele ce aparţineau unor persoane 
normale. Pentru că am avut auz până la șase ani, pot spune 
c-am trăit în ambele lumi. Da, am pierdut ceva când boala s-a 
complicat și mi-a răpit posibilitatea de a percepe sunetele ca 
majoritatea oamenilor, dar nu mi-am pierdut capacitatea de a 
simți, de a dori, de a spera, de a visa. N-am devenit mai puţin 
umană, sau mai puţin femeie. Acum am două căi de 
comunicare, într-un singur limbaj. Mă pot concentra, fără a fi 
întreruptă de zgomote. 

Îi pot înţelege pe ceilalți pe căi pe care nu le-aș fi aflat, 
dacă n-aş fi avut această aşa— numită deficiență. Am învățat să 
aflu mai mult despre lumea mea și a voastră decât mi-am 
închipuit că s-ar putea, am învăţat să disting mulțimea de 
sunete și zgomote din viaţa de zi cu zi a unui om normal. 

Eve făcu o pauză, apoi continuă, făcând ca adevărurile ei să 
pătrundă în minţile celor care veniseră s-o asculte, s-o 
înțeleagă. Exista și un număr mare de hipoacuzici în 
auditoriu, unii înrăiți de ceea ce le refuzase viaţa, alţii apatici, 
alți curioși să vadă ce făcuse un om ca ei. 

Membrii familiilor hipoacuzicilor veniseră să caute sprijin, 
să încerce să înțeleagă ceea ce oamenii fără auz nu aveau 
curajul să spună. 

Eve încercase să intuiască motivele pentru care ar fi venit 
aici ascultătorii. De aceea, fiecare discurs al ei era mai mult 
sau mai puţin diferit de celelalte. 

Voia să ajungă la inima fiecăruia, deși știa că este un vis 
imposibil, chiar dacă se străduia din răsputeri să-l transforme 
în realitate. 

Uneori, cum se i întâmpla chiar acum, simţea că auditoriul 
este deschis, că îi soarbe cuvintele, că acei asemeni ei, aflaţi în 
sală, voiau să scape din acele colivii unde se aflau prizonieri 
fizic și mental, să treacă într-o stare de libertate. 

Cuvântarea ei dură aproape o oră, fiecare cuvânt îi fu 
absorbit cu speranţă și bucurie. Zâmbetele se conturară pe 
buzele care uitaseră ce înseamnă să zâmbești. 

Chiar și cei mai reticenti simţiră forța vorbelor ei. 

Poate că aceste schimbări nu vor avea efecte de durată 
asupra fiecăruia dintre ascultători. Exista întotdeauna această 
posibilitate. 

Dar deocamdată, Eve se mulțumi cu faptul că venise să 
discute vieţile celor în nevoie, să le umple vidul cu ceva mai 
mult, să-i facă să uite disperarea și durerea. 


Capitolul 1 


Tăciunii aflaţi în șemineu începură să pocnească și să 
sfârâie, cele trei potăi din fața focului nici măcar nu se 
mișcară, rămaseră la fel de liniștite, bucurându-se de căldura 
focului dar și de prezenţa bărbatului aflat în colţul camerei, 
rezemat de marginea unui birou vechi. Sloane McGuire ridică 
privirea, deranjat de pocnetul buștenilor de pe foc și lăsă 
deoparte cartea la care citea. Avea ochii negri, o privire 
intensă, iar părul castaniu închis. Se uită un moment la foc, 
întrebându-se dacă trebuia să mai pună vreun lemn. Nu voia 
să-și întrerupă firul lecturii, ca să se ocupe de o problemă 
minoră, cum ar fi pusul buștenilor pe foc. Dar apoi realiză că 
putea să termine liniștit cartea, înainte de a mai adăuga lemne. 
Ceea ce citea, nu-i oferea nimic nou, sau neștiut. Sloane nu 
era un bărbat impresionabil, dar această femeie, Eve Noble, îl 
impresionase prin felul în care triumfase. Găsise acea cheie 
spre sufletul lui, pe care el o căutase toată viaţa. 

În vorbele ei, simţise pasiunea, dedicarea, bucuria pe care 
ea o simţea faţă de viață, cu toate că era o femeie handicapată. 

Închise cartea după câteva clipe și mai privi o dată chipul 
autoarei, aflat pe coperta prăfuită. Nu părea o luptătoare, o 
femeie care să se poată împotrivi tuturor. Îi privi lung ochii 
verzi, părul blond, mătăsos, trăsăturile delicate, frumos 
conturate. Ar fi fost foarte potrivită ca model pentru viața unei 
prințese. Sloane zâmbi trist. 

Ca majoritatea bărbaţilor, aflase și el că felul în care arăta 
o femeie nu spunea mare lucru despre felul ei de a fi. Cel mai 
dezarmant şi mai fermecător zâmbet, putea ascunde o mare 
duritate. 

Cea mai sensibilă atingere putea precede cuțitul împlântat 
cu foarte multă precizie în inima unui bărbat. 

Sexul slab avea o putere cu care bărbatul nu putea ţine 
pasul și o cruzime care putea fi declanșată la fel de repede ca 
dragostea și compasiunea. 

Sloane își mută privirea de pe chipul Evei și se gândi la cel 
care-i dăduse cartea. 

Mark Clemens voia ceva de la el. Nu-i trimisese degeaba 
cartea, cu solicitarea de a o citi. 

— Eu am terminat-o, spuse el, când Mark răspunsese la cel 
de al patrulea sunet al telefonului. Dar de ce era atât de 
important s-o citesc chiar în seara asta? 

Se uită pe pupitru. Avea multe lucrări de citit, dar și lecturi 
cu care să se relaxeze, dacă voia. Dar toate acestea puteau 
aștepta. 

— Am lucruri mai importante de făcut. 

— Ştiu, murmură Mark scuzându-se. Şi înainte de a-ţi spune 
motivul, ce-ar fi să-mi spui ce crezi despre povestea Evei? 

— A fost bună. Bine scrisă. Pasionantă. Inspirată, cu toate că 
un pic cam provocatoare, zise el, nepregătit să extrapoleze 
ceva din munca și viaţa Evei Noble, ca să se protejeze de 
favorurile pe care le dorea prietenul său. Dar tu știi asta prea 
bine. Din ce-mi amintesc, această lucrare a cunoscut un mare 
succes, aflându-se o vreme pe lista best-sellerurilor. 

Mark ignoră această ultimă remarcă. 

— Cum ai vrea s-o cunoști? 

Sloane ezită, deși nu voia s-o cunoască pe femeia aceasta. 
Vorbele ei îl marcaseră, îl făcuseră să se gândească la lucruri 
pe care nu le mai abordase de mulţi ani. Vorbele acestei 
femei îl stimulaseră emoţional, așa cum nu reușise să facă 
familia, munca sa. Şi întrucât și el avusese oarecare 
experiență cu hipoacuzicii în munca sa, cunoscuse și 
obstacole, nereușite. 

— Mulţi dintre cei care gândesc, nu cred c-ar vrea s-o 
cunoască. Recunoscuse ideile lui Mark, fiind cel care le 
recepționase de prea multe ori. Te rog, fii explicit. Ce legătură 
ar putea fi între tine și Eve Noble? 

— Eve va veni luna viitoare să vorbească la emisiunea lui 
Duke. Îi voi asigura cazarea în casa de oaspeți. Și întrucât nici 
una din cele două femei care vor veni nu cunoaște zona, vor 
avea nevoie de un ghid. M-am gândit la tine. 

Sloane se încruntă. 

Deși avea un program încărcat pentru următorul trimestru, 
avea un asistent capabil, care-l putea înlocui, dar nu înţelegea 
de ce tot el trebuia să asigure și un însoțitor pentru această Eve. 

— De ce eu? fu întrebarea lui, firească, de altfel. 

— Să zicem că dintr-o coincidenţă, în cea mai mare parte. 
Am primit confirmarea participării ei, chiar în ziua în care 
mi-ai vorbit de centrul de îngrijire diurnă al copiilor cu 
probleme de auz. 

Sloane simţi ceva ciudat, un subințeles pe care nu-l 
percepuse până acum în felul în care Mark îi evita întrebările. 
Dar nu putea înțelege ce punea la cale acest prieten, dincolo 
de ceea ce admisese deja. 

— Este un mare pas înainte să stabileşti o legătură între cei 
doi. Dar nu uita că am ore! 

— Dar îţi poţi solicita asistentul să te înlocuiască, mai ales 
la sfârșitul săptămânii. 

Sloane ridică din sprâncene, imaginându-și că această Eve 
Noble ar rămâne în weekend la universitatea Duke. Un fost 
elev respectabil, Mark era unul din membrii comitetului, care 
se ocupase de programarea vorbitorilor, le asigurase cazarea 
și ghidul, dacă aveau nevoie. Niciodată, universitatea Duke nu 
fusese atât de ospitalieră. 

— Ce intenţionezi? 

— Vreau să fac o invitaţie la cină, printre altele. 

Sloane trase aer în piept, disperat. 

Adunarea colegilor săi nu avea loc sub auspicii bune, după 
părerea sa. Majoritatea erau oameni interesanti, dar per total 
aveau tendinţa de a-i șoca pe cei din jur. 

— Unele lucruri nu se vor schimba niciodată. Acesta este 
unul din motivele pentru care am nevoie de tine. Vreau ca Eve 
să plece de aici cu o impresie bună despre noi. Ne-a făcut o 
favoare ţinând această prelegere, fără o pregătire prealabilă. 
Abia a terminat un șir de prelegeri istovitoare. 

— De ce oare simt că ai lăsat ceva deoparte în mod 
intenţionat? 

Mark oftă. Ar fi trebuit să ştie că nu se putea ascunde în 
umbra lui Sloane, acesta nu avea umbră. 

— Imaginea de pe spatele cărţii Evei nu este în avantajul ei. 
Călătorește însoţită de sora ei , care este la fel de drăguță ca ea, 
dar mult mai deschisă. Le-am cunoscut și mi-au plăcut 
amândouă. Dar nici una nu părea să se poată proteja singură. 
Aș vrea ca șederea Evei aici să nu fie umbrită de vreun incident. 

Ar fi frumos să-i putem înapoia ceva din dragostea pe care 
ne-o oferă ea. 

Cu experienţa ta în relația cu copiii străzii, cu copiii cu 
deficienţe, cred că ai putea face față unicităţii Evei. Acest 
element este cel mai important. 

Când am cunoscut-o pe Eve, am făcut greșeala să recunosc 
că nu știu să mă port cu cei cu probleme....apoi am încercat să 
repar gafa vorbindu-i foarte rar, de parcă mă adresam unor 
persoane fără creier... 

Rezultatul a fost că mi-a spus foarte subtil că nu mai trebuia 
să fac nici un efort... Mark făcu o grimasă, amintindu-și ce 
simţise atunci. 

— Nu am nevoie de cineva care să facă aceeași greșeală 
stupidă pe care am făcut-o. Știu că voi n-o veţi repeta. Știți ce-i 

afectează pe alţii și mai ales știți să aveţi grijă să evitaţi ceva 
ce-i rănește pe cei din jur, să trataţi cu oamenii cu deficienţe. 

Sloane se foi în scaun. Da, observase și el că cei din jurul 
lui erau afectaţi. Când ești speriat, este mai uşor să vezi că și 
cel de alături se teme, la fel ca tine. Dar ce făcuse el nu era 
ceva ieşit din comun. 

În lume, alţii făcuseră mai mult. 

— Cred că pentru escorta Evei este mai potrivită o femeie. 

— O să mă gândesc la asta, admise Mark. Dar Beth nu 
gândeşte la fel. După cum mi-a spus soţia, o femeie preferă să 
fie însoţită de un bărbat la masă și nu de o altă femeie. 

Programul Evei va fi foarte încărcat, iar tu ești foarte 
aproape de locul în care va fi cazată. Am dotat soneria cu un 
bec foarte puternic şi cu un sistem special, ca Eve să-şi poată 
citi mesajele, dar asta nu-i rezolvă toate problemele, după 
cum ştii. 

Sloane oftă, dorindu-și să poată vorbi deschis despre ceea 
ce-l îngrijora la această solicitare a lui Mark. Fiecare afirmaţie 
a lui avea o bază solidă şi amândoi știau că Mark mai trebuia 
să spună ceva. 

Femeia pe care o cunoscuse prin intermediul scrisului, era 
una dintre acei oameni rari, care nu se puteau proteja 
împotriva celor care o puteau folosi. Eve Noble era genul de 
femeie care se punea foarte ușor la dispoziţia altora. Și în 
lumea lui, asta o punea în mare primejdie. Se gândi la colegii 
săi, care se vor folosi de ea. Va avea nevoie de cineva care s-o 
protejeze, să fie ca un tampon. Asta îl făcu să ia o decizie. 

— Foarte bine. Întinse mâna după creion și hârtie. Spune-mi, 
te rog, care va fi programul. 

Mark se conformă imediat, încercuind datele la care Eve 
avea întâlniri cu oficialităţile și alte angajamente. 

— Uite, aici este puţin timp liber, observă el. 

— Ştiu. De fapt, eu am anulat câteva întâlniri. 

— De ce? 

— Mi s-a părut că Eve este cam obosită; am avut chiar 
rețineri în a o invita aici, la noi, dar nu pot ignora faptul că 
prezenţa ei ar putea aduce mult bine. 

— Şi pentru asta îi pui casa de oaspeţi la dispoziţie, 
bombăni Sloane, privind figura femeii de pe coperta cărţii. 
Bine, voi avea grijă de ea, murmură apoi fără a-și lua ochii de 
pe chipului Evei. 

Mark nu mai știa cum să-şi exprime recunoştinţa. 

— Dacă întâmpini probleme, nu ezita să suni. Mă bazez 
pe tine. 

Sloane închise, tot cu ochii la chipul Evei Noble. Arăta ca 
un înger. În ochii ei, se putea vedea o lumină pe care n-o mai 
văzuse vreodată, seninătate care izvora din suflet. Poate era 
obținută doar printr-un truc al fotografului, dar vru să creadă 
în această lumină, mai mult ca orice pe lume. Îşi aminti 
articolele ei, trasând cu degetul trăsăturile fine și delicate ale 
chipului ei. 

Cuvintele Evei Noble îi merseseră la suflet, îl făcuseră să 
gândească, să dorească, să-şi amintească. De câte ori nu-și 
dorise în viață să cunoască o femeie profundă! 

Viaţa nu fusese întotdeauna bună cu el. Acum, cel puțin 
era mai uşoară. Avea munca lui, proiecte noi, familia, 
prietenii în jur. 

Unii erau tentaţi să-l categorisească drept singuratic; tatăl 
lui nu fusese nici el prea încântat că Sloane nu se grăbise să-și 
ia O nevastă. 

Zâmbetul Evei îl făcea să viseze. Își aminti rândurile scrie 
de ea despre copii, iar dragostea se simţise la fiecare rând.Îl 
interesase povestea ei de la început. Avusese un moment în 
care voise să renunţe, să nu mai citească, pentru că vorbele ei 
erau prea dureroase. Felul în care vorbea despre familie, 
despre valorile umane, despre credinţă pe înţelesul tuturor, îl 
făcu să vrea s-o cunoască. Ţinea cartea ei în mână; după ce-o 
termină, înțelesese că nimeni nu va ajunge vreodată mai bine 
la sufletul lui cu atâta dragoste, compasiune, cu atâta dorință. 

Sloane se ridică, se duse la fereastră, amintindu-și multe, 
dorindu-și să cunoască și mai mult. El înțelegea mai bine ca 
oricine cuvântul“imposibil“. Nu va avea niciodată propria sa 
familie. Nu va exista în viaţa sa nici o Eve, care să-i dăruiască 
un copil. Soarta îi hărăzise un alt drum. Nu-și putea permite 
gânduri și vise inutile. 

Eve ajunsese la sufletul lui singuratic, dăruindu-i ceva la 
care nu mai sperase. 

O va întâlni, va afla mai mult despre ea, și poate dacă soarta 
va voi Să-i zâmbească și lui, va găsi liniștea și pacea în prezenţa 
ei timp de câteva zile. 

Zâmbi unui gând ascuns. 

— Am crezut c-o să vrei să te odihnești după turul acesta, zise 
Gay, privindu-și sora cu care lua micul dejun. Soarele diminetii 
i se oglindea în plete, creând o aură care se potrivea cu chipul 
ei senin. Eve avea cearcăne și își pierduse pofta de mâncare în 
ultimele zile. Gay era îngrijorată, ca și restul familiei. 

Eve obișnuia să ia prea mult pe umerii ei slabi, să dea tot ce 
putea, până la epuizare. Avea nevoie de cineva care s-o iubească 
îndeajuns, pentru a o opri să-și mai dorească să strângă toată 
lumea la piept, să aline toate durerile provocate de viaţă. 

— Tocmai voiam să-ţi spun c-o să mă odihnesc, spuse Eve, 
zâmbindu-i cu blândeţe. Iar îţi faci probleme din cauza mea. 
Luă o gură de ceai, apoi oftă și lăsă ceașca jos. Simţea 
dragostea și grija pe care i le purta sora ei. De fapt, toată 
familia o înconjura cu dragoste, veghea asupra ei, se îngrijora 
când o vedea tristă, sau marcată de oboseală. Nu-i putea răni, 
spunându-le că și-ar dori mai multă libertate. 

— Mă simt bine; sunt obosită dar nu epuizată. 

— Vei fi, după aceste prelegeri pe care le vei ţine la Duke. 

Gay se aplecă spre ea, știind că era inutil să încerce s-o convingă. 

— Dacă ar fi fost vorba doar de o zi sau două... dar va fi mai 
mult de o săptămână. 

Eve îi zâmbi, calmă ca întotdeauna. 

— Poate o să-mi şi placă. Dar parcă spuneai ceva de o mică 
vacanță pe undeva. 

— Şi asta ar putea fi considerată astfel? 

— De ce nu? Gândește-te! Ni s-a pus la dispoziţie o casă și 
un ghid. 

— Acest profesor McGuire trebuie să fie bătrân și plictisit. 

Eve începu să râdă. 

— Dar ar putea fi şi tânăr, minunat! 

Gay se încruntă. 

— Nu fi prostuţă! Mark Clemens nu ti-ar face una ca asta. De 
mult n--am mai văzut un bărbat atât de manierat ca el. M-a 
asigurat de nu știu câte ori că acest profesor este un om foarte 
respectabil. 

Eve gustă din omletă. 

— Ştiu c-o să-ți placă să vezi universitatea; are o istorie interesantă. 

— Îmi doresc să hoinăresc și prin magazinele cu antichităţi. 

— Poate că profesorul ne va recomanda câteva. 

Gay nu părea convinsă. 

— Ştii, Eve, am aflat de mult că nu este bine să te aștepți la 
cine ştie ce, ca să nu fii dezamăgit. 

Eve scutură din cap zâmbind, cu toate că acest lucru 
presupunea un efort din partea ei. 

Gay era la fel de cinică. Nu scăpase de acest defect, care parcă 
se accentuase de când începuseră să locuiască în aceeași casă. 

Eve nu voia să-şi mai amintească ce se întâmplase cu sora 
ei cea afectuoasă, tandră. Acum mai reușea să zâmbească dar nu 
mai râdea ca altădată. O considera pe ea centrul universului. 

Nu știa cum s-o ajute pe Gay să se regăsească. 

Seara, la culcare, se ruga ca sora ei să găsească pe cineva care să-i 
cucerească inima, iar Gay să redevină acea femeie plină de viaţă. 

— Când plecăm, mai exact? o întrebă Gay. 

— Vinerea viitoare. 

Gay oftă și-și mai turnă cafea. 

— Vreau să facem o înţelegere, spuse ea deodată. Eu n-o să 
mai bombăn dacă o să stai la piscină să te odihneşti, până când 
va trebui să plecăm. 

— Dar știi că mai avem multe de făcut înainte de plecare. 

— Mă voi ocupa eu de tot. 

Eve recunoscu acea privire a lui Gay. 

Era și ea iritată, dar ca întotdeauna se gândi la cât de mult 
făcuse familia pentru binele ei. Chiar dacă voia să se despartă de 
ei, nu putea uita cât o ajutaseră. Așa că, încercă să se calmeze, 
să găsească un mod de a-i mulțumi pe toţi cei implicaţi. 

Nu făcu acestea fără a-și dori încă o dată ca într-o zi, să 
găsească pe cineva care s-o trateze ca pe o femeie normală, să 
n-o mai protejeze excesiv așa cum făceau ai ei. Voia să simtă 
bucuria de a merge la pas cu bărbatul iubit, de a munci alături 
de el, de a dărui și ea, de a împărţi totul cu el, fără a se teme că-i 
putea răni mândria cu faptul că era o femeie foarte puternică. 

— O să facem tot ce se poate, iar restul vom rezolva când ne 
întoarcem. Astfel, putem sta amândouă pe marginea piscinei. 

Gay scutură din cap. 

— Nu ştiu de ce mai încerc să te fac să înţelegi că nu ești 
supraom. N-aș avea şanse de reușită. 

— Atunci, să ne apucăm de treabă. Cu cât începem mai 
repede, cu atât mai bine. 


Capitolul 2 


Simţindu-și spatele încordat, Sloane roti capul de câteva 
ori. Avusese o zi lungă și obositoare, cu şase ore la universitate 
şi nu terminase treaba încă. Avea de corectat multe lucrări; se 
putea socoti norocos, dacă se culca înainte de miezul nopții. 
Nu că ar fi contat... privi în jur, apreciind încă o dată 
arhitectura și unicitatea casei sale. Se afla pe un deal între 
Raleigh, Durham și Chapel Hill, Carolina de Nord, o zonă în 
care primăvara totul era de o frumuseţe uluitoare. Văzu încă o 
dată bobocii care abia așteptau să înflorească sub atingerea 
razelor soarelui. Îi plăcea mult această perioadă a anului. 

Casa era păzită de câinii săi, niște maidanezi pe care-i 
găsise răniți și-i tratase. 

Zâmbi, amintindu-și ce spunea tatăl său, că-și umpluse 
viața doar cu defavorizaţi de soartă. Nu-i părea rău că alesese 
o astfel de viaţă și că acceptase tot ce venise și plecase din viața 
sa de-a lungul timpului. 

Duse maşina spre garajul pe care-l construise după ce 
ridicase casa din cărămidă, aflată lângă universitatea Duke. 
Copacii de pe deal aveau acum frunze verzi, altele roșii sau 
îngălbenite, în tonuri dulci. Era o tăcere adâncă, profundă, în 
zona aceea, pământul și cerul parcă ascultau zgomotele 
făcute de om și de celelalte creaturi. Vedea în faţa sa ceva la 
care ţinea foarte mult, propria-i casă. Sloane înţelegea foarte 
bine acest cuvânt, pentru că tânjise toată tinereţea după ea, cu 
intensitatea pe care numai tinereţea o poate da unei dorințe 
greu de realizat. Dar pentru el, nu rămăsese un vis imposibil. 

Imediat ce-și făcuse ordine în viaţă, își crease o bază și 
începuse să muncească, să dea un aspect locuibil acestei case 
părăsite de foarte multă vreme. Copacii adăposteau casa și-i 
creau senzaţia de intimitate. Îi plăcea să-i fie respectată 
intimitatea. 

Nu că nu ar fi avut prieteni care-l vizitau când și când, dar 
nu prea avea timp de ei; își dedica tot timpul orelor de clasă 
sau luptându-se cu acea fiară cu chip prea bine cunoscut, 
sărăcia, ascunsă privirilor celor care trebuia s-o vadă și să ofere 
ajutor, prin intermediul fundaţiei Beginning Now. 

Sloane pătrunse în casă prin bucătărie, aflată în spatele 
casei. Câinii erau ghemuiţi într-un colţ și abia ridicară capetele 
când îl văzură. Apoi începură să dea din coadă, dar nici unul 
nu-i ieși în întâmpinare. Sloane începu să râdă, ceea ce îi mai 
animă pe cei trei leneși. 

Goof, cel mai mare, se ridică împleticindu-se și-l împinse 
cu botul, cerând să fie mângâiat. Sloane se aplecă spre el. 

— Nu-i nimic, bătrâne, chiar și așa, știu că ești un câine puternic. 

Goof mârâi de câteva ori, apoi se întoarse la ai săi. 

Sloane scutură din cap și întinse mâna spre cafetiera pe 
care o ţinea mereu în priză. După ce-și turnă o cană de cafea, 
ieşi din bucătărie și se duse în biroul său. Nu făcuse focul, dar 
nu era frig, nici de lumină nu avea nevoie deocamdată. Se 
aşeză la birou, privind tezele pe care le avea de corectat. Era 
ultimul său weekend liber înainte de venirea Evei și a surorii 
ei. Și pentru că urma să se ocupe de ele pe timpul în care 
stăteau aici, urma să fie foarte ocupat. 

Helen urma să-i ţină orele cât stătea Eve aici. 

Deodată, zgomotul făcut de motorul unei mașini îi atrase 
atenţia. După mai puţin de un minut, auzi soneria. 

Se duse la ușă și strigă: 

— Nu mai suna atât, Mike! 

Sloane era o copie fidelă a tatălui său. Nimeni nu putea 
spune că nu erau tată și fiu. 

— Ţi-a trebuit cam mult să răspunzi! Eşti cu cineva? 

— Nu, singur. Ignorând dezamăgirea citită pe figura tatălui 
său, îi făcu loc acestuia să treacă. Ai venit în vizită, sau doar 
treceai pe aici? 

— Asta depinde de tine, băiete. Mike ochi cana de cafea din 
mâinile lui Sloane. Mai ai vreun pic? 

Sloane îl conduse spre bucătărie. 

— Este acolo, pe dulap. Ce poţi să-mi spui de Stryker și 
Tempest? 

Unul dintre fraţii lui Sloane, Stryker, locuia cu soţia sa 
Tempest, la Houston. 

— Nu mă mai întreba! Numai Stryker se putea însura cu o 
nebună ca ea! 

Mike își turnă cafea, apoi se încruntă. 

— Ştii ce vrea să facă acum? Să nască acasă, fără asistenţă. 

Sloane îl privi lung. Tatăl lor își pierduse soţia la naștere; 
Dumnezeu îi cruţase pe cei trei fii cărora le dăduse naștere, 
dar o luase pe tânăra soţie a lui Mike, distrugându-i astfel 
viața. Acum, numai gândul că i se putea întâmpla ceva 
asemănător vreunuia dintre fii săi, îl încrâncena. 

— Am fost nevoit să plec. Stryker îmi tot repeta să nu-mi fac 
probleme, dar eu, cunoscându-mă bine, am știut că nu-mi voi 
putea ține gura, așa că am plecat. De fapt, dacă mă gândesc 
bine, un bărbat și soţia lui au nevoie de intimitate. Cu toate 
astea, n-o înţeleg pe femeia aceea. 

Sloane simţi îngrijorarea tatălui său. 

— Tu n-o înţelegi, dar Stryker o face, și dacă ţi-a spus să nu-ţi 
faci probleme, așa trebuie să fie, răspunse Sloane privindu-l 
lung. Cei din familia McGuire nu prea se menajau. Tempest și 
Joy sunt femei speciale; dar, de fapt, nu cred că ţi-ai fi dorit 
femei obișnuite pentru fiii tăi. 

— Nici pentru tine. 

Sloane scutură din cap. 

— Nu începe din nou, tată. Nu sunt ca ei şi nici nu vreau să 
fiu. Am renunţat la ideea că m-aș putea căsători cu mult timp 
în urmă; mai precis, m-am săturat să tot încerc. 

Mike pufni dispreţuitor. 

— Un McGuire nu renunță. Nu trebuie să fii singur toată 
viaţa, fiule. 

— Dar tu te-ai descurcat foarte bine! 

— V-am avut pe voi. 

Discutaseră de atât de multe ori pe tema asta, încât Sloane 
ştia replicile pe de rost. 

— Puteai să te recăsătoreşti, știu c-ai avut câteva ocazii. 

Mike ridică din umeri, dispus să discute a câta oară burlăcia 
sa autoimpusă, cu fiul său. Zilele petrecute cu Stryker și 
Tempest îl făcuseră să vrea în continuare să-i găsească o 
nevastă lui Sloane. 

— Poate. Dar bărbatul are niște responsabilități. Am 
pierdut-o pe mama voastră și n-am fost convins că o altă 
femeie pe care aș fi adus-o acasă, ar fi avut grijă de voi. 

Sloane zâmbi, amintindu-și de copilărie. 

— Erau ca doi drăcușori. Slater și Stryker îţi făceau mereu 
probleme. 

Mike clătină din cap. 

— Da, pe ei îi prindeam de obicei, dar despre tine am 
învăţat că obţii întotdeauna ce dorești. Eşti un bărbat foarte 
subtil. N-am putut observa asta în timp ce creșteai. N-ai 
moștenit asta de la mine, ci de la mama ta, adăugă el 
amintindu-și de tânăra soţie pe care o iubise atât de mult. 
Dintre voi trei, cu tine ar fi avut oricine probleme serioase. 
Într-o eventuală competiţie cu tine, sunt sigur c-aș pierde. 

Surprins, Sloane nu zise nimic pe moment. 

— Pentru că mi-ai făcut un astfel de compliment, te-aș putea 
servi cu o pizza mai târziu. 

Mike își bătu fiul pe spate. 

— Băiete, n-a fost un compliment, este adevărul. 

— Arăţi de parcă te-ai fi împăcat de curând cu lumea. La ce 
te gândeai? întrebă Pippa, așezându-se în poala soțului ei, 
prinzându-l cu bratele după gât. ÎI privea uşor amuzată, cu 
ochii ei albaştri și ca de fiecare dată când se afla în braţele lui, 
ochii îi străluceau. 

— Și tu ai reacţiona la fel, dacă ai ști la ce mă gândesc, 
răspunse Josh, sărutând-o. Pippa ridică înfiorată privirea 
spre el. 

— Nu mă privi astfel! Sau cel puţin nu, până nu-mi spui la 
ce te gândeai când am intrat! 

— Îţi aminteşti cum te lamentai că nu poti găsi printre 
prietenele tale una potrivită pentru Sloane McGuire? 

Pippa se opri din mângâieri, privindu-și ciudat soţul. 

— Da, îmi amintesc. 

Josh o privi lung. 

— Păi... 

Pippa îi zâmbi șăgalnic. 

— Aș vrea ca un bărbat anume, pe care-l cunosc foarte bine, 
să nu mă mai ţină pe jar, să-mi spună ce a aflat. 

-Am găsit femeia potrivită pentru Sloane, o anunţă Josh. 

Pippa îl privi cu suspiciune. 

— Cum adică i-ai găsit femeia potrivită? Parcă râdeai de 
încercările pe care le-am făcut să-mi mărit prietenele, iar acum 
faci același lucru? 

— Mi s-a părut firesc să mă alătur şi eu jocurilor tale. Și a 
fost distractiv, admise el privindu-și soţia. A însemnat, desigur, 
multă muncă dar și frustrare. Nu mi-am imaginat cât de greu 
este să aduci în același loc două persoane din zone geografice 
diferite, fără a le spune scopul pentru care o faci. Iar în acest 
caz, mai există o femeie pe lista de așteptare, dacă voi că am 
găsit persoana nepotrivită în locul nepotrivit. 

— Cine este femeia despre care vorbeşti? îl întrebă Pippa 
brusc interesată. 

— Ei, asta rămâne secret! decise soţul ei. 

Pippa îi atinse încet faţa cu degetul. 

— Josh, este ceva serios. Cineva ar putea fi afectat de ceea 
ce faci tu. 

El o privi cu atenţie. 

— Cred că am mai auzit acest comentariu. Am vrut să împart 
această veste cu tine. Privindu-i pe cei pe care i-ai făcut 
fericiţi, am vrut să fac și eu acelaşi lucru, dar în alt mod. În 
viața lui Sloane, n-am vrut însă să mă amestec. S-a întâmplat. 
Chiar cred că această femeie minunată este pentru el. 

Pippa se cuibări în brațele lui, zâmbindu-i. 

— Acum că ne-am lămurit, ai putea să-mi spui cine este 
femeia. 

— Nici vorbă ! Este secretul meu și-l voi proteja cât voi 
putea, dar poţi încerca, să vedem câtă intuiţie ai. Ştii că-mi 
place cum gândești, iubito. Josh o luă în brațe, îndreptându-se 
cu ea spre canapea. O privi încă o dată pe această femeie cu 
care trăise practic cea mai mare parte din viaţă. O femeie 

care-i dăruise nu numai trupul ei. Pippa îl învățase să se 
bucure de viață, s-o trăiască din plin. Îl mai învățase și cum 
să-i atragă și pe alţii în fericirea lui. Urmărise ce făcuse Pippa 
pentru Lyla și Joe, Diana și Jason, Lorelai și Laex, Rich și 
Christiana, Stryker și Tempest, Slater și Joy. Nici el nu mai 
suporta să vadă pe cineva luptându-se cu singurătatea . 

Dintre tripleţii McGuire, Sloane era cel mai interesant. 

Josh ardea de nerăbdare să-l ajute, dar până nu-și aminti de 
o femeie specială, fiica unui asociat, nu știuse că poate face 
ceva pentru el. Acum pusese soarta în mișcare; întâlnirea era 
aranjată. 


Capitolul 3 


— Nu-mi vine să cred c-a aterizat la timp; de obicei, 
avioanele sosesc cu întârziere, zise Gay uitându-se la ceas. În 
jurul lor, pasagerii se ridicaseră în picioare să-și adune 
bagajele, pentru a se îndrepta spre terminalul de îmbarcare. 

Eve urmări ceilalți pasageri care se îndreptau spre avion. 
Dintre toţi, îi plăceau famiiile cu copii. Zâmbi unei fetițe care 
dădu buzna spre ei, lăsându-și în urmă mama cu frăţiorul în 
braţe. Mama o strigă. Eve observă că era îngrijorată și opri 
copilul. 

— Draga mea, așteapt-o pe mama, să nu te pierzi, îi spuse 
zâmbindu-i copilului, care-i studie chipul cu ochii ei mari 
rotunzi. 

— Vorbești așa de ... ciudat! constată fetița. 

Eve reuși o grimasă. 

— Știu. 

— De ce vorbeşti așa? insistă copila. 

Mama acesteia o ajunse din urmă și o privi lung pe Eve, 
după ce-și luă copila de mână. 

— Cred că v-a deranjat, este cam vorbăreaţă, se scuză 
femeia. 

— Nicidecum, spuse Eve, mutându-și privirea spre copilul 
aflat în braţele femeii. Aveţi copii minunaţi, doamnă. 

Femeia își cobori privirea spre micuțul pe care-l purta în 
braţe, adormit. 

— Mulţumesc, rosti ea şi privirea i se imblânzi. Mulţumesc 
şi pentru că mi-aţi oprit fiica; mi-era teamă că în aglomeraţia 
asta se poate pierde. 

— Da, ar fi fost păcat să avem probleme acum, zise Eve 
ochind sacoșa cu pampers, pe care femeia o purta pe 
umăr. Eu şi sora mea nu avem bagaj de umăr, vreţi să vă 
ajutăm? 

— Nu vreau să abuzez... zise femeia. 

Eve zâmbi. 

— Vi-l înapoiez imediat ce vă găsiţi locurile. 

Femeia roși, apoi începu să râdă. 

— Am uitat ce oameni buni sunt în sud! Aici nu se întâmplă 
să ţi se facă o astfel de ofertă! 

Eve îi luă sacul cu pampers de pe umăr, iar Gay luă sacul 
cu jucării și pulovărul fetiţei. 

— Mă cheamă Annie, spuse cea mică, privind-o pe Eve 
prinzând-o de mână. Pe tine cum te cheamă? 

— Eve; iar ea este sora mea, Gay. 

Fetița o studie pe Gay. 

— Nu prea vorbeşte. 

Eve începu să râdă. 

— Asta pentru că nu prea i-am dat ocazia. Cu coada 
ochiului, observă că mama copiilor era mai relaxată acum. 

Gay atinse braţul femeii. 

— Surorii mele îi plac copiii, spuse privind-o pe mama copiilor. 

— Da, am văzut; cred că trebuie să aibă proprii copii, sunt 
convinsă că vor fi niște copii fericiţi. Femeia o privi lung pe 
Eve şi-i spuse: mă cheamă Lisa. Aţi venit aici în vizită? 

Gay scutură din cap. 

— Sora mea nu aude. 

Lisa se opri, nedumerită. 

— Glumiti? Dar vorbește de parcă ar auzi perfect! 

— Eve citește pe buzele interlocutorului, o lămuri Gay. Dar 
acum ar fi bine să ne grăbim. 

— Mi se pare teribil! continua să se mire acea mamă extenuată. 
Continua s-o privească pe Eve cum vorbește cu Annie. 

— Nu se cunoaște foarte uşor, murmură Gay. 

— Dar mă impresionează felul în care vorbește!Am crezut că 
hipoacuzicii comunică doar prin limbajul semnelor. 

Aceste nedumeriri pe care le exprimau cei care o 
cunoșteau pe Eve n-o deranjau deloc, dar lui Gay nu-i făcea 
plăcere să dea explicaţii. 

Cei patru se îndreptară spre terminalul de ieșire. Lisa își 
căuta din priviri o mătușă, care trebuia s-o aștepte. 

— Nu ştiu, cred că n-a venit. Dacă aș lua un taxi, probabil c-ar 
apărea imediat! Pe voi vă aşteaptă cineva? i se adresă ea Evei. 

Apoi realiză că nu ei trebuia să i se adreseze și întoarse repede 
capul spre Gay. 

Privindu-și sora, Eve realiză că aceasta îi spusese femeii de 
surditatea ei. Scutură încet din cap și răspunse: 

— Da, ar trebui să fim așteptate, dar se pare că persoana 
întârzie. Făcu un gest spre o bancă aflată într-un colț al 
coridorului; am putea aștepta acolo. 

Lisa încuviință și o luă de mână pe Annie. Fetiţa își privi 
mama încruntată, dar înainte să poată pune o întrebare, Lisa 
luă sacul cu jucării din mâna lui Gay și i-l puse fiicei sale în 
poală. Aceasta ridică privirea şi exclamă: 

— Uite-o pe mătușa Nellie! În clipa aceea, sacul cu jucării îi 
căzu și acestea se risipiră pe podea. 

Fratele fetiţei se trezi și începu să plângă, iar mama îi spuse 
Anniei care se ridicase să plece spre mătușa sa, să se oprească; 
lumea se întoarse spre ele. Eve se ridică s-o oprească pe 
Annie, dar tocmai atunci o văzu ciocnindu-se de un bărbat 
înalt. Acesta reuși s-o evite în ultima clipă, ridicând-o în braţe. 

Eve, care venea repede după Annie, privi o clipă chipul 
bărbatului. Acesta avea un chip atrăgător, cu trăsături 
regulate, frumoase, un chip în care puteai avea încredere de 
la prima privire. Cu un cap mai înalt ca restul oamenilor din acea 
sală de așteptare, cu părul și ochii negri, putea fi tatăl lui Annie. 

Avea o blândețe anume pe chip, adresându-i-se cu multă 
înțelegere fetiţei. Plină de emotie, Eve îl urmărea cu o atenţie 
pe care n-o mai acordase altui bărbat. Îi citea mișcarea 
buzelor, înregistra fiecare cuvânt al bărbatului. Văzu cum 
Annie îi zâmbește destinsă. 

Eve simţi ceva ciudat, ceva ce nu mai simţise până atunci. 
Inspiră adânc, simțind cum zâmbetul lui îi pătrunde adânc în 
suflet. Ar fi vrut să întindă mâna, să-i atingă chipul, să-l simtă 
că articulează cuvinte adresate ei. 

Ar fi vrut să-l vadă zâmbind în continuare numai pentru ea. 

Bărbatul ridică privirea. Ea făcu altă descoperire, privind în 
ochii lui de culoarea ciocolatei. Pentru un moment, Eve trecu 
dincolo de barierele de care majoritatea oamenilor nici nu 
sunt conștienți și citi în sufletul lui. Până în această clipă, nu 
se lăsase impresionată într-un asemenea mod de o privire. 
Privind în sufletul lui, Eve citi multă durere. Era un teren atât 
de arid, de dureros, care o afectă atât de profund, încât ridică 
mâna să-l atingă, iar picioarele ei făcură prima mișcare spre el. 
Chiar atunci, legătura invizibilă care se crease între ei, o făcu 
să se cutremure. Văzu umbre, prea multe umbre. 

Cu toate că ţinea copilul în brațe, bărbatul părea a se fi 
îndepărtat cu multe mile de orice legătură umană. 

Eve o privi uimită pe Annie. Bărbatul dădu drumul fetiţei 
în clipa aceea și se întoarse spre bărbatul mai vârstnic de lângă 
el. Eve îi văzu vorbind, apoi se înclinară spre direcţia în care 
se afla ea. Cei doi se îndreptară spre ea, Annie porni spre 
mătușa ei, iar Eve realiză cine era bărbatul. Salvatorul Anniei 
era profesorul Sloane McGuire. 

— Cred că ei sunt, șopti Gay. 

Eve înclină din cap, fără a-i scăpa din priviri pe cei doi 
bărbaţi. ÎL cercetă şi pe celălalt, apoi reveni cu privirea la cel 
tânăr, încercând să vadă din nou ce observase cu câteva clipe 

înainte. Dar el nu mai era același. Văzu în ochii lui doar 
interes, nimic altceva. Nici urmă de durere, de dorinţe 
neîmplinite. Eve se înfioră. Nu văzuse niciodată o 
transformare atât de rapidă. Probabil, acel bărbat avea o 
putere de control extraordinară. 

Intrigată, aproape pierdu prezentările, dar realiză imediat 
că cel pe care-l fixase era profesorul Sloane McGuire. ÎI privi 
în ochii negri, intenși. 

— Am crezut că tatăl dumitale este profesorul McGuire. 

Mike zâmbi, iar Sloane se concentră asupra Evei. Fotografia 
ei fusese nereușită. Tinea mâna ei mică în palmele sale mari, 
capul ei ajungându-i în dreptul inimii. Așteptase cu interes 
s-o cunoască pe femeia care renăscuse ca pasărea Phoenix din 
propria-i cenușă. 

De când îi citise cartea, se convinsese că valorile pe care le 
prețuia Eve, erau și ale sale. Tinându-i mâna în palmele sale, 
uită de liniștea, de pacea pe care o citise în ochii ei în 
fotografie. Privirea acestei femei îl surprinsese ca fiind 
vulnerabilă, văzuse ceea ce el nu permisese nimănui să vadă. 

Simti primejdie. Primejdia era chipul acestei femei, Eve. Ar 
fi vrut să se retragă, dădu drumul acelei mâini mici și delicate. 

— Eve, dacă ţi-ai recuperat toate bagajele, le voi lua eu, iar 
Mike le va duce la maşină. 

Eve nu auzea ce-i spunea bărbatul, dar îl simţi oarecum 
bătând în retragere. Nu-i plăcea aceasta mască pe care o vedea 
acum; exprima doar politeţe. Trupul îi era încordat ca un arc. 
Mental, și ea bătu în retragerere, protejându-se în singurul 
mod care-i era cunoscut. 

Mark o asigurase că Sloane știa să lucreze cu persoanele cu 
deficienţe, dar confruntată cu el și mai ales cu bariera ridicată 
de el, începu să se îndoiască de vorbele lui Mark. Reacţiile lui 
fată de ea erau mai subtile decât ale Lisei. Până nu va ști ce 
anume îl făcuse să bată în retragere, îi va respecta dorinţa de 
a sta la distanță. 

Dar o durea mai mult decât o duruse orice altceva vreodată; 
întoarse capul, pentru a avea timpul necesar să se adune. 

— Iată-le, spuse ea întinzându-i biletele lui Sloane. Fără a-l 
mai privi, Eve se întoarse spre Mike. Tatăl era mai ușor de 
înțeles și abordat decât fiul. La el nu simţi nici o oprelişte. 

Mike se arătă încântat. 

— Ştiu că poate vi se pare puţin demodat, dar abia aştept să 
ies din aeroport cu două doamne atât de frumoase. 

Eve începu să râdă, ceva mai destinsă acum. ÎI privi lung și-i spuse: 

— Cred c-o să-mi placi mult, domnule McGuire. 

O privi pe Gay, surprinsă de figura amuzată a acesteia, 
lucru neobișnuit. 

— Şi mie, adăugă Gay. 

Sloane își urmări tatăl care le conducea pe cele două 
doamne, invidiindu-l, așa cum nu făcuse niciodată. Mike 
beneficia acum de zâmbetul Evei, se bucura din plin de el, în 
timp ce lui nu-i rămăsese decât răceala și indiferența ei. 
Scutură din cap, revoltat pe reacţiile sale. În fond, această Eve 
nu era decât o femeie foarte frumoasă. Faptul că-i citise cartea, 
că-i împărtășise emoţiile și gândurile îl făcuseră să creadă c-a 
și pătruns în mintea ei. Nu voia de la Eve Noble decât un 

singur lucru; cheia către pacea ei interioară. Numai acest lucru 
fi lipsea. Restul era simplu; un bărbat singuratic, o femeie 
singură și frumoasă. 


Sloane conduse mașina, conștient de Eve, aflată lângă el. O 
privea doar ocazional, pregătit să-i vorbească despre orice 
obiectiv care ar fi prezentat interes pentru ea, dar ea părea că 
nu vede nimic. Ar fi vrut s-o întrebe ce se întâmplă, dar nu 
îndrăznea. Asculta conversaţia pe care Mike o purta pe 
bancheta din spate cu Gay. El, cel puţin, părea să nu aibă 
probleme în a comunica. 

— Încă unul! exclamă Gay, întorcând capul. Ce multe 
magazine de antichităţi sunt în zona asta! 

— Şi magazine cu reduceri și pieţe de obiecte 
desperecheate, adăugă Mike făcându-i cu ochiul. 

Gay îl privi speculativ, ca pe un posibil entuziast. 

— Nu glumeșşti? 

Mike părea la fel de înflăcărat. 

— Cred că am găsit o femeie pe placul inimii. Confirmă-mi 
că-ți place să-ți vâri nasul prin cotloane prăfuite, ca să cauţi 
lucruri vechi, aparent nefolositoare. 

Ea zâmbi. 

— Da, tot felul de farfurii, de litere de alfabet.. 

— Unelte vechi... 

— Oale vechi... 

— Dispozitive de prins muște, din epoca victoriană... 

Asta opri enumerarea. 

— N-am auzit de așa ceva. Despre ce este vorba? 

— Singurul pe care l-am văzut, era expus într-un muzeu; era 
un vas de cristal, cu un urcior la capăt și o mică deschidere în 
partea de sus. Musca intra prin această deschidere, ca să 
ajungă la mijlocul sticlei, unde se afla un lichid dulce, care s-o 
tenteze. O dată ce intra, nu mai putea să iasă. Apoi, cineva 
desfăcea sticla și scotea muștele. 

— Ingenios! 

El o privi lung. 

— Ce-ai zice să hoinărim după astfel de lucruri vechi cât stai 
aici? Lui Sloane nu-i plac aceste locuri și de unul singur nu-mi 
face plăcere să hoinăresc. 

Gay îl privi; nu părea să glumească. 

— Da, ar fi plăcut, zise în cele din urmă. Văzând cum ochii 
lui începură să strălucească, adăugă, asta dacă Eve nu va avea 
nevoie de mine. Înainte ca Mike să-i răspundă, se aplecă spre 
Eve și o bătu ușor pe umăr. 

Eve se întoarse bucuroasă că astfel scăpa de tăcerea 
instalată între ea și Sloane. După ce află propunerea lui Gay, 
decise să i se adreseze lui Sloane. 

— Mike mi-a spus că există multe magazine cu antichităţi în 
acest Oraş și ar vrea să le vadă. 

Eve îl privi lung pe Mike, apoi pe sora ei: 

— Iar tu abia aștepți să-l însoțești! 

Gay începu să râdă. 

— Ştii că mi-ar plăcea, dar pe tine nu te pot duce în astfel 
de locuri. Știu că avem multe de făcut, dar ne putem rupe 
două trei ore. 

Ea oftă. Voia s-o asigure pe Gay că nu trebuia să fie cu ea 
clipă de clipă, dar nu voia s-o rănească. Gay avea grijă de ea de 
prea mult timp. Într-o vreme, Gay simţise nevoia disperată de 
a-i fi de folos şi Eve se lăsase îngrijită de ea, pentru ca mai apoi 
să realizeze că Gay o folosise de fapt ca pe o scuză pentru a 
nu-și trăi viața din plin. 

Gay se încruntă, observând că Eve nu răspunde imediat. 

— Nu voi merge. 

Sloane simţi cam fără prea multă bucurie că s-ar putea ca 
Eve să nu agreeze compania lui. Femeia a cărei carte o citise, 
nu era nici pe departe o neajutorată. 

— Trebuie să mergi, Gay, numai să nu uiţi cărțile de credit. Ultima 
dată când ai plecat într-o astfel de „misiune“ te-ai întors fără un ban! 

Gay se însenină. Apoi zâmbi, ceea ce o făcu să pară foarte tânără. 

— Dar m-am simtit extraordinar! 

— Ce-ai cumpărat? o chestionă Mike. 

Eve interveni. 

— Este mai bine să n-o întrebi. A mai desfăcut cutii încă o 
săptămână după întoarcerea acasă. 

— Nu este chiar așa! exclamă Gay și începu să enumere lista 
de cumpărături. 

Eve își privi uimită sora, al cărei chip se însufleţise brusc. 
Oftă mulţumită. Apoi îl privi pe Sloane. Nu mai suporta 
indiferența lui. 

— Vrei să-mi spui ce s-a întâmplat? 

Sloane opri la stop și astfel nu mai putu să întârzie cu 
răspunsul. Se întoarse spre ea, pentru ca Eve să-i poată citi 
mesajul de pe buze. 

— Nu știu la ce te referi. 

Eve nu putea fi amăgită prea ușor. Dacă urma să fie alături 
de acest bărbat în săptămâna care urma, nu avea de gând s-o 
facă în tăcere. 

— N-aş fi crezut că ştii să minţi. 

Sloane fu surprins de vorbele ei dure, dar apoi după ce 
șocul trecu, își aminti că această femeie dovedise multă 
tenacitate în surmontarea obstacolelor din viaţa ei. Această 
femeie nu înţelegea cuvântul renunțare. 

lar acum, era curios să vadă ce urma. O privi un moment 
şi-i spuse: 

— Nu mă cunoşti prea bine, așa că nu poţi face aprecieri. 

— Bănuiesc că acum ar trebui să mă retrag în colțul meu și 
să mă simt vinovată. 

— Ar fi mai bine. 

Dar Eve nu-l iertă. 

— Cred că ar fi fost mai nimerit să spui că ti-ar fi mai 
convenabil. Aş vrea să ştiu din ce motiv. 

Sloane oftă, capitulând în faţa femeii care demonstrase 
atâta caracter, pasiune, hotărâre. Şi tocmai acele lucruri pe 
care le admirase la ea, la viaţa ei, la felul în care scria, erau cele 
care-l ţineau acum lângă ea. Sloane putea fi furios. 

El ar fi vrut să se înfurie, dar privind în ochii ei, realiză 
că-şi dorea s-o cunoască mai bine și pentru asta trebuia să-i fie 
aproape. Îi va lua mult să dărâme acele bariere dintre ei. 
Femeia văzuse destulă durere în viaţa ei, pierduse destul. 

— Dacă ţi-aș spune că nu are nici o legătură cu tine? 

Sloane nu știuse că este capabil să mintă atât de bine. 

Eve îl studie cu capul dat pe spate. 

— Foarte bine. Voi accepta ce-mi spui acum, pentru că nu te 
cunosc și s-ar putea să spui adevărul, deși nu cred că așa este. 

Numai felul în care Sloane strânse de volan o făcu să 
creadă că se apropiase mult de adevăr. 

— Vrei să te odihneşti când ajungem acasă, sau să vezi 
împrejurimile? Îi pusese această întrebare în calitatea sa de 
ghid și escortă a ei. 

Eve acceptă schimbarea subiectului. 

— Aș prefera să văd împrejurimile. 

Sloane o auzi pe Gay vorbind în şoaptă, pentru ca Eve să 
nu Simtă că se vorbea despre ea. 

— Ne-am trezit foarte devreme, ca să prindem avionul și de 
aceea nu cred că Eve mai are putere să meargă la plimbare. 
Are nevoie de odihnă, zise Gay repede, pentru ca sora ei să nu 
poată înţelege. 

Sloane, care era cu fața spre Eve, nu-i putea răspunde lui 
Gay. Simţise îngrijorarea din glasul acesteia, dar nu voia ca 
aceasta să fie prea protectoare cu Eve.Vorbi destul de rar, 
pentru Eve să-i poată citi cuvintele. 

— Îţi plac surprizele? 

Eve zâmbi, ochii începură să-i strălucească de entuziasm: 

— Le ador! 

Sloane o mai privi odată. Era îmbrăcată cu haine care nu se 
potriveau cu locurile în care intenționa s-o ducă. 

— În acest caz, va trebui să te schimbi cu ceva confortabil, 
pentru că s-ar putea să te murdărești. 

Eve, care abia aștepta invitaţia, nici nu observă casa în fața 
căreia opriseră; era cea pusă la dispoziție de Mark Clemens pe 
timpul șederii ei la Duke. 

— Nu vrei să-mi dezvălui mai mult? îl întrebă pe Sloane. 

— Nu, altfel n-ar mai fi o surpriză! 

Mike îl grăbi. 

— Sloane, în timp ce tu le arăţi doamnelor casa, eu voi 
aduce bagajele. 

Luă cheile de la Sloane. 

După câteva minute, Mike și Sloane se aflau în camera de 
zi singuri, în timp ce doamnele se aranjau. Hotărîră ca Mike să 
meargă cu mașina sa în căutarea magazinelor de antichităţi, în 
timp ce Sloane o va duce pe Eve la fundaţia Beginning 
Now- Un nou început-. 

— N-o să-ţi meargă, îi spuse Sloane tatălui său. 

Mike se intoarse spre el. 

— Așa crezi? 

— Nu le vei putea despărți pe cele două. 

— Din contră, sunt convins c-o voi face cu mare ușurință. 

Sloane oftă. 

— Nu cumva încerci s-o impingi pe Eve spre mine? 

Mike îl privi lung, apoi pufni în râs. 

— Ce încerci să-mi spui? C-ai observat-o? 

— Chiar vrei să te duci la cumpărături cu Gay? 

— De ce nu, prostuţule! Îmi place cum arată și pare o 
femeie deosebită. Dar știi prea bine că nu-mi place să mint 
femeia nici măcar de dragul tău, Sloane. 

— Te cred, zise el încet. Numai că mi se cam pare că vrei să 
mă împingi pe drumul pe care au luat-o Stryker și Slater. 
Mi-aș fi dorit să fi fost mai răzvrătit, încă din copilărie. Meriti 
toate năzdrăvăniile pe care ti le-au făcut Slater și Stryker. 

— Ce nume neobișnuite! Cine sunt ?întrebă Gay care 
intrase tocmai atunci, venind în spatele Evei. 

— Fraţii mei, răspunse Sloane. Am fost tripleti. 

— Tripleţi identici, clarifică Mike cu mândrie. 

Amândouă femeile făcură ochii mari. 

— Cum, identici? întrebă Eve. 

— Dacă nu ne cunoști foarte bine, nu ne poţi deosebi. 

— Dar nurorile mele, Joy și Tempest, o pot face foarte ușor, 
stai liniștită, interveni Mike. De fapt „Tempest l-a recunoscut 
pe soțul ei și pe viscol. 

— Asta pentru că o mai făcuse înainte, zise Sloane răutăcios. 

Mike chicoti. 

— Adevărul este că acest fiu al meu căruia îi place să-și 
creeze singur probleme, a găsit-o pe viscol pe munte, 
atârnând de o frânghie. I-a luat trei ore s-o coboare de acolo. 

— Tempest spunea că în timpul ăsta a înjurat fără încetare. 

Mike încuviință. 

— Probabil așa a fost. Un bărbat de vârsta mea cred c-ar fi 
urechiat-o pentru imprudenţa pe care a făcut-o. Dar am uitat 
să vă spun că fiii şi nurorile mele vor veni să vă vadă înainte 
de plecare. Veţi asista la o impresionantă reuniune de familie. 

Sloane scutură din cap. Era obișnuit ca familia să apară 
atunci când nu era cazul. O privi lung pe Eve. 

— Eşti gata? Să plecăm de aici înainte ca tata să-și mai 
amintească ceva ce nu mi-a spus. 


Capitolul 4 


— Este un loc minunat, murmură Eve, lăsând soarele să-i 
lumineze chipul. Avusese o zi plină de surprize, dar fundaţia 
Beginning Now era cea mai plăcută dintre ele. Ca și bărbatul 
de lângă ea, era destul de greu de înțeles la prima vedere ce 
se întâmpla aici. În curte, se vedeau echipe de fete și băieți 
jucând diferite jocuri; vizitară o sală de întruniri pentru adulți, 
o clinică, o altă secţie în care erau aduși doar sugarii. 

Observă că Sloane era foarte respectat și iubit. Toată lumea 
i se adresa direct, de la cea mai mică fetiţă până la acel bărbat 
numit Crazy, cu deficienţe mintale. Și pentru că venise aici 
însoțită de Sloane, fusese şi ea acceptată imediat. Nimeni nu 
fusese surprins de deficienţa ei. Nimeni n-o tratase în vreun 
fel anume. 

— Îmi place acest așezământ, spuse ea. 

Sloane o privi atent. Soarele îi îmbujorase chipul, pielea îi 
era parcă mai netedă, mai luminoasă ca oricând, buzele mai 

pline, de parcă aștepta să fie sărutată. Nici el nu știa de ce o 
adusese direct aici. Proiectul era la început, iar cei care se 
aflau deja aici îi priveau cu suspiciune pe cei care veneau în 
vizită dinafară. 

Eve intrase, văzuse, pusese întrebări. Fusese impresionată 
de acel copil care plângea după mama care-l abandonase, sau 
de adolescenta care fusese lăsată însărcinată de un bărbat care 
ar fi putut să-i fie tată. Primi zâmbete de la amândoi. Chiar și 
băieţii care jucau fotbal o primiră cu căldură. 

Sloane îi simţea în tot timpul acesta mâna așezată pe brațul 
lui și nu voia să înceapă să-i placă acest gest. Mai încerca să 
rămână insensibil la inflexiunile vocii ei, dar acest lucru nu i 
se împlini. Deodată, îi acoperi mâna cu palma lui. Ea îl privi 
brusc, iar zâmbetul ei ceru un răspuns. 

— Cum reușești asta? o întrebă el, apoi îi îndepărtă o şuviță 
care-i căzuse pe faţă. Toată dimineaţa voise să facă acest gest. 

— Ce anume? 

Parfumul ei floral uşor, diafan, îl fermeca. 

— Cum reușești să farmeci pe toată lumea? 

Ea îl studie o clipă, ușor nedumerită, pentru că nu 
înțelesese de ce se depărtase de ea de la început, de parcă ar 
fi vrut intenţionat s-o ţină la distanţă. Atunci, crezuse că era 
din cauza handicapului ei, dar după aproape o oră petrecută 
în acest centru, Beginning Now, realizase că se înșelase. 

— Chiar reușesc? îl întrebă. 

El încuviinţă. 

— Aparent fără nici un efort. 

— N-am fost conștientă de asta. Simţi dintr-o dată că mâna 
lui o arde și se încordă. 

Privirea lui Sloane zăbovi asupra gurii ei; dori dintr-o dată 
s-o sărute. Chiar acolo unde se aflau, în faţa acelor băieţi care 
jucau fotbal și abia se obișnuiau cu gândul că lumea le poate 
întinde o mână, fără ca apoi să-i lovească. Ar fi vrut s-o prindă 
în braţe, să-i împărtășească visurile sale legate de acest centru, 
un vis pe care nici familia nu i-l cunoștea în întregime. Se 
gândi la toţi acei ani în care căutase o femeie cu care să 
împartă aceste visuri, cu care să discute orice, dar norocul nu-i 
surâsese. 

În clipa aceea, se auzi un strigăt de victorie care-l trezi din 
visare, salvându-l de sine însuși. Ridică încet capul, eliberând 
brațul Evei. Observă în privirea ei că era dezamăgită acum, 
chiar rănită putea spune, după zâmbetul ei trist. 

— S-a terminat jocul, o anunță. 

Eve trase aer în piept, încercând să nu lase să vadă ce 
simţise, pierzându-l pe Sloane. Privi peste umărul lui, spre 
clădirea din care ieșiseră. 

— Dacă nu te superi, aș vrea să-i mai văd o dată pe copii 
înainte de plecare. 

— Sigur vrei să te mai duc acolo? 

— Da, îmi plac foarte mult copiii. Mici , mari, buni, răi, nu 
contează, sunt o rază de speranţă, siguranța că există un 
mâine. 

Sloane sesiză durerea din vorbele ei. Întinse mâinile spre 
ea, dorind s-o strângă la piept , dar echipele care jucaseră 
până atunci se apropiaseră de ei și puteau s-o afecteze cumva. 

Eve îi privea destinsă, aproape că înţelegea ce spuneau și 
nimic nu părea s-o afecteze. 

— lar acum, te-aș putea conduce să vezi o secţie în care se 
aflau oameni care au învăţat să supraviețuiască în zonele de 
conflict. Durham era una din ele, cu riscuri mari, iar 
recompensa lor consta într-o zi de supraviețuire într-o lume 
care nu le oferise nimic. 

Sloane nu făcu nici o încercare s-o protejeze. Eve acceptase 
să vină aici. De altfel, îi cucerise pe toţi cu o vorbă bună și 
poate o strângere de mână. Nu se folosise de faptul că ea 
însăși avea un handicap, pentru a-și atrage simpatia, cu toate 
că-i prevenise de la început pe toți că nu aude și dacă vor să 
comunice cu ea, vor trebui să-i vorbească foarte rar, pentru a 
Je citi mesajul pe buze. Acest lucru avusese un efect ciudat 
asupra tuturor. 

Beginning Now era un loc în care oamenii comunicau, dar 
evitau să se atingă. Deficiența Evei îi ajutase pe ceilalți să 
treacă peste asta, să-i facă s-o atingă, ca să-i atragă atenţia. Se 
întinseră spre ea mâini de toate felurile, mici, altele mari, 
muncite, mâini dibace care probabil furaseră, mâini 
handicapate, toate acestea o atinseseră ușor, retrăgându-se 
imediat ce se stabilea contactul. Dar fusese de-ajuns. 

Ea le zâmbise sigură pe sine, puternică. Întorsese capul, 
curioasă să vadă cine o atingea, dorind să le răspundă . 

Sloane, care stătuse deoparte, fusese uluit de efectul pe 
care-l avusese Eve asupra celor de la Beginning Now. Și ei îi 
păsa de toţi, le dăruia dragoste în mod egal. La rându-i, și el 
tânjea după atingerea ei. 


Sloane se sprijini de ușă, urmărind cum copiii, ca și 
maturii, se adunaseră în jurul Evei. Bluza ei fusese atinsă de 
degete negre, de copii care -şi schimbau dentiţia, îi 
zâmbiseră. 

— Ştie să se poarte cu copiii, murmurase Rita, ar fi o mamă 
minunată. 

Sloane nu reacţionase. 

— Da, se descurcă foarte bine cu toți. 

Rita scuturase din cap, dorindu-și să fi avut ușurința Evei 
de a stabili contacte cu cei din jur. 

— Este atât de naturală, te face să te simţi bine doar când o 
priveşti. 

Sloane observă cum Eve se apleacă să discute cu o fetiţă, 
care nu voia să se integreze în atmosfera centrului, și care-i 
uluise pe toți cu faptul că nu scosese o vorbă de când fusese 
adusă aici. 

I se adresă profesoarei acesteia: 

— Am crezut că va face progrese până acum. 

Rita se încruntă, observând cum fetiţa ridică din umeri, dar 
nu răspunde întrebărilor Evei. 

— Doctorul m-a sunat azi să-mi spună rezultatul testelor. Au 
confirmat ceea ce am suspectat: este surdă. Am încercat să iau 

legătura cu unul din sponsorii noștri să-i semnalez cazul, dar 
cred că este mai bine să amân, să am o discuţie cu el, faţă în 
faţă. Poate vrea să vadă ce facem aici. Cum altfel ar dori să 
ofere fonduri în continuare, fără să fi vizitat lăcașul? 

— Dar tu de unde știi că nu l-a vizitat? întrebă Sloane. 

Rita îl privi ciudat. 

— A fost aici? Nu-mi spune că este unul din minunaţii tăi 
fraţi! 

— Nu spun nimic, dar am de gând s-o iau pe Eve de aici, 
înainte să leşine de foame. 

Rita îl privi îngrozită. 

— N-a mâncat nimic? 

— Nu și este deja ora unu. 

Rita se duse în mijlocul încăperii, bătu din palme pentru a 
capta atenţia celor din jur și le spuse: 

— Vă rog să-i mulțumiți Evei pentru vizita de astăzi. 

Se auzi un cor de voci. 

Sloane o scoase pe Eve din mijlocul lor. Abia când ajunseră 
afară la lumina zilei, văzu semnele lăsate de oboseală pe 
chipul ei. 

— Cred că am făcut o greșeală lăsându-te să stai aici atâta 
timp, fără să-ţi fi oferit ceva de mâncare, zise el. 

— Vei observa că voi mânca poate mai mult decât ar trebui, 
răspunse ea obosită, dar fericită, urcând în mașină. 


KKK 

Eve își privi sora, care părea fericită, cum n-o văzuse vreodată. 

— Ai avut o zi bună? 

Gay se aşeză pe canapea, își scoase pantofii și se rezemă de 
o pernă. 

-Am avut o zi minunată, dar mă dor picioarele foarte tare. 
Am mers foarte mult. 

Eve zâmbi, observând satisfacția de pe figura lui Gay. 

— Hoinăreala după antichităţi nu este autentică dacă nu 
ajungi acasă obosit, prăfuit şi înfometat. 

— Ai cumpărat ceva? 

— Da, destule. O să le vezi când ajungem acasă. 

— Le-ai și expediat? o întrebă Eve. 

Gay încuviință. 

— Da, Mike mi-a sugerat să fac asta. 

— Văd că-ţi place Mike! 

— De ce nu? zise Gay ridicând din umeri. Arată bine, este 
amuzant. Ne plac aceleași lucruri. Mă face să râd. Gay se 
ridică. Mă duc să mă pregătesc pentru masă. Mike ştie un loc 
unde se mănâncă cele mai bune coaste de berbec, așa că nu 
vom merge cu voi. 

Eve urmări cum sora ei iese din cameră. Sloane nu 
confirmase încă dacă vor lua masa împreună. Iar dacă nu va fi 
așa, știa prea bine ca va urma; Gay va rămâne acasă şi-şi va 
face probleme din cauza cearcănelor de sub ochii ei. Eve nu-și 
dorea asta, ci mai degrabă s-ar fi bucurat să-și vadă sora 
plecând fericită cu Mike. Mike ar fi un bărbat bun, care ar avea 
grijă de sora ei. O va face să se simtă bine, destinsă, o va face 

să înțeleagă că viața merită trăită. Vârsta, felul lui de a fi, de a 
o aborda pe Gay, arătându-i permanent că este o femeie 
specială, îl făceau bărbatul ideal pentru sora ei. Eve simţi că 
această călătorie fusese binecuvântată. 


Kokk 


Sloane se uită la ceas, supărat că nu se putea concentra. 
Gay ieşea cu Mike, iar Eve rămânea singură acasă. Străbătu 
încăperea cu pași mari, mormăi câteva vorbe, apoi se îndreptă 
spre fereastră. Trebuia să aibă grijă de ea. N-o putea lăsa 
singură în casa aceea, fără măcar să poată auzi când sună 
telefonul. 

Mike nu apucase să modifice decât soneria și lumina 
electrică până la venirea ei, dar cu telefonul lucrurile stăteau 
altfel. 

În cele din urmă, își luă jacheta și porni spre ea. Eve locuia 
destul de aproape şi putea să se ducă pe jos, dar luă mașina, 
poate era nevoie de ea. Eve îi răspunse abia când sună a treia oară. 

— S-a întâmplat ceva? întrebă ea, făcându-i loc să treacă. Eve 
își strânse pe lângă trup halatul în care era îmbrăcată, simțind 
aerul rece. Abia ieșise din baie. 

— Erai singură. 

Eve îl privi lung, apoi oftă. Dacă ar fi venit pentru că voia 
s-o vadă, ar fi fost bine și l-ar fi primit cu drag. Dar faptul că 
venise din obligaţie o făcu să se simtă jignită, de parcă n-ar fi 
avut încredere în ea. 

— Nu este prima oară că rămân singură şi, oricum, am peste 
douăzeci şi unu de ani. 

— Dar nu poţi folosi telefonul, dacă ai o problemă. 

— Află că pot s-o fac! Nu este nevoie de auz ca să transmiti 
informaţii. Pot forma 911, să explic că sunt hipoacuzică, apoi 
pot spune care este problema. Sau te pot suna. 

Sloane, care-și ţinea mâinile în buzunare, o privi lung. Era 
atât de frumoasă, de atrăgătoare, deși îmbrăcată într-un halat 
obișnuit de baie! Mirosea foarte frumos, iar pielea îi lucea 
după baie. Ar fi vrut s-o atingă. 

— N-ai fi avut cum să știi dacă răspunde cineva. 

— N-ai auzit de încredere? Eve intră în camera de zi și se 
aşeză pe canapea, cu picioarele strânse sub ea. Dacă tot 
trebuia să-i vorbească acestui bărbat despre viaţa de zi cu zi a 
unui hipoacuzic, măcar să fie așezată. Nu-mi place să-mi 
trăiesc viața întrebându-mă mereu ce se poate întâmpla, 


precauţiile necesare, dar nu vreau să trăiesc sub un clopot de 
sticlă. Abia accept protecţia familiei. Dacă nu accepţi ce-ţi 
spun, este problema ta. Știu că ai venit aici din datorie, tocmai 
pentru faptul că nu aud. 

Privindu-l, Eve observă cum i se modifică trăsăturile. 

— Nu-mi cer scuze pentru felul în care sunt. Dacă vrei să mă 
tratezi în continuare ca pe o povară, mai bine îi cer lui Mark 
să te elibereze de sarcina asta. Pot solicita o mașină și o hartă 
şi mă descurc. Chiar dacă nu aud, pot avea grijă de mine. 

Sloane făcu un pas spre ea. 

— Nu m-am gândit nici un moment la tine ca la o persoană 
cu deficienţe. Felul în care arăţi, îmi face acest lucru imposibil. 
În efortul său de a o convinge că o vedea ca pe o femeie -- 
frumoasă, Sloane uită că nu trebuia să spună totul. Am simțit 
curajul şi puterea din scrierile tale. Cu toate astea, nu te-am 
crezut atât de puternică, dar acum mi-ai dovedit că ești. Îmi 
placi mult, Eve, nu văd decât femeia atrăgătoare care ești. 

— Nu te cred, îl opri ea. Nu așa reacţionează un bărbat 
îndrăgostit de o femeie. Tu ești mult prea schimbător; acum, 
pari apropiat, pentru ca mai apoi să ridici un zid între noi. Nu 
așa face un bărbat îndrăgostit. 

— Cel din fața ta așa face, din păcate. 

Eve îl privi lung, văzând ce-și dorea să vadă. O cale deschisă 
spre el, spre emoțiile, spre trăirile lui. Nu părea un bărbat 
calm, unul care să fugă de responsabilităţi, ci un suflet 
zbuciumat, în care se putea intui furtuna, primejdia, dar și 
puterea. Îi atinse brațul, simtindu-i musculatura încordată. Cu 
câteva ore în urmă, s-ar fi retras imediat din respect pentru 
intimitatea lui, dar și din nevoia de a se autoproteja. Acum 
numai simţea la fel. 

— Spune-mi de ce nu vrei să mă dorești. Dacă trebuie să mă 
confrunt cu furia ta, măcar să știi că-mi datorezi asta. 

Sloane privi acea mână mică dar puternică, aşezată pe 
pieptul său. El începuse totul. Ar fi putut să pună capăt 
imediat oricărei iniţiative și ar fi fost amândoi afectaţi de 
atitudinea asta. Ar fi putut să renunţe la misiunea pe care o 
avea pe lângă această femeie, sau să-i dezvăluie doar o parte 

de adevăr. Ridică privirea. Îi văzu ochii. Era imposibil să mintă 
acei ochi, care văzuseră mai mult decât ar fi văzut un om 
normal. Nu-i putea lua nimic acestei femei. Renunţase la sine 
de prea multe ori. 

— Cartea ta dezvăluie foarte multe despre felul tău de a fi. 
Emoţii, nevoi, vise, dorinţe, temeri. Tu spui o poveste cu 
pasiune și compasiune, dar mai mult, îţi faci propriul portret. 
Al unei femei. O femeie care iubeşte viaţa. Care doreşte să aibă 
copii. Care crede în viitor, în trecut, în prezent. Care vede mai 
mult în ceea ce se întâmplă. Nu poti fi o relaţie trecătoare. Eşti 
femeia pe care un bărbat o caută toată viața și poate, n-o 
găseşte niciodată. 

Eve îi citi mesajul pe buze; nimeni n-o intuise atât de bine. 
Niciodată, nimeni nu văzuse atât de profund în sufletul ei. 

— Şi? murmură ea, când Sloane se opri. 

— Și mi-am dorit o femeie ca tine întotdeauna, dar soarta 
n-a vrut să mi-o scoată în cale. Pe tine te doresc. Și cred că nici 
eu nu-ți sunt indiferent. Sloane întinse mâna și-i atinse încet 
obrazul, iar gestul lui spuse mai mult decât cuvintele. Așa sunt 
eu. Nu pot face nimic fără să mă gândesc la consecinţe. 

Eve îi atinse mâna. 

— Şi ce-ai vrea să fac acum? Să neg că te consider atrăgător, 
interesant, cu toate capriciile tale? 

— Da, ar fi o idee. 

— Eu nu mint. 

— Te rog să faci o excepţie. 

Ea începu să râdă, spre disperarea lui, ceea ce însemna că 
nu realizase cât de serios fusese. Apoi, zâmbetul îi pieri sub 
focul pasiunii din ochii lui. 

— Înţeleg că spui ceea ce simţi, se scuză ea. 

— Poate chiar mai mult decât aș fi vrut să afli. Spune-mi că 
nu mă dorești și tu, măcar un pic. 

— Ştii bine că n-o pot face. Aș vrea să te cunosc, eşti o 
surpriză pentru mine, așa cum probabil şi eu am fost la 
început pentru tine. Îmi asum riscul de a verifica ceea ce 
simt. 

Sloane lăsă ochii în jos. Pentru prima oară, ura adevărul 
mai mult decât ura minciuna. 

— Nu voi face altceva decât să te rănesc, din păcate. Mă tem 
că aşa va fi. Și eu voi suferi la fel de mult. 

— Spune-mi de ce, explică-mi. 

El îi evită privirea. 

— Nu pot s-o fac, Eve. 

Ea îi atinse încet gura cu mâna. 

— Mai precis, nu vrei. 

— Este acelaşi lucru. 

— Tu știi mai bine. Dar nu contează, oricum, să zicem că eu 
îţi cer s-o faci. Chiar dacă mă va durea viitorul, nu contează. 

— Eşti prea curajoasă, sau eu sunt mai idiot decât mi-aş fi 
închipuit. 

— Nu, eu mai cred încă în ziua care vine după noapte, în 
binele care urmează răului. Tu, poate ai renunţat. Nu ştiu ce 
te-a dezamăgit într-atât. 

— Mila. 

— Compasiunea, regretele. Eve îl sărută pe obraz. Nu cred 
în milă. Dacă vrei milă, trebuie să apelezi la altcineva. Eve îl 
privi lung cu ochii ei frumoși, apoi îl întrebă: îţi place pizza? 

Sloane continua să se uite în ochii ei. 

— Da. De ce? 

— Pentru că-mi este foame. Am sperat că mă vei duce 
undeva la masă. 

EI clipi de câteva ori, o mai privi o dată, apoi realiză că nu 
mai era nimic de spus. Eve îi ridicase mingea la fileu; era 
rândul lui. 

— Ţi-a spus cineva că poţi suci minţile oricui? 

— Nu, știu doar că mi se mai spune „Sfânta Eve“. 

El se simţi dintr-o dată mai bine, mai destins. O prinse de 
mână ca pe o păpuşă de porțelan și o sărută pe amândoi 
obrajii. 

— Poate că arăţi ca o sfântă și te și porți ca atare, dar eu mai 
simt și altceva în afară de pioșenie faţă de tine. 

Eve clipi des de câteva ori. 

— Dacă nu vei spune nimănui, n-o voi face nici eu. 

— Haide să mergem să mâncăm, Sfântă Eve; nu-ţi voi oferi 
decât o pizza. 

— Cu tot ce-i trebuie, spuse ea râzând. 

— Cu tot ce-i trebuie, încuviinţă el. 


Capitolul 5 


— Cum reuşeşti? 

— Ce anume? Eve terminase și ultima bucăţică de pizza, 
apoi se rezemase de speteaza scaunului, oftând. 

— Să mănânci ca un șofer de camion. 

— N-am știut că asta este impresia pe care o las. 

Sloane nu-și putea lua ochii de la ea. Eve se schimbase cu 
o rochie care-i punea în evidență talia subţire, sânii 
voluptuoși. 

— Nu-mi vine să cred ce-mi spui! exclamă ea veselă. Cum? 
Tu și fraţii tăi v-aţi petrecut o vară întreagă în cabina unui 
camion? Spune-mi, cum te simți ştiind că ai două clone? 

— Au existat și avantaje. Dacă voiam să păcălesc pe cineva 
că mă aflu într-un loc anume, reușeam fără probleme. Dar 
când era vorba de fete, interveneau problemele. Slater reținea 
atenţia tuturor fetelor, iar Stryker salva blondele de diferite 
primejdii. Eu eram atras doar de fetele inteligente. 

— Aşadar, fraţii tăi erau băieţii răi, iar tu îngerul. 

Sloane făcu o grimasă. 

— Plictisitor, nu? 

Ea începu să râdă, dându-și capul pe spate. 

— Nu cred că te poate considera cineva plictisitor. Sau, cel 
putin, copiii de la Beginning Now nu cred asta; te adoră. 

— Ei sunt un caz special. 

— Cum ai ajuns să te implici în acest proiect? Rita îmi 
spunea că nu se cunoaște sponsorul acestei acțiuni. 

— Iar tu ai vrea acum să-i afli numele. 

— Ei bine, dacă tot a venit vorba... 

— Acestei persoane nu-i place publicitatea. 

— Multora le place... 

— FI nu este ca toată lumea. 

— Locuiește în zonă? 

— Poate. 

Sloane o privi lung. Apoi se ridică și o sărută pe frunte. 
Ochii ei străluceau; acum, Sloane putea să înțeleagă cum 
fuseseră cuceriti cei de la Beginning Now de Eve. 

Nu se mai putea controla. Nu se mai putea despărţi de 
femeia din fata sa. Îi dădu un alt sărut şi o simţi reacţionând. 
Fiecare gest al ei, conștient sau nu, dovedea că Eve nu era 
insensibilă la apropierea lui. 

— Dacă aș avea puţin instinct de conservare, l-aș convinge 
pe Mark să-ţi găsească alt însoțitor. O sărută din nou. 

— Spune-mi, te rog, că nu te vei opri, zise ea, înfigându-și 
degetele în părul lui. 

— Promit. 

De data asta, Eve preluă inițiativa. Îl sărută la rândul ei; 
simțea că toată pielea îi arde. Gemu încet şi-l trase mai 
aproape. 

Sloane se strădui să rămână impasibil, să nu vrea mai mult 
de la ea. Nu avea altă șansă decât să rămână în limitele pe care 
și le impusese, s-o lase pe ea să aibă iniţiativa. Dar îi era foarte 
greu. Eve se lipise de el, iar el fără să realizeze ce face, o 
prinsese în braţe cu o secundă înainte de a realiza primejdia 
şi de a se elibera din braţele ei. O sărută în creștetul capului. 
Nici unul nu mai zise nimic. Răsuflau greu, încercând să-și 
recapete controlul. 

Eve îi atinse încet pieptul, simțindu-se vinovată pentru ce 
făcuse, dar și fericită că fusese capabilă să-l ducă dincolo de 
limite. El era flacăra care nu mai crezuse că va mai arde 
vreodată pentru ea. 

El reprezenta întrebările fără răspunsuri. Era o provocare 
mai mare decât cele întâlnite până acum. El făcea regulile 
jocului. 

Dar Eve nu se declara încă învinsă. Gay o numise „Sfânta 
Eve“. Familia și străinii o felicitau pentru curaj. Dar nimeni nu 
realiza că nu curajul o făcea să meargă înainte, ci incapacitatea 
de a accepta un refuz. 

Nu știa să renunţe sau să piardă. Dacă va hotărî că Sloane 
era bărbatul potrivit pentru ea, nu va da înapoi, nici măcar din 
fața lui. Va solicita răspunsuri la întrebări, în mod fățiș sau 
subtil. Va lupta cu toate temerile lui, cu sau fără ajutorul lui. 

Va ceda, va dărui tot ce putea dărui, până când Sloane va 
înțelege ce ar putea avea impreună, dar oricum, nu-l va 
părăsi. 

— Voi încerca să-ţi respect regulile... până la un punct, zise 
ea, accentuând fiecare vorbă. Dar te rog să ţii minte că nu voi 
pierde. 

Sloane o privea cu admiraţie vădită. 

Sângele lui de McGuire se simţi provocat. Elementar și 
primitiv. Era un raport clasic, bărbat femeie. Inegal în unele 
privințe, dar atât de potrivit în altele. 

— Crezi că poţi câștiga? 

Eve îi zâmbi, arătându-i ceea ce nu mai văzuse altcineva. 
O sabie de oţel, fără teacă. Sabia ascuţită a încrederii de 
sine. 

— Eu n-am pierdut niciodată, spuse ea simplu. 

— Nici eu, Eve. 

Eve îl privi lung. 

— Tot mai vrei să mă provoci? 

Sloane nu-și amintea decât cum o simţise când o ţinuse în 
brațe; acum, Eve îl provoca. 

— Mai mult ca niciodată. 

Eve îi atinse faţa cu duioșie, urmărind firele care înce- 
puseră să-i apară în barbă. 

— Unde mergem mâine? La Beginning Now? 

Altă provocare. 

— Mâine seară are loc întrunirea de la facultate, îi 
reaminti el. 

— Încerci să-mi spui c-ar trebui să mă odihnesc până atunci? 

— Am putea face un tur al campusului. 

— Bine gândit! Ar fi un teren sigur! 

Sloane o sărută din nou pe frunte, înainte de a o îndepărta 
de el. 

— Acum, te rog să fii cuminte, să mergem spre ieșire, vreau 
să mă retrag cu onoarea intactă. 

— Îmi place termenul de retragere pe care-l foloseşti. 

— Numai să nu te obișnuiești cu el. Se opri la ușă și o 
întoarse cu faţa spre el. Fii totuși foarte atentă, și mai ales 
asigură-te că nu-ți dorești ceva care să te rănească, să te facă să 
suferi mai apoi. 

— Ce faci? Încerci să mă previi? 

— Nu, ca și tine, joc foarte cinstit. Sloane făcu o pauză apoi 
adăugă: până la un punct. 

— Ar fi bine dacă aș ști din ce motiv faci asta. 

Sloane privi undeva, dincolo de ea, amintindu-și cât îl 
costase acest secret în trecut. Faptul că voise să judece corect 
o femeie sau alta, nu-i adusese decât durere și respingere. Nu 
mai avea încredere în puterea sa de judecată, dar instinctele îi 
spuneau că putea avea încredere în Eve. 

Realiză chiar că și-ar fi dorit să aibă încredere în ea, dar 
riscul era foarte mare, chiar și acum la început. 

Eve îi citi disperarea din priviri, dorindu-și să nu fi făcut 
nimic care să accentueze durerea pe care o intuia în sufletul 
acestui bărbat. Îl atinse uşor fata cu mâna. 

— Te-am supărat, îmi pare rău. 

— M-am rănit singur, o corectă el. Nu o dată, ci de două ori. 

Eve nu-i putea vindeca rănile din suflet, dar putea să-i 
împărtășească propriile ei temeri. 

— Mă tem că într-o zi mă voi îndrăgosti de un bărbat care 
mă va dori îndeajuns pentru a vrea să facă dragoste cu mine 
dar nu va voi să treacă peste diferenţele dintre lumile în care 
trăim. Noi, hipoacuzicii, suntem consideraţi incapabili să 
avem copii, slujbe, să avem o relaţie normală. Se spune că 
suntem acceptaţi de societate, dar vezi tu, adevărul este că 
oamenii normali nu au de ce să fie acceptaţi. Poate ar fi mai 
corect să se spună că suntem tolerați... 

Eve scutură din cap, simțindu-se cuprinsă de furie și de 
neputinţă, ca de fiecare dată când se gândea la starea ei. 

— Tu, cel puţin, trebuie doar să te asiguri că ești cu faţa la 
mine când îmi vorbeşti, în rest mă poţi atinge ca pe oricare 
femeie. Nu ezita ca şi când debilitatea mea... 

Sloane îi acoperi gura cu mâna. 

— Te rog să nu mai rostești aceste cuvinte în fața mea! Te 
rog să nu mai rostești cuvântul deficiență, poţi spune doar că 
ești diferită, dar nu mai mult. 

Ochii Evei se umplură de lacrimi. 

— Chiar crezi ceea ce spui? 

Sloane o prinse în brate, strângând-o la pieptul său, de 
parcă  ștergându-i lacrimile, ar fi primit în locul ei toate 
loviturile pe care Eve le primise de la viață fără să fi fost vina 

ei. Strângând-o la piept, o lăsă să plângă, să scape de acele 
lacrimi adunate în ani. Eve era o femeie care nu auzea, dar 
care credea într-un viitor alături de un bărbat și copiii lor. 


Kokk 


Josh își privi lung soția care, probabil, mai punea ceva la 
cale pentru a-l duce la altar pe Sloane McGuire. 

— Dau un ban pentru gândurile tale. 

— Plănuiesc două căsătorii, spuse Pippa. 

— Cine ar fi cel de al doilea fericit? 

— Va trebui să ghicești. 


Capitolul 6 


Campusul universității Duke era o alcătuire de vechi și 
nou. Clădirile principale erau ridicate din piatră de râu, legate 
între ele prin culoare şi alei pavate. Nu răzbăteau până aici 
zgomotele orașului. Drumurile care șerpuiau în jurul clădirii 
principale duceau la clădirile administrative, sau la reședințe 
private. Clădirile satelit înconjurau centrul campusului Duke; 
centrul medical fusese ridicat mai târziu. 

Eve se așeză pe o bancă la umbra unui copac, în ramurile 
căruia veverițele zburdau vesele, iar păsările le urmăreau prin 
frunziș. Era o scenă pe care ușor o puteai asemăna celor din 
pădurile virgine. 

— Aceste campusuri au ceva din alcătuirea unor biserici. 
Cele vechi, parcă plutesc ușor deasupra pământului, 
ridicându-se din mijlocul copacilor și frunzișului, cele noi au 
un aer ceva mai arogant, cu modele sculpturale, linii zvelte, 
ferestre Darth Vader. Chiar și studenţii sunt diferiţi, parcă 
împrumută din personalitatea almei mater. 

Sloane privi în jur, încercând să vadă prin ochii Evei. Felul 
în care vedea ea viaţa, îl făcea să vadă lucruri pe care nu le 
văzuse până atunci. 

— Ai încercat vreodată să pictezi, Eve? 

Ea scutură din cap. 

— Nu am pic de talent, Gay a moștenit tot talentul artistic 
al familiei. 

— Dar reușeşti să pictezi superb din cuvinte; cred că tocmai 
asta m-a impresionat cel mai mult la cartea ta. 

— Te gândești prea mult la ea. 

— Astfel am reușit să te cunosc, prin intermediul ei. 

— Poate ar trebui să te îndemn să scrii și tu. Te-am urmărit 
în relaţia cu studenții tăi și copiii de la Beginning Now. Ştii 
când să fii autoritar și când să le devii apropiat. Ai un fel de a 
fi pentru care te-ar invidia multă lume. 

Sloane privi peste umărul ei. 

— Dacă este atât de special, cred că numai tu îl vezi astfel. 

— Dacă ar fi în faţa mea i-aș rupe gâtul... zise Eve 
urmărindu-i chipul. 

Uimit, Sloane o întrebă: 

— Cui i-ai face asta, Eve? 

— Celei care te-a vrăjit, apoi te-a abandonat. 

— N-am spus că ar fi existat așa ceva. 

— Cu siguranţă, a existat, numai o femeie putea să te 
decepţioneze atât de tare. 

Sloane se gândi că niciodată nu va putea să se amuze de 
propriul său trecut. Dar acum și aici, sub razele calde ale 

soarelui, descoperi că se înșelase. Cu o mână după umerii 
Evei, lăsă capul pe spate şi începu să râdă din adâncul inimii. 
Toate femeile pe care le cunoscuse, cu care-și petrecuse 
timpul erau atât de diferite de Eve! 

— Îmi placi mult, Eve Noble, îi spuse, îmbrăţișând-o. Ar fi 
preferat s-o sărute, dar acest lucru nu era pe lista lucrurilor pe 
care le putea face un profesor universitar. 

— Îndeajuns de mult ca să-mi cumperi un hot-dog? 

Sloane o privi ciudat. 

— Îmi place mâncarea de acest fel. 

Sloane îi luă mâna în palmele sale mari. 

— Cu cât te cunosc mai bine, cu atât mă întreb cum a putut 
Gay să te numească „Sfânta Eve?“ 

— Şi eu m-am mirat, dar în cele din urmă m-am plictisit să 
mă tot gândesc și am renunţat. Gay poate fi foarte 
încăpăţânată uneori. 

Ajunseseră la mașină. El îi deschise portiera. 

Eve nu-și mai amintea când i se întâmplase ultima oară ca 
o persoană s-o atingă, să-i vorbească, s-o trateze ca și cum 
n-ar fi fost cu nimic diferită de alţii. 

Fără să fie conștient de asta, Sloane îi dăruise ceva care nu 
se putea măsura. Privind în ochii lui negri, care luminaseră 
pentru ea întunericul, simți că se îndrăgosteşte de el. 
Dragostea ei era deocamdată o plantă fragilă, un boboc poate, 
care trebuia îngrijit. 

— Ești un bărbat deosebit, Sloane McGuire. Indiferent cum 
se va termina relaţia asta, îmi pare bine că te-am cunoscut. 

KKK 


— Mark știe să organizeze o petrecere de succes, spuse 
Mike, aflat lângă fiul său. Bărbaţii organizau petrecerea la care 
voiau s-o prezinte pe Eve şi pe sora ei. Este bine că putem 
deschide ușile, altfel ne-am sufoca aici. 

Sloane nu observa câtă lume venise s-o vadă pe Eve. 
Fusese în această sală de prea multe ori ca să mai fie 
impresionat de eforturile depuse de Mark, pentru a crea o 
atmosferă specială. Casa nu era chiar de amploarea și 
grandoarei conacului din „Pe aripile vântului“, dar putea fi 
comparată cu el, ca structură și graţie. 

Mike își atenţionă fiul: 

— Dacă te mai uiţi așa la Eve, băiete, toată lumea va şti ce 
este în mintea ta; am crezut că ai mai multă rațiune. 

În sfârșit, Sloane reveni pe pământ. 

— Ce spuneai, tată? 

— Că este mult prea evident interesul pe care-l manifești 
pentru această tânără. 

— Ar fi mai bine să nu mă urmărești atât! 

— Să nu-mi spui că Eve îţi este indiferentă! 

— Nu spun nimic, doar că îmi fac datoria, așa cum ţi-o faci 
și tu față de Gay. Sloane o căută repede din priviri pe Eve, 
aflată într-un grup. Gay se detașă de grupul respectiv și veni 
spre ei. 

— Nu știu cum rezistă Eve la astfel de manifestări, oftă ea. 

— Îi plac oamenii, răspunse Sloane cu ochii pe chipul 
îmbujorat al Evei și pe mișcările ei graţioase. 

Sloane nici nu observă când Mike și Gay porniră spre 
bufet. 

Eve se evolua cu graţie printre invitaţi, se oprea să discute 
cu vreunul, să-l încurajeze pe altul, să strângă mâna cuiva. Pe 
figura ei se puteau citi emoţii diferite. Sloane înregistra fiecare 
schimbare pe chipul ei. 

Cu brațele încrucișate la piept, o urmărea și aștepta. 

Zâmbetul ei îl atrăgea. La un moment dat, privirile li se 
întâlniră. Fără a mai sta pe gânduri, Sloane părăsi locul de 
lângă perete unde se retrăsese, și-și făcu loc prin mulţime spre 
ea. Imediat ce ajunse la ea, Eve își strecură mâna în palmele 
lui. Era rece şi rigidă. Sloane nu se uită la ea, ci la grupul 
adunat în jurul ei. Şi el știa să se poarte cu oamenii. 

— Te voi răpi, Eve, înainte ca tu să-mi ceri să fac asta. 

O ajută să depășească alte grupuri interesate de o discuţie 
cu ea. 

— Vrei să riscăm o ieșire în grădină? Este întuneric și cam 
rece! 

— Asta îi va opri pe cei dornici să ne urmeze! replică Eve. 

Sloane o întoarse cu faţa spre el. 

— Așadar, am înţeles bine mesajul tău; arătai ca şi cum aveai 
nevoie să fii salvată. 

O dată ce ieşiră din casă, Eve ezită o clipă, realizând că 
Sloane avea dreptate. Luminile aflate doar în preajma casei, 

luminau capătul pajiștii, dincolo de ele, noaptea era cât se 
poate de întunecată. 

— Dacă rămânem aici, riscăm să fim văzuţi. 

Sloane o luă de braţ. 

— Atunci, nu vom sta; cunosc zona, şi-ţi promit că nu te voi 
lăsa să riști. 

— Nu asta este problema, răspunse Eve, strângându-l de 
braţ. Nu te voi vedea. Nici tu pe mine. 

El înţelese imediat. În întuneric, Eve era dezavantajată, nu 
putea citi pe buzele lui, nu puteau comunica. Sloane ezită o 
clipă, apoi duse mâna la buzunar, de unde scoase o brichetă, 
deşi nu era fumător. 

— Nici o problemă, ne vom descurca. 

Ea începu să râdă, începând să înțeleagă că se putea baza 
pe acest bărbat, să găsească rezolvări la multe din problemele 
pe care i el ridica viaţa. 

— Ar fi trebuit să știu că mă pot baza pe tine. 

Nici unul nu mai rosti o vorbă; porniră spre fântâna 
arteziană aflată în partea de sud-vest a grădinii. Noaptea era 
înmiresmată de zecile de flori, care le aminteau că pământul 
nu este un loc arid și imposibil. Făpturile nopţii își cântau 
cântecele rituale. Sloane o ajută să urce treptele spre 
marginea fântânii, unde o așeză pe una din băncile aflate 
acolo. Ştia că, de obicei, în faţa acestor bănci se afla câte un 
felinar. De data asta, nu găsi nici unul. Încruntat, exploră 
împrejurimile, apoi realiză că bricheta era singura posibilitate 
de comunicare cu Eve. 


68 LACEY DANCER 


— Se pare că n-am avut o idee prea bună, n-am găsit nici o 
lampă în locul ăsta. 

Eve se uită în jur. 

— Avem nevoie de lampă? Bricheta nu este de-ajuns? 

— Dacă pentru tine nu sunt probleme, pentru mine este 
perfect. 

Eve se rezemă de spătarul băncii. 

— Să rămânem o vreme aici! 

Sloane fixă bricheta, apoi o privi lung. 

— De ce mi s-a părut că voiai să fii salvată de acolo? o 
întrebă el studiindu-i chipul. 

— N-am vrut să-ţi transmit un mesaj, cred că era disperare 
autentică. Profesorul Mulllens încerca să-mi spună cum 
mi-aş putea îmbunătăţi viața, cumpărându-mi un câine 
antrenat pentru a ajuta persoanele cu deficienţe. Nu accept 
sfaturile unuia care nici nu trăieşte în lumea celor cărora 
încearcă să le-o îmbunătăţească. N-am vrut să stric 
petrecerea «+, 

— Așa că m-ai cerut ajutorul. Sloane o privi lung și realiză 
că-i plăcuse ceea ce simţise, că Eve avusese nevoie de el. 
Nu-şi amintea ca vreo femeie să fi avut nevoie de el. 

— Te-ai gândit vreodată că ne spunem lucruri pe care nu 
le-am comunica altcuiva? 

— Da, Eve, am crezut la început că este o atracţie firească 
între un bărbat şi o femeie, dar nu este doar atât. 

— Şi eu cred asta. Ce vom face, Sloane? 

— Nimic. 

— Şi dacă eu te vreau oricum? Dacă insist să mă dăruiesc tie, 
în pofida întrebărilor la care nu vrei să-mi răspunzi? În pofida 
adevărului la care nu vrei nici să te gândești? 

Sloane se crispă, o ridică și o privi lung. 

— Ţi-ai pierdut minţile, Eve? Nu ești făcută pentru asta! 

Eve îi atinse uşor obrazul, simțindu-l tensionat. Nimic n-o speria. 

— Pentru tine, cred că m-aș putea schimba. 

— Îţi faci vise şi nu vreau asta. Nu vise legate de mine; nu 
vreau să-mi asum această responsabilitate. 

— Responsabilitatea este doar a mea. Și o accept fără 
rezerve. 

— Eşti inconștientă! 

— Nu, Sloane; după cum ţi-am mai spus, eu nu renunţ. Nu 
fug de năluci. Nu te înțeleg și nici nu vreau să-mi dai explicaţii. 

— Nu ştii nimic, Eve. 

Ea ezită. Jocul în care intra acum, era cel mai riscant, dar 
chiar și în momentul acesta nu era sigură că va avea șanse de 
reuşită. Dar se cunoştea foarte bine. Trebuia să insiste să 
ajungă la acest bărbat. Armura lui era foarte greu de străpuns. 
Nu avea încredere deplină în nimeni; la fiecare încercare a ei, 
mai ceda câte un pic, dar spre inima lui, unde ea voia să 
ajungă, s-o înțeleagă și dacă va putea s-o vindece, cine știe 
dacă va răzbate . 

— Cred că ai cunoscut durerea. Acea durere care-ţi macină 
sufletul, care ţi-l umple de amărăciune, de întuneric când tu ai 
vrea să vezi lumina. Este o durere legată de copiii. Am citit 
durerea asta în ochii tăi. 

Sloane se trase deoparte, nu mai voia să simtă atingerea ei. 
Nu mai voia să-i lege nimic acum. Făcuse imprudenţa de a 
deschide ușa pe care se asigurase cu mult timp în urmă că a 
închis-o. 

— Indiferent ce stă la baza acestei dureri, vreau să te ajut să 
uiţi. Viaţa nu înseamnă doar supravieţuire; trebuie să fie o 
sărbătoare pentru inimă şi suflet și trebuie să continuăm să 
credem asta. 

Compasiunea și înțelegerea din vocea Evei zguduiră ceea 
ce mai rămăsese din controlul pe care Sloane îl mai exercita. 
Căldura vorbelor Evei străbătu armura protectoare pe care o 
ridicase în timp. Respingerile repetate îl făcuseră să se închidă 
în sine. 

Lăsă bricheta să se stingă, iar întunericul puse imediat 
stăpânire pe ceea ce cu o secundă în urmă fusese un cer de 
lumină. Întunericul care urmă fu cumplit. 

Eve trase aer în piept, luată prin surprindere. Apoi, își 
reveni imediat. 

— Nu te poţi ascunde la nesfârșit; știm asta prea bine 
amândoi. Pe mine mă poţi elimina din viața ta, dar nu-ţi poți 
şterge din minte gândurile. Te urmăresc până când nu vei mai 
putea fugi. 

Sloane se dojeni pentru ininţiativa de a o fi adus aici, unde 
nu era lumină. Indiferent ce i-ar fi spus Eve, nu avea dreptul 
s-o lase fără posibilitatea de a comunica. 

Aprinse din nou bricheta. Lumina reveni din nou la viață. 

— Te rog să mă ierți pentru ce am făcut. 

— Te iert, Sloane. 

— Nu m-am gândit, când am stins bricheta. 

Ea încercă un zâmbet, pentru că-i plăcuse sinceritatea lui. 

Întinse mâna ezitând spre el. 

— Te-ai obișnuit să vezi prea multe, murmură el, cu un 
oftat. 

Eve privi peste umărul lui. 

— Te-am rănit. Dar spre deosebire de tine, eu am știut că o 
voi face. Nu te-am putut minți. 

Sloane. îi cercetă chipul și nevoia de a fi iertată pe care ea 
nu și-o putea ascunde. 

— M-aș fi simţit mai bine, dacă nu mi-ai fi plăcut. 

Eve răsuflă ușurată; nu-și jucase și ultima carte. Mai avea 
puţin timp, mai avea șansa de a câștiga. Deocamdată, era 
de-ajuns, poate prea mult faţă de ce merita ea. 

— Ar fi fost mai bine pentru amândoi, dacă nu ne-am fi 
cunoscut. Dar... oare chiar ar fi fost mai bine? Nu cred, zise ea 
cu un zâmbet ciudat. Mă tem. N-am recunoscut asta faţă de alt 
suflet, dar ție pot să-ţi spun. Aș fi putut s-o rog pe sora mea să 
mă salveze în noaptea asta, dar am întins mâinile spre tine, 
fără să mă mai gândesc. 

— Şi eu ţi-am răspuns. Sloane îi prinse încet, cu dragoste, 
chipul în palmele sale. 

— M-ai uri foarte tare dacă ţi-aș spune că mi-aș fi dorit să nu 
fi venit aici? 

— Şi eu simt la fel. Dar dacă te-aș uri, m-aș uri pe mine însămi. 

Sloane o sărută. Încet, cu totul altfel decât săruturile pe 
care i le dăduse până acum. Sărutul lui era dovada 
temerilor pe care nu mai voia să le ascundă. Vorbea și de 
protecţie. Vorbea de nevoia oricărui bărbat de a avea o 
femeie alături. 

Sloane își ridică privirea încărcată de secretele pe care le 
ascunsese atâta timp. 

— Nu-ţi voi promite ceea ce nu-ți pot da. Dar voi regândi 
ceea ce consideram că este stabilit pentru totdeauna. 

Ea îi cercetă chipul. 

— Îmi este de- ajuns. 

— Dar vreau și eu ceva de la tine. 

— Spune. 

Numai buzele lor se mișcară. Fiecare avea propriile sale 
cicatrice, amândoi se străduiau să ia în piept riscurile vieţii pe 
care voiau să și-o petreacă impreună. 

— Dacă nu va merge, vei pleca? 

— Îmi ceri imposibilul, n-am renunţat niciodată! 

— Este prețul pe care ţi-l cer. 

— Mult prea mare. 

— Nu este mai mare ca prețul meu. 

— Aş vrea să-ţi pot spune că nu vom regreta. 

Eve înclină din cap în semn că aproba propunerea lui. 

— Mâine voi câștiga, sau voi pierde; mă întreb încă ce 
prefer, murmură Sloane, inhalând parfumul părului ei, cu 
delicatul ei trup în brațe. 


Capitolul 7 


Sloane se rezemă de tăblia patului, privind spre fereastra 
deschisă. Era o noapte rece, iar vântul ridica ușor perdeaua. 
Nu avea nevoie de nimic, doar de răspunsuri la întrebările pe 
care nu și le mai pusese de ani întregi. Tinea în mână bricheta 
cu care-și luminase chipul în acea seară când fusese cu Eve în 
grădină, pentru ca ea să-i poată citi vorbele. Urmări câtva timp 
flacăra care lumină întunericul de nepătruns, dar care fiind 
atât de fragilă, putea fi oricând stinsă de cel mai mic curent. O 
ocroti cu palmele sale, studiind-o așa cum studiase și cartea 
Evei. Atât de multă delicateţe răzbătea din rândurile ei, dar și 
atâta forță! 

Eve îi pusese întrebări, îl privise cu ochii ei mari, intenși, îi 
atinsese sufletul plin de răni de cicatrice. ÎL făcuse să 
vorbească și să se gândească la lucruri pe care ar fi vrut să le 
lase ascunse. ÎI făcuse s-o dorească, în pofida faptului că 
devenise de multe ori conștient că trebuia să se controleze 
foarte bine și nu-i mai era dat să dorească. 

Eve era acum flacără şi foc, arzând în întuneric, aducând 
lumină și căldură. 

Nu avea de ales. Intrase conştient în această relaţie acum şi 
aici, cu această femeie. O intuise la început, doar din scrierile 
ei, îi simţise forța, dorinţa de a se autodepăși. În clipa aceea, 
Eve îl prinsese în mrejele ei. Luptase împotriva ei, împotriva 
propriilor sale sentimente, impotriva visurilor sale pierdute, 
dar nu și uitate. Împărțise câteva momente plăcute cu ea, 
spunându-și că vor fi de ajuns. Dar ar fi trebuit să ştie că nu va 
fi așa. Eve nu era femeia jumătăţilor de măsură. Văzuse asta 
din scrierile ei. 

Adevărul îi legase în putinul timp petrecut împreună. Dar 
mai mult, îi legase cu lanţuri solide, pe care nici măcar el nu 
le mai putea rupe, pentru că nu-și mai dorea să fie liber. 
Desfăcu încet palmele şi curentul stinse flacăra. Acum trebuia 
să îndrepte lucrurile singur. De mâine, va face faţă adevărului 
și va ucide flacăra, dacă va putea. 

Era o dimineaţă frumoasă și limpede, una din acele zile 
care te fac să te simti fericit că trăieşti. Păsările zburau de la un 
copac la altul, veverițele se cățărau pe crengile aplecate. 

Eve urmărea scena, dar pentru prima oară mintea nu îi era 
la ceea ce vedea. Era agitată, lucru care nu i se mai întâmplase 
de mulţi ani. Se trezise înainte de răsăritul soarelui, făcuse 
duş, se îmbrăcase, dar rămăsese în cameră. Nu voia să se 
confrunte cu Gay înainte de a-și regăsi liniștea. 

Gay o cunoștea foarte bine în unele privințe. Va observa 
imediat că se petrecuse ceva cu ea și-și va face probleme. Eve 

nu știa să mintă. Gay, ca și restul familiei, era protectoare, 
uneori chiar exagerând cu grija ei, își spuse Eve cu 
amărăciune. Nu voia ca Gay să intervină între ea și Sloane, dar 
nici să-și rănească sora spunându-i asta. Așa că rămase în fața 
ferestrei, știind că în această dimineaţă Gay ieșea cu Mike. 
Curând, casa va fi doar a ei. 


KKK 


Sloane parcă în fața casei Evei. Tocmai când oprea 
motorul, o văzu venind pe alee. Razele soarelui dansau în 
jurul ei, parcă abia îndrăznind să-i atingă bluza de culoarea 
lămâii. Părul proaspăt spălat îi strălucea, dar zâmbetul ei era 
timid, ezitant. 

— Te aşteptam, spuse ea când Sloane îi deschise portiera. 

— M-am temut că voi ajunge prea devreme, recunoscu el, 
apoi după ce se așeză pe scaunul șoferului, o trase spre el. 
Eve ridică ochii în întâmpinarea lui. Sărutul lui îi alungă toate 
neliniștile şi-i readuse zâmbetul cald și încrezător 
dintotdeauna. 

Sloane scutură din cap, văzând ce nu văzuse până atunci. 
Nu va putea ucide acea flacără. Chiar dacă-l va arde de viu, va 
rezista și va face față agoniei fără a se depărta. 

Eve sesiză schimbarea din ochii lui, citi că viitorul lor 
fusese acceptat, ca și nevoia de a o avea aproape. Pentru prima 
oară de când îl întâlnise pe acest bărbat complicat, descifrase 
ce se afla în spatele măștii pe care o arăta lumii. 

— Tu ai decis. 

— Da, recunoscu el. Dar nu aici, nu acum. 

— Nu contează, pot aştepta. Eve se aşeză mai bine în scaun. 
M-am temut că nu vei fi de acord. 

Sloane îi luă mâna în palmele sale și i-o sărută. 

— Nu vreau să te temi de nimic, îi spuse el. 

— Nu-mi face asta, Sloane, spuse Eve, nu tocmai acum când 
mă simțeam mai calmă. Toată familia vrea să mă vadă astfel. 
Dar protecţia nu este întotdeauna un scut, uneori poate fi un 
chin. Eu vreau să trăiesc viața. Nu te voi lăsa să mă privezi de 
nici o bucurie. 

Drumul către locul pe care-l programase el pentru vizită, se 
desfășură într-o tăcere încărcată de emoţii. Sloane mai arunca o 
privire către Eve, conștient că era mai interesată de el decât de 
minunatul peisaj pe care-l traversau. Nu simțeau nevoia să 
umple tăcerea cu vorbe, asta datorită aurei care o înconjura pe 
Eve. Nu se folosea de sunet pentru a-și ascunde sentimentele. 

Sloane o prinse de mână când ajunseră și cobortră. Cărarea 
ducea spre un deal dincolo de care se afla o vale minunată. 

— E superb! exclamă Eve când pădurea îi primi în inima ei. 
Dar pare teren privat. 

— Este. Sloane se opri să-i arate un pârâu care trecea la 
poalele dealului. Scoase o pătură, pe care o întinse pe 
pământ. Numai atunci o privi. 

— Este a mea. 

— Şi casa din oraș? 

El încuviință și se așezară pe cuvertură. 

— Unul din frații mei se ocupă de investiţii imobiliare. 

— Pentru un bărbat ca tine, care nu vrea să se căsătorească, 
pare o investiţie cel puţin ciudată. 

Sloane îi evită privirea, uitându-se în jur, dar fără a vedea 
locul ca altădată, ci ca pe un teren fără semnificaţie. Ar fi 
avut importanţă dacă ar fi ridicat pe el o casă pentru o 
familie mare cu copii și toate animalele pe care și le-ar dori 
aceştia. 

— Ştiu, Eve. Este nevoie de o casă aici, de oameni care să 
se bucure de priveliștea asta minunată, de libertate. 

Eve veni mai aproape de el, simțind iarăși durerea 
răzbătând din glasul lui. De fiecare dată, când Sloane îi vorbea 
de familie, de copii, simţea în glasul lui aceeași disperare. Cu 
toate acestea, ceea ce citea pe chipul lui îi spunea că nu este 
cazul să încerce să afle mai mult. Răspunsul trebuia să vină de 
la el. 

— Spune-mi, începu ea, luându-i mâna în palmele sale. 

Sloane o privi lung, apoi se decise să vorbească, amintindu-și 
foarte viu reacţiile celorlalte femei la ceea ce urma să spună 
acum. Amintirile mai erau încă vii, dureroase. Dar Eve nu 
făcea parte din categoria acelor femei. Ea iubea copiii. Văzuse 
asta în ochii ei, în felul în care se purta cu ei, din ceea ce îi 
spusese că și-ar dori să-i ofere viaţa. 

— Nu mă voi căsători, dacă asta vrei să afli, ştiind că nu este 
firesc să-i cer unei femei să trăiască alături de mine dacă nu-i 
pot oferi copii, spuse încet, accentuând fiecare vorbă. Urmări 
cum Eve recepționează această informaţie. Văzu că este 

şocată, apoi că simte compasiune, apoi empatia unui om care 
pierduse și el ceva important în viață. 

— Spune-mi totul. 

— N-a fost de-ajuns ce-ai aflat? 

— Ştii că nu este o barieră insurmontabilă. Există adoptii, 
înseminare artificială, alte posibilităţi. 

— Observ că nu te dai bătută. 

— Nu renunţ niciodată; până acum, nu mi-ai dat un motiv 
temeinic pentru a mă îndoi că tot ce doresc de la tine este 
imposibil. 

— Eve, nu te-ai întrebat niciodată de ce ne simţim atrași 
unul de celălalt? Ti-am citit gândurile. Le-ai scris din inimă, din 
suflet. Oricine poate vedea ce fel de om ești. Eşti ca acel pârâu. 
Clar. Pur. Fără astâmpăr. 

— Eşti singurul bărbat care m-a văzut astfel. 

— Poate pentru că toți ceilalți văd doar cu ochii. Eu știu 
doar că atunci când Mark mi-a dat cartea ta s-o citesc, am 
început să mă înţeleg, să nu mai vreau să fug de mine însumi. 
M-ai făcut să doresc să nu fi renunţat la visurile mele. N-am 
vrut să mai sper, să mai visez. Durea prea tare. Știu că un 
bărbat n-ar trebui să simtă astfel de durere. Uite, fraţilor mei 
le plăcea să străbată ţara cu tata și abia așteptau aceste 
drumuri lungi; mie nu-mi plăceau. Voiam o casă, un loc 
numai al meu, un pat pe care să-l găsesc şi a doua zi în același 
loc. Simțeam nevoia de aceiași prieteni, nu de chipuri noi la 
fiecare pas. Stryker vede viaţa ca pe un șir de probleme. Are 
rețineri faţă de oricine și orice. 

Slater îi seamănă în multe privințe. Asta până când, o 
femeie pe nume Joy, a apărut în viața lui și l-a făcut s-o vadă 
altfel. Slater o salvat-o pe ea și pe el însuși. 

Așadar, frații mei și-au găsi liniștea în cele din urmă, dar cu 
costuri mari, de ambele părți. Eu am rezistat mai bine 
provocărilor vieţii. Cu toate astea, nu pot cere cuiva care deja 
a pierdut ceva de la viață, să mai piardă din cauza mea. Este 
mai bine să mă opresc acum, înainte de a începe ceva. Mi-ai 
putea duce orice acuzaţii și n-ai greși. Sloane o privi lung, 
cercetându-i chipul, să se asigure că fusese înţeles. Am vrut să 
te protejez, să mă protejez. Am vrut să fiu cu tine, dar fără a 
lua ceva de la tine. Ai pierdut deja destul. Nu vreau ca prin 
mine să pierzi mai mult. 

Eve se crispă; nu mai voia nimic, nu mai dorea nimic. Încet, 
se depărtă de el. Dacă ar fi spus ceva, ar fi regretat mai târziu. 

— Spune ceva, Eve. 

Ea se îndreptă spre coama dealului și se uită la apă. Nu-l 
auzi când veni după ea, dar îl simţi. Îi simţi dorinta, 
disperarea, speranţa. Pentru prima oară în viață, ar fi vrut să 
strige, să facă un rău. 

— N-am urât niciodată pe nimeni, n-am făcut rău nimănui. 
Nu m-am revoltat împotriva lui Dumnezeu că mi-a luat auzul. 
Am luat de la viaţă ce am crezut de cuviinţă. Tu nu ai dreptul 
să faci ce faci acum. Nu ai dreptul să faci această alegere. Nu 
trebuie să te ţii departe de mine din cauza propriilor tale 
temeri. Sunt o femeie care gândește, care visează. Sunt adesea 
rănită, vărs lacrimi. Cu toate acestea, nu accept să fiu tratată 

cu îngăduință pentru că sunt hipoacuzică. Numai familiei 
mele i-am permis asta, doar pentru că au fost mai afectaţi 
decât mine de faptul că mi-am pierdut auzul. Le datorez 
foarte mult, dar ţie nu-ți voi accepta nimic. Spui că mă 
cunoști deja. Dar n-ai observat cel mai important lucru legat 
de mine. Eşti al doilea bărbat din viața mea care încearcă să 
mă priveze de dreptul de a alege, sub pretext că vrea să mă 
protejeze. Nu sunt un copil cu trupul unui adult. Surditatea 
nu mă face și deficientă mental. Ochii i se umplură de 
lacrimi. Nu ne-ai dat nici o şansă. Cred c-ar trebui să te urăsc 
pentru asta. 

Se depărtă de el. 

Văzând acestea, Sloane reacționă imediat. O prinse din 
urmă, o întoarse cu fața spre el. Eve încercă să opună 
rezistenţă. Sloane o ridică în braţe. 

— Nu mă poţi urt! Chiar dacă ai vrea, n-o s-o poţi face. Mă 
doreşti; mă dorești, aşa cum și eu te doresc. Poţi fi furioasă, 
poti să reacționezi oricum. Am trăit cu o femeie care voia să 
aibă copii, pe care eu nu-i puteam dărui. Spre deosebire de 
tine, eu nu aveam un defect evident pe care să pot da vina, 
decât câteva analize care confirmau faptul că nu mă voi putea 
bucura niciodată de un copil. Mi s-a părut dintr-o dată că nu 
mai sunt un bărbat întreg, iar femeia pe care credeam c-o 
iubesc, mi-a confirmat asta, în cuvinte foarte alese, ce-i drept. 
Nu suporta ideea de a avea un copil adoptat. Nu voia să 
crească rodul altui cuplu. Ştii cum m-am simţit, bănuiesc. Tie, 
hipoacuzia ţi-a dat abilitatea de a înțelege cum este să te simţi 

respins. Eu n-am renuntat atunci și am încercat din nou. De 
data asta, cu o femeie care nu spunea deschis că şi-ar dori 
copii. Din nou, când i-am relevat acest adevăr, m-am simţit 
bărbat pe jumătate. Nu m-a mai vrut ca bărbat, dar nici nu 
voia să aibă copii cu un altul. Și de data asta am fost 
afectat... 

În ochii lui, Eve citi mânia și frustrarea. 

Eve continua să stea în braţele lui, oscilând între cer şi 
pământ, ținută doar de puterea, de forța degajată de el. 

Sufletul lui Sloane era sfâșiat. 

— La naiba, Eve, nu vreau să simţi milă faţă de mine! 

Eve îi prinse faţa în palmele sale. 

— Nu este milă, murmură ea cu lacrimi în ochi, lacrimi 
vărsate pentru el, de data asta. ÎL sărută încet ca pentru a-i 
încălzi iarna din suflet. 

Sloane își tinu respiraţia, nemaiștiind dacă avea dreptate 
sau nu. 

— Şi atunci, ce este? 

— O scuză. Eve îl prinse cu ambele brațe după gât. Uneori 
nu sunt doar surdă, ci și oarbă. 

Sloane o strânse la piept, ca pe o comoară pe care o voia 
doar pentru el. Apoi, făcu un pas către cuvertură, se lăsă în 
genunchi și o așeză cu grijă pe Eve. O cercetă din nou cu 
privirea, voind să afle adevărul. 

— N-am vrut să-ţi fac rău. 

— Acum știu că n-ai vrut. 

— Nici de acum înainte nu vreau să te rănesc în vreun fel. 


82 LACEY DANCER 


— Am trecut deja de momentul în care ne puteam proteja 
împotriva a ceea ce se poate întâmpla. Nu mai există cale de 
întoarcere. Știi asta. 

— Dar ne-am putea opri aici. 

Ea scutură din cap. 

— Nu, Sloane. Îi atinse primul nasture de la cămașă. Este 
prea târziu. Te doresc. Mă dorești și tu. Am fost afectaţi și știm 
prea bine unde și cum. 

— Eşti sigură? 

— Nu, recunoscu ea, zâmbind trist. Nu sunt sigură de 
nimic, doar că nu pot pleca de lângă tine fără să mai fac o 
încercare. M-ai rănit destul. Mai mult ca oricine altcineva. N-ai 
fi putut s-o faci dacă nu mi-ar fi păsat de tine. Dar trebuie să 
aflu cât de mult îmi pasă. Pentru ca o sabie să ajungă o armă 
de apărare sau de atac trebuie mai întâi să treacă prin foc, 
apoi prin gheață. Nu este la fel cu sufletul omenesc? Nu 
suntem născuţi din durere, în împrejurări asupra cărora nu 
avem nici un control? Nu învăţăm din propriile greșeli? Tu ești 
profesor. Nu este adevărat că punem mai mare preţ pe ceea ce 
obținem mai greu, decât pe ceea ce ni se oferă? Nu ești laș, 
Sloane. Nici eu nu sunt. Voi profita de această șansă cu tine, 
numai dacă-mi vei garanta același dar. Fără limită de timp. 
Fără control. Să ne orientăm după ceea este între noi. 
Flăcările focului și părţile cerului. Vom învăţa din fiecare pas 
pe care-l vom face. Vom crește amândoi. Cred că merită să 
riscăm, nu? 

Eve întinse mâna spre el. Nu se mai oferise niciodată unui 
bărbat. Experienţa pe care o avea, era legată de un bărbat care 
probabil avusese curiozitatea de a face dragoste cu o femeie 
surdă. Fusese foarte afectuos cu ea, dar se păstrase între ei o 
anumită distanţă și îi refuzase privilegiul de a simţi adevărata 
pasiune a unui bărbat. Îi folosise doar trupul; nu-i ajunsese la 
inimă, Sau în gânduri. Inima şi gândurile le păstrase până la 
întâlnirea cu Sloane. 

Fl îi luă mâinile în palmele sale, primind darul pe care ea 
i-l făcea, riscul pe care și-al asumau amândoi. Focul era deja 
aprins. Se îndreptau spre distrugere sau reconstrucţie? Vor 
învăța împreună. Sloane îi cuprinse încet sânii cu palmele. Eve 
își ridică braţele pentru a-l prinde după gât. 

Parfumul trupului ei îl învălui, când Eve ridică braţele. 

— Eşti mai frumoasă ca orice femeie pe care am văzut-o 
până acum, ești perfectă, Eve. Sloane îi urmări conturul 
trupului cu mâinile sale fierbinţi. Nu voia să se grăbească; voia 
să se bucure de fiecare moment petrecut alături de ea. 

— Îmi place felul în care te foloseşti de vorbe, Sloane. 

El îi deschise cu gesturi lente primul nasture al bluzei. 
Pielea ei trandafirie strălucea în lumina care se filtra prin 
ramurilor copacilor care-i adăposteau. Mâinile lui îi explorară 
trupul. 

Eve se arcui sub mângăâierile lui pasionale, pe care nu le 
mai Simţise. 

— Cred că ar fi mai bine în pat, murmură Sloane. 

— Nu, cel mai bine este aici, răspunse ea. 

Sloane îi atinse ușor buzele cu degetul arătător, dorindu-și 
teribil de mult să le sărute; cu toate acestea, trebuia să se 
abţină pentru ca Eve să-i poată intui spusele. 

— Vreau să simţi doar bucurie în braţele mele, Eve. 

— Atunci nu mai vorbi, sărută-mă, îi ceru ea. Eve fi oferi 
buzele care tânjeau după sărutul lui. 

— Nu vreau să te grăbesc, murmură Sloane, desfăcându-i 
încet sutienul. 

Eve vru să spună ceva dar nu mai apucă; el îi acoperi gura 
cu un sărut, explorându-i trupul, cuprins de flăcările dorinţei. 
Eve îl strânse la pieptul său, mângâindu-l la rândul ei, 
învățând să întoarcă acea pasiune provocată de atingerile lui 
pătimașe. 

Dorinţa lui era foarte puternică, având darul de a-i fura 
gândurile, de a lăsa în loc doar senzaţii și dorințe. Sloane îi 
scoase bluza și-i acoperi pieptul cu pieptul său. 

Se concentră asupra femeii care-l acceptase cu atâta dăruire, 
cu atâta puritate, încât îl făcuse să uite ce nu-i putea dărui. 

Eve se lăsă pradă senzaţiilor provocate de el. 

Voia să-l facă să-și piardă controlul. 

— Te doresc, îi şopti ea. 

El o sărută cu și mai multă pasiune. Cuvintele nu mai aveau 
importanță acum. Eve gemu încet; numai el și natura o puteau 
auzi. 

Sloane se concentra doar asupra focului care izbucnise și 
amenința să scape de sub control. 

Femeia, numele ei era Eve. 

Eve deveni femeia lui în acel moment. Chiar și pământul 
păru că-și ţine respiraţia. Sloane îi îndepărtă o șuviță căzută 
pe frunte, simţindu-i respiraţia fierbinte. Niciodată nu se 
simţise atât de complet, de dăruit, niciodată nu se bucurase 
atât de o femeie, nu avusese niciodată o experienţă atât de 
plăcută cu o femeie și nu se contopise cu ea. 

— Te simţi bine? o întrebă cu multă tandrete, şi pentru 
prima oară de când o cunoscuse pe Eve, uită că ea trebuia 
să-l vadă pentru a-l înţelege. 

Eve il înțelese chiar fără a-i vedea chipul. Nu ridică nici un 
pic capul, dar atingându-i gura cu degetul, îi spuse: 

— Te rog, repetă întrebarea. 

Sloane repetă întrebarea mai rar. 

— Mă Simt mai bine decât îți imaginezi. Eve ridică încet 
capul și-i zâmbi. Câte sentimente! Câtă frumuseţe! Cum ti s-a 
părut că sună dragostea noastră? 

— Cum sună muzica divină? murmură el. 

— Ca glasul tău. Buzele li se întâlniră din nou. 


Capitolul 3 


Eve îi sorbea cuvintele, fără a se îndoi de profunzimea 
emoţiilor lui. Bărbaţii, deși experienţa ei nu putea să-i ofere 
prea multe detalii în privinţa lor, nu-și expuneau trăirile cu 
atâta ușurință ca Sloane. Nu  tăinuia nimic. Vorbea cu 
onestitate despre defectele sale. 

Eve începu să cânte sub duş. Întârziase destul; în mod 
normal, ar fi fost iritată de lentoarea mișcărilor sale, dar nu 
putea face asta și astăzi. Episodul de dragoste cu Sloane fusese 
mai mult decât şi-ar fi imaginat. Vorbiseră despre lucruri 
simple, altele mai importante, sau ciudate, hazlii. 

El îi vorbise despre Stryker și Slater, despre soțiile lor. Ea îi 
împărtășise lucruri nespuse despre familia ei. 

Sloane îi vorbise apoi despre rolul său la fundaţia 
Beginning Now, iar ea ascultase în tăcere angajamentul pe 
care și-l luase de a se dărui celor care aveau nevoie de el, de a 
le dedica bunătate și compasiune. Gloria, ambiția, nu figurau 

în planurile sale. Cu fiecare cuvânt al lui, Eve descoperea că 
avea tot mai mult de admirat la acest bărbat, atât de 
complex. Era tandru dar și încăpățânat. De obicei, era tăcut, 
dar avea un simţ al umorului foarte bine dezvoltat. Îşi iubea 
familia, dar era conștient de defectele lor și le prețuia 
virtuțile. 

Dar cel mai de preţ dar al lui era că știa s-o asculte și să 
audă mai mult decât putea ea să transmită. Pentru prima oară 
în viaţa ei, Eve era privită de un bărbat care n-o vedea ca pe o 
femeie hipoacuzică. Îi plăcea să se simtă o femeie întreagă, să 
privească în ochii bărbatului iubit și să știe că o iubea ca pe o 
femeie normală și nu ca pe una cu deficienţe. 

Zâmbi, uscându-se cu prosopul. Sloane o făcuse să 
zâmbească mult de când îl cunoscuse. 

Îmbrăcă un halat de baie și se îndreptă încă zâmbind spre 
dormitor, unde o găsi pe Gay, îmbrăcată de seară. 

— Ai fost la un picnic din câte mi s-a spus, începu Gay. 

— Şi m-am bucurat de fiecare minut petrecut acolo, replică 
Eve râzând. Se așeză la oglindă pentru a se machia în vederea 
serii care o aștepta. Şi după cum arăţi, mi se pare că şi tu ai 
avut o zi grozavă, spuse ea studiind chipul bronzat al surorii 
sale, ochii ei veseli de astă dată, ochi care de obicei erau foarte 
serioşi. Pari odihnită, revitalizată. 

— Mike este un ghid grozav, i se confesă Gay, aranjându-și 
cutele rochiei roz de mătase pe care o alesese pentru seara 
aceasta. Un alt element nou, diferit de stilul de obicei tern al 
lui Gay. 

Eve abia acorda atenţie produselor cosmetice cu care se machia. 

— Îmi place rochia ta; n-am mai văzut-o, nu? 

— Nu, astăzi am cumpărat-o. Mike m-a dus la un mall cu 
multe lucruri interesante. Am și mâncat acolo. 

— Ce bine c-am scăpat eu de corvoada cumpărăturilor! 
exclamă Eve, la fel de veselă. Nimic nu-mi displace mai mult 
decât să fiu dusă prin magazine. Par a nu avea niciodată ceea 
ce-mi doresc. Eve se ridică, îndreptându-se spre dulapul cu 
haine. Dacă n-ai avea puterea de a străbate atâtea magazine să 
găseşti rochia potrivită şi dacă n-ai avea gusturi perfecte, ar 
trebui să-mi fac singură cumpărăturile. Eve se înfioră teatral 
când scoase o rochie de culoarea lavandei şi o bijuterie de 
argint, care i se potrivea perfect. 

— Ştii, Eve, îi spuse Gay fără altă introducere: până acum, 
n-am realizat ce puţină nevoie ai de mine! Gay o privi lung; 
de ce nu mi-ai spus până acum? 

Eve ezită. De mulţi ani, încerca să se lase iubită de familia 
sa în singurul mod în care aceasta știa s-o facă. Iar acum, pusă 
în fața realităţii era puţin descumpănită. 

— Nu am nimic de spus. Ce-ai vrea să afli? 

Încă o dată, Gay păru iritată. Se ridică în picioare. 

— Chiar așa este, Eve? 

Eve se încruntă, uimită că aceasta își pierduse răbdarea. 

— Ce se întâmplă, Gay? 

— Uite, o să formulez altfel întrebarea. De când mă lași să 
cred că-ți sunt de folos? De ce mi-ai spus că vrei să locuim 
împreună după episodul cu Ross? Te descurcai foarte bine 
acasă la părinţi. 

Eve se îndreptă spre oglindă să-și aranjeze părul, pentru a 
câștiga timp să găsească un răspuns bun. 

— Ti-am mai spus și atunci. 

— Poate, admise Gay, urmărind-o foarte atent. Poate chiar 
voiai să-ţi faci viaţa în afara casei părintești, în afara dragostei 
și protecţiei lor. Poate că este momentul să devii 
independentă, dar n-ai spus nimic în acest sens până când nu 
m-am întors eu acasă, cu coada între picioare. 

Eve își privi cu atenţie sora. Oftă, realizând că venise 
momentul adevărului pentru ele. 

— Te iubeam foarte mult, Gay, am crezut că ne-am putea 
ajuta reciproc. Tu aveai nevoie de un loc unde să te retragi 
ca Să-ţi revii și până îţi refăceai viaţa, puteam locui 
împreună. 

Gay înclină din cap. 

— Aș fi înțeles dacă ai fi explicat astfel lucrurile. 

— Nu te-am minţit nici un moment, Gay. 

— Dar nici nu mi-ai spus tot adevărul... 

— Frai foarte afectată de despărțirea de Ross atunci, pentru 
a mai adăuga și eu alte probleme. Eve se apropie de sora ei, 
punându-i o mână pe umăr. Eşti sora mea și te iubesc. Nu 
regret ce-am făcut. Tu regreti? 

— Nu, dar nu-mi place să simt că am fost pe urmele tale în 
ultimii ani. Am crezut că obțin tot atât cât ofer. 

— Dar așa a fost! 

Gay scutură din cap, nesigură de mesajul pe care i-l 
transmitea sora ei. 

— Nu, eu consider că tu, ca întotdeauna, rămâi „sfânta Eve“ 
iar eu trebuie să mă mulțumesc cu resturile de la masa ta. 

Eve se retrase, de parcă ar fi fost lovită peste față. 

Gay observă reacţia ei, durerea care-i apăruse pe chip și 
făcu o mișcare bruscă pentru a se apropia de ea. 

— Eve, nu asta am vrut să spun. 

Eve se feri de atingerea ei. Avusese până în acest moment 
convingerea că este imună la răutăţile altora. Realiza că Gay se 
simţea foarte vinovată, că voia să-și retragă afirmaţia, dar asta 
nu-i putea diminua durerea provocată de vorbele surorii sale. 
Nimic nu mai conta. Nici scuze, nici justificări. 

— Este cam târziu, spuse ea, apoi își luă poșeta și ieși. 

Gay o urmă furioasă din cauza gafei pe care o făcuse. 

— Te rog, Eve, n-am vrut să spun asta. 

Eve scutură din cap. 

— Gay, nu mai discutăm acum; peste câteva minute, trebuie 
să tin o cuvântare în faţa multor oameni. Sloane cred că a 
ajuns deja. 

— Îmi pare rău. Te-am rănit, deși acesta era ultimul lucru pe 
care aș fi vrut să-l fac. Nu ştiu ce-a fost cu mine. 

Eve oftă; nu voia să-și vadă sora suferind. Suferinta acesteia 
o afecta, tot așa cum o afecta și propria-i suferință. Nu se 
îndoise de relaţia sa cu familia, până în acest moment. Avea 
nevoie de timp să se gândească, să evalueze corect situaţia. 
Dar nu avea timp acum, iar Gay voia să fie iertată chiar în acel 
moment. Îi atinse braţul uşor pentru a-i alunga gândurile 
negre. 

— Ştiu că n-ai vrut să mă rănești. Este cam dificil când totul 
se schimbă în jurul tău, fără să sesizezi. Te înțeleg, chiar te 
înţeleg, Gay. Încercă să-i zâmbească. 

Gay o cercetă cu privirea și înțelese că fusese iertată, deşi 
nu merita. Eve fusese mereu bună cu ea. Și pentru că o 
cunoștea bine pe Eve, înțelese că aceasta avea toanele ei, deși 
nu prea multe, dar mai înțelese și că fusese iertată. Nu va mai 
rosti astfel de vorbă vreodată. 

Evei îi displăcea lupta deschisă, cu toate că nu era o lașă; 
prefera să ridice o barieră între ea și restul lumii, o barieră 
invizibilă până în clipa în care cineva încerca s-o depășească. 
Gay simţea această barieră chiar acum, cu toate că Eve îi 
oferise șansa să se scuze. Acţionase din frustrare şi furie. O 
combinaţie periculoasă. 

Gay ar fi vrut să-și forțeze sora să răspundă la vorbele ei, la 
provocarea ei, şi nu să se depărteze mental de ea. Dar nu va 
fi un conflict deschis între ele, cel puţin nu acum. 

— A venit Sloane, zise Gay. 

Eve încuviință și se îndreptă spre ieșire. Se va gândi mai 
târziu la ce se întâmplase între ele.Va găsi răspunsurile pe care 
le voia, fără să-i ceară lui Gay mai mult decât putea să dea. Îi 
deschise ușa lui Sloane și-i zâmbi din toată inima. 

Sloane luă mâna ei întinsă, cercetându-i chipul, simțind 
tensiunea care nu existase până atunci. 

Se uită la Gay, neștiind care era motivul încordării Evei. 
Observă că Gay era mult mai crispată ca sora ei. 

— Eşti gata? o întrebă pe Eve. 

— Gata, spuse Eve, prinzându-l de braţ. Nu realizase câtă 
nevoie avea de el. Viaţa îi trecuse în încercarea de a reuşi să se 
descurce singură, să nu depindă de nimeni. 

Sloane se mai uită o dată la Gay. 

— Tocmai când plecam, a sunat Mike; va veni să te ia, sau 
dacă nu, poţi merge cu noi. 

Gay o privi lung pe Eve, aflată cu spatele spre ea, apoi 
ridică din umeri. 

— O să aştept; Eve nu are nevoie de mine. 

Sloane se încruntă, auzind vorbele lui Gay și observând că 
Eve continua să stea cu spatele. Nici una dintre femei nu 
reacţiona normal. 

— Nu va întârzia mai mult de câteva minute. Discuta la 
telefon cu fratele meu, Slater. 

— ÎL voi aştepta. Fără a mai spune ceva, închise ușa, 
lăsându-i pe Sloane și pe Eve în prag. 

— O să întârziem, dacă nu ne grăbim, murmură Eve, care 
simţise ușa închizându-se în urma ei. 

— Mai avem timp, replică Sloane. Te-ai certat cu Gay? 

— Am putea spune și așa. Eve urcă în mașină și-și aranjă 
poalele rochiei. 

Sloane se aplecă uşor spre ea, atingându-i obrazul. 

— Lasă-mă să te ajut, văd că ești afectată. 

Eve încercă să-i zâmbească. Era foarte aproape de a izbucni 
în lacrimi și asta o uimi. 

— Nu încerca să fii foarte atent cu mine acum din acest 
motiv, murmură ea simțindu-se vulnerabilă. 

N-ar fi vrut decât să-şi aşeze capul pe umărul lui și să 
plângă. Sfânta Eve! Cum ura acest apelativ! 

Sloane observă că era gata să izbucnească în lacrimi și 
realiză că indiferent ce s-ar fi întâmplat, nu era o problemă 
minoră. O afectase. 

Eve îi spuse: 

— Te rog, Sloane, ne-am putea grăbi? Trebuie să ţin acea 
cuvântare. Dacă începem să dicutăm despre schimbul de 
replici dintre mine şi Gay, nu voi mai putea să vorbesc. Pentru 
prima oară, Eve îi cerea unui bărbat pe care-l iubea, ceva 
pentru sine. Te rog, ajută-mă prin a nu-mi pune întrebări. 

Eve nu-și auzi disperarea din glas când rosti aceste vorbe, 
dar Sloane o simţi. ÎI duru. ÎI duru pentru că Eve însemna 
foarte mult pentru el. 

— Bine, iubito, dar sunt aici. 

— Îți mulțumesc, murmură ea. 

— Cu multă plăcere, frumoasă Eve. 

Ea încercă să zâmbească, dar se observa că făcea un efort. 

— Numai atât? 

EI îi atinse colțul gurii. 

— Pentru mine așa ești, cea mai frumoasă dintre femei. 

Sloane se aplecă să sărute acei ochi care deveneau din ce 
în ce mai convingători. Când ridică din nou capul, Eve era 
aproape senină. 

— Eşti gata? 

— Da. 

— Şi acum, doamnelor și domnilor, v-o prezint pe Eve 
Noble. Decanul se întoarse și o arătă pe Eve. 

Ea făcu un pas în față pe scenă, zâmbind spectatorilor. 
Scană repede figurile care o priveau. Sala era plină. Trecuseră 
şase ani de când începuse să ţină aceste conferinţe, dar tot mai 
era surprinsă când vedea câtă lume venea s-o asculte. Privirea 
ei ajunse repede în rândul trei, unde se aflau Gay și tatăl lui 
Sloane. Luă mâna oferită de decan, lăsându-se condusă în 
mijlocul scenei, în faţa microfonului. 

Eve rămase calmă o clipă, privind peste marea de chipuri, 
simţindu-le nevoia de informaţie, curiozitatea. 

— Vă mulțumesc c-aţi venit să mă ascultați. Nu vă pot auzi, 
dar pot vedea palmele voastre care mă aplaudă, vă pot vedea 
chipurile. În limbajul trupului există o lume de informaţii, pe 
care mă bazez, de când mi-am pierdut auzul. Lumea mea s-a 
schimbat; percep cu alte simțuri. Eve oftă. Vorbesc astfel, zise 
ea, indicându-și buzele și astfel, adăugă mișcându-și mâinile 
cu graţie, traducându-și spusele pentru cei deficienţi ca și ea. 

Sloane urmări mişcările graţioase ale mâinilor Evei, 
înregistră fiecare inflexiune a glasului ei. O ascultă cu toată 
atenţia, nici măcar nu se mișcă şi observă că și cei din jurul său 
erau la fel de captivaţi de discursul ei. Ea le zâmbea, 
vorbindu-le despre deficienţa pe care o avea și nimănui nu i 
se părea ciudat. Le vorbi despre binefacerile tăcerii depline. Le 
spuse cum reușise să dobândească forță, putere, echilibru. 

Eve însăși era un exemplu viu a ceea ce era mai bun. 
Vorbele ei ajungeau până la ultimul spectator. 

Sloane era convins că-i înțelegea întreg mesajul. La 
început, fusese atras de scrierile ei, apoi de frumuseţea și de 
seninătatea ei. 

De făptura ei și de focul din privirile ei. Sloane dansase cu 
acest foc, se arsese, și toată viaţa i se schimbase din momentul 
impactului cu ea. Ştia că, indiferent ce se va întâmpla în viitor, 
nu va regreta timpul pe care i-l dedicase Evei. 

Ea îi redase părti din propria sa ființă, care nu mai crezuse 
că există. 

Dar pe lângă tot ce-i oferise Eve, Sloane descoperi că și el 
avea multe să-i ofere. 

Fl crezuse că familia o înțelege. Și poate chiar o făcuse 
până la un punct. Dar, ascultând povestirile ei despre 
copilărie și adolescenţă, înțelese că în timp, părinţii și fraţii îi 
sprijiniseră fiecare pas, dar nu conștientizaseră că în trupul 
acela de rândunică, zăcea forţa unui uliu. 

Eve era hotărâtă să se înalțe până la ceruri. Nu era 
mulţumită să zboare, doar. Ar fi zburat, indiferent dacă n-o 
ajuta trupul. Nu era femeia care să se rezume la ceva 
mediocru, indiferent sub ce formă i se prezenta. 

Se întrebă dacă Gay intuise ceva din secretele surorii sale. 
Între cele două se ridica un perete masiv. Eve era acum 
afectată, furioasă, ca un vulcan gata să erupă. 

El nu era convins că Eve este conștientă de situaţia prin 
care trece. 


Capitolul 9 


— De ce nu lași puţin capul pe spate, să te relaxezi? Eşti atât 
de încordată! spuse Sloane privind-o. Străzile pe care le 
străbăteau erau acum puternic luminate, multe reclame cu 
lumini intermitente le agresau privirea. 

— Nu mi se întâmplă asta prea des, zise Eve încet, încercând 
să-i urmeze sfatul. Cu toate acestea, îi era imposibil să se 
relaxeze; nu-i ieșeau din minte vorbele lui Gay: Sfânta Eve! 
Dacă ar fi putut să audă cum rostise aceste vorbe, probabil 
c-ar fi sesizat că erau însoţite și de sarcasmul necesar pentru a 
le conferi mai multă fortă. Îi pricinuise durere lui Gay și nici 
măcar nu știuse c-o face. Își impreună mâinile, apoi le strânse 
până simţi durere. 

Sloane sesiză gestul ei cu coada ochiului. Își luă o mână de 
pe volan şi o așeză pe mâna ei. Când Eve își ridică privirea 
spre el, îi spuse autoritar: 

— Gata, Eve, încetează. Sau cel puţin stăpânește-te câteva 
minute, nu mai avem mult. Când ajungem, o să te ţin în braţe 
și O să-mi spui ce s-a întâmplat. 

— Nu vreau să vorbesc despre asta. 

Eve se uită la mâinile lor împreunate, amintindu-și de 
hotărârea, de forța, pe care Sloane le dovedise în faţa copiilor 
de la centrul Beginning Now. Putea înțelege de ce reacționau 
bine în prezenţa lui. Sloane le cerea tuturor să fie foarte 
deschişi şi onești, chiar când nu voiau s-o facă pentru că 
adevărul durea prea tare. 

Sloane se încruntă, văzând că ea nu reacţionează și 
continuă să-i privească mâna. 

Dacă Gay ar fi fost în faţa lui, ar fi tras-o la răspundere 
pentru ce-i făcuse Evei. Dar așa, nu putea face altceva decât să 
se concentreze asupra drumului cam anevoios, căci se aflau 
pe ultima porţiune de drum. Deodată, în faţa lor apărură 
luminile unei construcţii din lemn, aflate pe un deal. 

Eve clipi des, simțind gropile din plin, sesizând că 
nemaifiind lumină, înaintau încet, cu precauţie. Apăru tot mai 
clar în fața lor structura unei case ridicată din piatră de râu și 
lemn, materialul care predomina în zonă. 

— Este perfect integrată în peisaj, şopti Eve, simțind pacea 
și liniștea locului. 

Sloane opri mașina și motorul. 

— Yancy este arhitect; a proiectat casa asta pentru soţia lui. 

— Ce femeie norocoasă! 

Sloane își scoase centura, cu privirea asupra casei. 

— N-a fost deloc norocoasă. A murit într-un accident de 
mașină când voia să iasă de pe acest drum lăturalnic în 
şoseaua principală. Din nefericire, era însărcinată în șase luni. 
Când a găsit-o cineva, a fost prea târziu să mai salveze vreuna 
din cele două vieți. 

Eve strânse puternic mâna lui Sloane, uitând pentru 
moment de propria ei nefericire, impresionată de soarta 
nefericită a alteia. 

— Yancy încă mai este în doliu? 

— Yancy moare încet, dar sigur, o corectă el. Nu va fi aici. 
Soţia lui iubea grozav de mult această casă și-și petrecea aici 
fiecare clipă liberă. Cele mai fericite amintiri ale lui sunt legate 
de acest loc. Iar acum a ajuns să-l urască. 

— Va fi greu pentru el să mai iubească vreodată. 

— Dragostea presupune durere, uneori. 

— Aşa este. 

Eve se gândi la Gay și la ceea ce suferise familia lor, în 
pofida eforturilor ei de a le ascunde adevărul. Părinţii se 
învinuiau că nu observaseră la timp ce se întâmpla și că nu 
trataseră serios o boală a copilăriei, care avusese urmări 
dramatice pentru ea. Surorile și fratele ei resimțeau altfel 
această vină, reproşându-și că aveau auzul normal, în timp ce 
ea fusese privată de el. Cu toţii, încercaseră s-o protejeze, dar 
fără a o agasa și reușiseră oarecum. Dar nimeni nu -i putea 
face să nu se mai simtă vinovaţi. 

Ea încercase asta permanent. Își ascunsese de ei temerile, 
furia, frustrarea, pentru tot ce i se întâmplase și pentru tot ce 
nu putea face. 

Își alcătuise imaginea proprie; doar pentru ei o colorase, 
făcându-i să creadă că nu este prea afectată de pierderea 
auzului. Fusese un dar pe care îl făcuse familiei din dragoste. 
Un semn de la ea. Sau așa îl considerase ea. Asta până când 
Gay, cu câteva vorbe dure o făcuse să se îndoiască de utilitatea 
gestului ei. 

— Vorbeşte-mi, Eve, insista Sloane. 

Când văzu că nu-i răspunde, Sloane îi atinse obrazul încet, 
cerându-i astfel să-l privească, să nu se mai uite dincolo de el, 
să nu mai fie atât de abătută, lucru pe care nu-l suporta. 

— Să intrăm! 

Sloane o prinse de mână, ducând-o în casă. 

Nici unul nu vorbi când intrară în casa destinată a fi un 
adăpost în mijlocul pădurii. Pereţii erau vopsiți bej, panelaţi, 
iar mobilierul era rustic punând în evidenţă un șemineu din 
piatră de râu. Efectul era fantastic. Plante aromatice atârnau 
din grindă, un festin al simţurilor. 

— Voi aprinde focul. Yancy mi-a spus că a lăsat o sticlă de 
vin în frigider. 

— O aduc imediat. 

Sloane urmări cum Eve se ridică și se îndreaptă spre 
bucătărie, apoi începu să aprindă focul; avea lemnele și 
cărbunii pregătiţi. Când flăcările începură să se ridice vesele, 
se duse lângă ea pe canapea. Eve turnase vinul, dar el nu făcu 
încercarea de a ridica vreunul din paharele aflate pe tavă în 
faţa lor. 

Eve simţea că Sloane așteaptă o explicaţie. În schimb, ea ar 
fi vrut să pretindă că totul era bine. Își consumase prea mulți 
ani din viață încercând să disimuleze, ca să nu se mai 
folosească și acum de aceeaşi strategie. 

Și ca și cum ar fi simțit ce voia să facă Sloane, îi acoperi 
palma cu mâna sa puternică. 

Eve ridică privirea spre ochii lui negri, care vedeau prea 
multe. Acolo unde fusese un zid între ei, mai exista doar o 
comunicare intensă, cum nu avusese cu altcineva. 

— Nu te ascunde. Nu de mine. Nu este nevoie s-o faci. 

— Cum ai aflat? 

Familia ei nu intuise niciodată ce se întâmpla cu ea, cu 
sufletul ei, mai ales. 

— La început n-am știut, dar te-am urmărit cum te 
comporti cu Gay, cum ai făcut față prelegerii de la facultate și 
mi s-a părut că unele lucruri nu se potrivesc. Chiar dacă ai tăi 
au fost indiferenți faţă de această problemă a ta, tu ai vrut să 
ascunzi mare parte din efecte. Fără sarcasm, fără iritare. Cu 
acceptare calmă a realităţii, iar mila celorlalți a devenit parte 
integrantă a vieţii tale. Și asta nu se potrivea unei femei cu 
curajul și forța ta. 

— Gay m-a supranumit Sfânta Eve! 

Fl i-ar fi putut spune că nu avea rost să-și facă probleme 
pentru un simplu apelativ, dar se folosi de asta ca punct de 
pornire. 

— Şi te-a afectat? 

Eve ezită o clipă, apoi vorbi pe un ton foarte dur. 

— Da, m-a afectat foarte tare. Sloane îi observă durerea din 
priviri. M-a mai numit așa înainte, dar am crezut atunci că 
glumește. 

— Poate că aşa şi era. 

— Ei bine, în seara asta situaţia era foarte clară, spuse Eve 
mâhnită. 

Lacrimile îi împăienjeniseră ochii. Ar fi vrut să urle, să-i 
ceară lui Gay să-și retragă spusele. Dar era inutil. Ca şi cum 
şi-ar fi dorit să audă din nou. Cuvintele, o dată rostite, nu mai 
pot fi retractate. Uitarea este posibilă, dar nu se petrece cu 
adevărat decât în cărți. 

— Urăsc acest apelativ. Eve strânse cu putere din pumni, 
vrând să-și recapete controlul. 

Cu fiecare cuvânt pe care-l rostea, îi era tot mai greu să se 
controleze. Trase aer adânc în piept, concentrându-se asupra 
lui Sloane, dorindu-și ca el s-o ajute să revină la starea de bine, 
dar aceasta se pare că nu avea cum să se întâmple. 

— Spune tot ce te afectează, Eve. Vorbeşte cât mai mult, nu 
te lăsa măcinată de durere. Sloane o prinse de umeri și o 
scutură, pentru a primi atenţia ei. Nu te mai gândi la tot ce ar 
argumenta faptul că ţi s-a spus Sfânta Eve. Eşti o femeie 
adevărată, întreagă. Tu mi-ai spus și mi-ai dovedit-o, aşa cum 
le-ai dovedit-o şi celor din jur. Nu te mai canoniza. 

Sloane o zgâlţăi. Furia ei izbucni. În privirea ei, Sloane citi 
acel foc pe care-l mai văzuse când îi spusese că-l dorește. 

Se eliberă din strânsoarea lui; nu mai era acea fiinţă senină, 
destinsă pe care o cunoscuse. 

— La naiba cu tine, Sloane! N-ai dreptul să-mi ceri asta! Nu 
ai habar prin ce trec! 

Sloane făcu faţă furiei ei, aşa cum făcuse și pasiunii. Nu 
voia să plece, s-o lase să se liniștească. 

— Adu-mi argumente, dacă nu este așa. Sau nu cumva ţi-e 
teamă? 

Între ei, mai era acum doar provocarea. Eve se crispase, 
cerându-i ce nu-i mai ceruse cineva vreodată. Acum își estimau 
forțele. Eve inspiră adânc. 

— Nu mă tem, spuse printre dinţi furioasă, scuturând 
din cap. 

Sloane ar fi vrut s-o sărute, s-o prindă în braţe, s-o facă 
prizonieră, s-o strângă la pieptul său. 

— Atunci, nu te mai codi, ci spune-mi totul cu amănunte. 
Vreau să știu tot ce s-a întâmplat între voi două, și mai ales, de 
ce este atât de important pentru tine? 

Eve sări în picioare, nervoasă. 

— De ce este important? repetă ea aproape strigând. Ai idee 
ce înseamnă să trăieşti cu vina şi dragostea ca o umbră 
permanentă? Părinţii mei se simt vinovaţi că am ajuns așa, 
pentru că n-au fost de- ajuns de conștienți că o cicatrice care 
nu se mai vindeca și o febră de care n-am scăpat câteva luni 
puteau avea un astfel de rezultat. Fratele și surorile mele au 
trăit tot timpul încercând să compenseze pentru... Eve făcu o 
pauză apoi rosti cuvântul: pentru handicapul meu... până am 
mai crescut și am putut să mă descurc singură. Dar n-a fost de 
ajuns nici asta. Întotdeauna se găsea câte un copil care să râdă 

de surzenia mea. Acesta era un motiv în plus să fiu păzită de 
ai mei, să mi se acorde o atenţie deosebită. 

Familia mea era puternică şi unită, dar eu am știut că îi 
costa să mă iubească. Așa că am început să... încerc. Am 
încercat să fiu perfectă, ca să nu aibă motive să se mai 
învinuiască, sau să mă mai apere. Nu mai eram o femeie cu 
deficienţe, ci o femeie aproape perfectă. Mă durea să văd câte 
făceau ai mei pentru mine, iar eu să nu pot face nimic pentru 
ei. Ceea ce am făcut, a fost singurul mod de a-i răsplăti pentru 
dragostea lor. 

Lacrimile îi înceţoșară ochii, apoi se scurseră pe obrajii 
deveniți palizi. Nu le șterse. Nu mai conta dacă o vedea Sloane 
plângând. 

El îi demonstrase că avea încredere în ea, acum era 
rândul ei. 

Sloane se ridică în picioare și o prinse în braţe. Acum era 
timp pentru vorbe. Acum o va strânge la pieptul său și-i va 
alina durerea, îi va șterge lacrimile de pe față. 

Eve se rezemă de pieptul lui puternic. Continuă să plângă 
cu lacrimi de neputinţă și nici nu realiză când el o ridică în 
braţe și o duse pe un pat aflat în unul din dormitoarele casei. 
Era o cameră unde liniştea era elementul predominant. Aflată 
la pieptul lui, Eve derulă multe amintiri din trecut, care o 
afectaseră. 

Plânse până nu mai avu lacrimi, cu mâinile încleștate în 
cămașa lui Sloane. Nu mai exista mâine sau ieri pentru ea, ci 
doar momentul prezent. Numai acesta conta. 

Sloane continua s-o strângă la pieptul său, amintindu-și 
propria sa viaţă şi cum ar fi ajuns aceasta dacă familia sa ar fi 
aflat despre sterilitatea lui. Ce-ar spune fraţii săi dacă ar afla? 
Și vor trebui să afle! Nevoia de a păstra acest secret faţă de ei 
izvorâse şi din dorinţa de a-i proteja. 

Dar ţinând-o pe Eve la piept își spuse că familia lui va 
trebui să afle; avea dreptul să știe. Le va spune, aşa cum făcuse 
şi Eve; cum avusese ea curajul să recunoască, trebuia să aibă 
şi el. 

Nu era încă pregătit să recunoască, dar o va face. 

Îi îndepărtă părul căzut pe faţă și o sărută. 

— De- ajuns, Eve, nu vreau să te îmbolnăvești, îi şopti el. 

Ea nu avea cum să audă ce-i spunea Sloane, dar știa că i se 
adresează după mișcarea buzelor. 

Ridică încet capul. Avea ochii roșii, obrajii la fel. 

— Ai spus ceva, Sloane? 

— Am spus c-ai plâns destul. Sloane îi șterse o lacrimă, care 
tocmai îi aluneca pe obraz. Dacă te imbolnăvești, n-o să se 
bucure nimeni. Scoase batista din buzunar și-i şterse ochii. 

— Ştiu, murmură Eve. Ea ridică încet bărbia, simțind nevoia 
să fie mângâiată, consolată. Dar ce să fac? 

— Să o iei de la început, așa cum ai făcut întotdeauna. 
Sloane puse batista pe masă și o luă în braţele sale încă o dată, 
aşezând-o în așa fel încât să-i poată citi vorbele pe buze. 

— Nu știu cum s-o fac. Eve scutură frustrată din cap. Nu știu 
cum să mă schimb, nu știu cum aș putea fi altfel decât cum am 
fost până acum. 

— Atunci, învaţă să fii altfel, aşa cum fac și eu. Tu m-ai 
învăţat destul până acum. Să păstrăm ce este mai bun din Eve 
şi restul să-l schimbăm. Merită efortul. 

Eve îi privi lung chipul, de parcă în ochii lui ar fi vrut să afle 
adevărul. 

— Chiar crezi asta? 

— Da, cred, ştii că nu te mint, n-aş putea. 

— De ce nu? 

— Pentru că te iubesc. 

Fa clipi des de câteva ori, nesigură că ar fi auzit acele 
cuvinte. Sloane nu era nici el mai puţin surprins. Dar o dată 
făcută declaraţia, nu regreta. O iubise de cum o văzuse, dar 
fusese prea încăpățânat ca să recunoască. 

— Eşti sigur? 

El încuviinţă zâmbind, amintindu-și cum reacționase el, dar 
și reacţia ei. Nu fusese conştient că ar fi atât de uşor să-i facă 
această declaraţie. Îi atinse buzele ușor cu degetul. O privi 
grav. 

— Nu mai pot accepta nimic de la tine, Eve. Atâta timp cât 
o să mă doreşti, voi fi alături de tine. Dar numai atât. Îi 
mângâie încet obrazul. Indiferent ce simţi acum, sau ce vei 
simţi în viitor, asta este tot ce va fi între noi. 

— Spui asta pentru că nu-mi poți dărui un copil? 

— Da. 

— Şi dacă eu te iubesc? Dacă-ţi spun că vestea ta nu mă 
afectează şi că nu voi ţine cont de ea? 

— Nu contează, Eve, pentru mine faptul că nu putem avea 
un copil este foarte important. Ţi-am mai spus că nu vreau 
să-ți răpesc dreptul și privilegiul de a avea un copil al tău. 
Mi-aș da și sufletul să ţi-l pot dărui, dar, din păcate, nu pot. 
Pentru prima oară în viață, vorbele lui nu aveau nici urmă de 
sarcasm; era un secret bine ascuns, care n-ar fi trebuit adus la 
lumina zilei. O sărută. 

Eve îi întoarse sărutul cu pasiune. Mai târziu, se va gândi la 
viitor, la viitorul pe care el i-l refuza, la viitorul la care 
considera că are dreptul. Deocamdată, se va bucura de aceste 
clipe, cu toată pasiunea şi bucuria. 

ÎI strânse la piept, simţindu-i căldura. 

Sloane îi dădu multe săruturi, abia conturate, ca petalele 
unei flori, oferindu-i plăcere la fiecare atingere. 

Eve îi rosti numele încet și nu știu că el îi răspunsese, 
pentru că ţinea ochii închiși. Făcu dragoste cu ea de parcă ar 
fi fost prima femeie din viaţa lui. Eve venise spre el din 
întuneric și-l scosese în lumină. Îi oferise inocenta sa, 
încrederea, îl vindecase de propriile lui răni, îi vorbise de vise 
de mult date uitării. Ea era Eve. Și se afla aici din voinţa ei și a lui. 


Capitolul 10 


Focul ardea în șemineu, aruncând lumini asupra chipurilor 
celor doi. Eve se afla în braţele lui Sloane pe canapea, cu fața 
spre șemineu. Luă paharul cu vin aflat lângă ea și sorbi 
ultimele picături. 

— Îmi place locul acesta în care ne aflăm, murmură ea 
fericită. Apoi, se întoarse pentru a-i vedea chipul. 

Sloane o mângâie, îndepărtându-i părul de pe faţă. 

— Nu vedeam cum am fi putut trece de Mike sau de Gay, 
explicându-le că trebuie să fim singuri, să ne lase în pace. Iar 
motelul iese din discuţie. 

Sloane privi în jur, simțind fericirea care plutea în aer. 
Apoi o privi pe Eve. 

— Nu ştiam dacă să te aduc aici. 

— Din cauza tragediei prietenului tău? 

El încuviinţă. 

— Este greu să nu te simți vinovat pentru fericirea de acum. 

— Da, oftă Sloane. Yance a avut totul. O pierdere ca a lui te 
face să te ridici împotriva sorții. 

— Amicul tău a avut mai mult ca majoritatea oamenilor. 
Durerea pierderii sapă răni adânci și te poate afecta pe toată 
viața. Dar în același timp poate crea și lucruri minunate. Este 
o chestiune de timp și dorință de a întoarce paginile 
propriului tău destin. 

— Uneori, acel bărbat nu poate întoarce singur pagina. 

— Mai precis, nu vrea s-o întoarcă, îl corectă Eve. Îi acoperi 
gura cu palma ei mică, pentru ca Sloane să nu mai protesteze. 
Fiecare are dreptul la opțiune. Atâta timp cât respiră, omul are 
dreptul să aleagă. Se poate amăgi considerând că nu are acest 
drept. Îşi poate găsi un număr infinit de scuze de 
circumstanță, de lipsă de putere, de resurse, de orice, dar 
adevărul este că fiecare dintre noi face exact ceea ce doreşte, 
într-un anumit moment al existenţei sale. 

Sloane o privi lung. Privirea lui nu mai era tandră acum. 

— Asta n-o să mă facă să mă răzgândesc, Eve. 

Ea ezită. Era ușor să bată în retragere acum, să accepte doar 
ce-i oferea el și să spere că atracţia fizică dintre ei va deveni 
atât de puternică încât va distruge bariera pe care o ridica în 
mod voit între ei. ÎL iubea. 

Această revelaţie nu apăruse brusc, cu toate că-și amintea 
când avusese prima dată convingerea că se îndrăgostise de el. 
Dar acest lucru se întâmplase la câtva timp după impactul 
sentimentelor. 

— Te iubesc, îi spuse ea încet, fără a se mai ascunde în 
spatele întrebărilor. Observă cum Sloane se crispează și îi 
primește cuvintele ca pe niște lovituri invizibile. 

Sloane o privi lung, citind în ochii ei adevărul, acolo unde 
ar fi preferat minciuna. 

— Vreau să-mi petrec restul vieţii alături de tine. 

El tăcu. 

Eve voia să ajungă la el cu orice preț. Durerea era acolo, 
prezentă în ochii lui, și se intensifica la fiecare cuvânt al ei. 

Dacă ar fi avut milă faţă de el, sau chiar faţă de sine, Eve ar 
fi trebuit să-şi înăbușe emoţiile, să le închidă undeva în 
sufletul ei, să se mulțumească să facă doar dragoste cu el. Dar 
Eve nu putea. 

Mult timp din viaţa ei trecuse protejându-i pe cei pe care-i 
iubea astfel. Ea și Sloane meritau altfel de emoţii, altfel de 
trăiri. Lui voia să-i dăruiască adevărul, nimic mai mult. Iar 
vorbele erau singura ei armă pentru viitor. 

— Vreau să-mi alcătuiesc o famile alături de tine, să avem o 
casă.... 

Sloane se crispă. 

— La naiba, Eve! Te-am prevenit! 

— Nu te-am ascultat. Nu voi accepta ca tot ce avem acum să 
se limiteze la o relaţie fizică...Eve făcu un gest larg cu mâna 
arătând trupurile lor goale. 

— Îţi dorești copii. 

— Şi-i vom avea! Îi vom alege împreună. 

Sloane o îndepărtă de el. 

— Nu! 

Continuă să fixeze focul din șemineu cu privirea. 

— Nu vreau să te las să faci acest sacrificiu. 

— De ce? 

Eve se ridică fără a-l atinge, fără a-și face probleme că nu-l 
vedea și nu-l auzea. Probabil, nu spunea nimic din ce și -ar fi 
dorit ea să audă. 

— Tu mă accepţi așa cum sunt. Eu de ce n-aş putea face la 
fel cu tine? Sunt atât de fragilă? Atât de lipsită de putere încât 
nu voi putea să trăiesc zi de zi alături de tine știind că 
niciodată nu-ţi voi putea purta copilul în pântece? De asta te 
temi? Că voi ajunge să te urăsc pentru că eşti steril și că voi 
înceta să te iubesc? 

Sloane întoarse brusc capul. Era furios, dar nu avea altă 
posibilitate de a se manifesta, în afară de vehemenţă. 

— Da. La naiba, Eve! De asta mă tem. Şi nu vreau să las să 
se întâmple. Nu vreau să mă ancorez de rai pentru ca să văd 
cum se transformă în iad. 

Eve nu mai raţionă. Ridică mâna și-l lovi cu putere 
peste faţă. 

— La naiba cu tine, Sloane! Vrei să ne condamni pe 
amândoi sub un pretext atât de lipsit de consistenţă! Se vede 
că nu mă cunoști! Sau vrei să mă faci să ajung într-o zi să mă 
urăsc, pentru că nu te aud decât dacă mă uit la tine? 

El simţea că-i arde obrazul, dar nu spuse nimic. Durerea 
era profundă. 

O prinse de umeri și o scutură puternic. 

— Să nu-mi mai spui asta niciodată! 

Eve îl privi lung printre șuvițele de păr care-i acoperiseră fața. 

— Te iubesc. Nu-mi pasă de ce nu poți face. 

— Şi eu simt la fel. 

Nici unul nu se mișcă. Li se auzea doar respiraţia în tăcerea 
conflictului pe care trebuia să-l rezolve. Nu putea interveni un 
armistițiu; erau oameni prea puternici, cu personalități bine 
conturate, care nu se puteau mulțumi cu jumătăți de măsură. 
Fiecare voia totul, sau nimic. 

— Nu poţi garanta viitorul. 

— Nici tu nu poti! Eve aşteptă răspunsul lui, ţinându-și 
respiraţia. 

Sloane îi cercetă chipul, sperând, dorind, știind că nu mai 
putea nega sentimentele dintre ei. 

— Dacă mai ai vreo cât de mică îndoială, spune-mi acum. 
După aceea, nu va mai exista cale de întoarcere pentru noi. Iar 
dacă vei încerca să mă părăsești, nu te voi lăsa s-o faci. 

Ea zâmbi trist. 

— Te voi lega de mine cât de strâns voi putea. Prin orice 
mijloace. Eve își așeză mâinile pe pieptul lui puternic 
urmărindu-i musculatura bine conturată, trupul pe care-l 
iubea atât. Eşti al meu. Am fost singură, acum nu mai sunt. 
Dacă-ţi imaginezi că voi lăsa să mi se fure acest privilegiu, cred 
că n-ai citit cartea mea aşa cum trebuia. 

Sloane o strânse la piept, simțind cum se relaxează brusc. 

— Am citit-o cu prea multă atenţie ca să fi pierdut mesajele 
tale. O vreme, chiar m-am amăgit singur și te-am lăsat să te 

apropii de mine. Dar am știut tot timpul că nu-ți voi putea 
rezista, că ești foarte hotărâtă să obtii tot ce vrei. 

Eve începu să râdă, bucuria îi coloră obrajii, îi aprinse 
privirea. 

— Cine? Eu? Sfânta Eve? 

Sloane îi acoperi gura cu un sărut. 

— La naiba cu complexele mele! 


KKK 


— Ştii că nu mi-ai cerut niciodată să mă mărit cu tine? 
murmură Eve când Sloane o conduse spre casă. 

El o privi lung: Eve arăta ca o femeie îndrăgostită și fericită. 

O privi, ridicând din sprâncene. Eve arăta ca pisica din fața 
unui acvariu cu pești. Dacă n-ar fi fost la volan, ar fi oprit 
imediat s-o sărute. 

— Te-am prevenit ce ți se va întâmpla dacă te vei răzgândi. 

Eve îi ignoră avertizarea. Avea alte posibilităţi de a-l 
tachina. 

— Mi-aş dori o cununie plină de fast, cu mulți invitaţi. 
Familia mea s-ar bucura teribil, iar din ce mi-ai povestit despre 
felul în care s-au căsătorit fraţii tăi, și familia ta și-ar dori ceva 
asemănător. 

Sloane o privi lung, neștiind dacă glumește. 

— Nu ti-ar plăcea o cununie restrânsă doar la membrii 
familiei? o întrebă cu mare grijă amintindu-și de câte ori 


CALITĂŢILE ACESTEI FEMEI 113 


suferise fiind cavaler de onoare la amicii săi. Ce confuzie era 
la toate nunțile! Se făceau prea multe glume, nu aveai 
intimitate. 

Eve se bucura în tăcere de expresia chipului lui Sloane. 

— Va fi singura noastră căsătorie și mai ales prima pentru 
fiecare din noi. 

Sloane dădu capul pe spate, exasperat. 

— Gândește-te la toţi colegii tăi; cred că şi majoritatea 
studenților mei vor participa. 

El începu să geamă. Era pierdut. 

Eve nu se putea opri din râs. 

Sloane știa că nu mai are nici o șansă de scăpare. 

— Iubito, tocmai ţi-ai pecetluit soarta. Când ajung, îi voi 
spune tatei că ne-am logodit. Ai crezut că ideea unei nunți 
mari a fost o glumă, dar el va face tot posibilul s-o încurajeze. 
Cunoaște foarte multă lume, așa că va trebui să găsim o 
biserică foarte mare, în care să încapă toți invitaţii. 

Eve îl privi neîncrezătoare. 

— Să vedem dacă va reuși! 

Sloane trase mașina pe marginea drumului, deși circulația 
era destul de intensă, apoi o ridică în barte. Dacă Eve n-ar fi 
fost atât de mică și de fragilă, manevra ar fi fost imposibilă. 

— Ar trebui să iei legătura cu ai tăi, să-și întocmească lista! 

Eve îl privi îngrijorată. 

— Nu asta îmi doresc! 

Îşi putea închipui foarte uşor ce înseamnă o cununie de 
mari proporţii. 

— Ştii bine că nici eu. Dar acum, dacă tot am pornit în acest 
sens și am fost provocat, marșez la propunerea ta. Nu vreau să 
par un îmbrobodit, şopti Sloane, sărutând-o. 

— Nici dacă ai vrea, n-ai putea! exclamă Eve, lăsând capul 
pe spate. 

Sloane o privi lung, realizând că era sub demnitatea unui 
profesor să se sărute într-o mașină oprită pe marginea 
drumului. Dar de ce să pară conservator? O sărută cu 
pasiune. 

Eve răspunse la sărutul lui. Sloane ridică încet capul să-i 
amintească de casa lui, care se afla undeva prin apropiere. 

— Ce-ai zice dacă te-aș invita la niște șampanie și... omletă? 

— Sunt de-ajuns de înfometată să mănânc orice, răspunse 
Eve cu sinceritate, în timp ce el deschise portiera şi coborî cu 
ea în braţe. 

— Nu crezi că mă tii cam mult în braţe? 

— Asta poate pentru că fiind mignonă, te potriveşti perfect 
în interiorul acestei mașini. Sloane o mai strânse o dată la 
piept şi o lăsă să se ridice. Apoi, mână în mână porniră spre 
casă. Sloane observă că o mașină cunoscută parcase nu 
departe de locul în care se aflau. Sloane se opri, privind 
mirat. 

— Dacă n-aș ști că Slater este în California, unde are un 
dosar foarte dificil, aș putea să jur că aceea este mașina lui! 

— Fratele tău, Slater? întrebă Eve. Parcă spuneai că va veni 
în vizită! 

Sloane introduse cheia în broască. 

— Nu era nimic sigur. 

— Ar fi vreo problemă? întrebă Eve urmându.-l în holul casei. 

— Nu. Casa are patru dormitoare, în care poate să încapă 
tot clanul, acesta a fost și motivul pentru care am cumpărat-o. 
Se îndreptă spre bucătărie, observând lumină. Cred că Mike 
este treaz. Nici nu apucă bine să rostească aceste cuvinte, că 
văzură casa plină de bărbaţi. 

— Bine că te-ai întors, frate, îl auziră pe Slater, care o privea 
cu interes pe Eve. Slater era întins pe un fotoliu, cu picioarele 
ridicate pe birou. Barba începuse să-i creasă pe chipul cu 
trăsături plăcute și hainele arătau de parcă ar fi fost îmbrăcat 
cel puţin două zile în ele. 

— Se pare că iar l-am luat prin surprindere, observă Stryker, 
sprijinit de un dulap pe care se afla un ibric cu cafea. Stryker 
în schimb, era foarte ordonat, nici un fir de păr nu era 
nelalocul lui, hainele arătau de parcă abia ar fi fost scoase din 
dulap. Semăna foarte bine cu fraţii săi, la chip. 

— Am uitat Să-ţi spun c-a sunat Slater să ne anunţe că vine 
în seara asta, spuse Mike aflat la masă cu o cană de cafea în 
mână. 

Eve încercă să primească amuzată privirile îndreptate spre 
ea. Fraţii o cercetau curioși. Eve privi la un moment dat destul 
de uimită celelalte două replici ale omului pe care-l iubea. 
Chiar și ochii le erau de aceeași culoare. Dacă ar fi fost 
îmbrăcaţi la fel, cu greu l-ar fi recunoscut pe Sloane. 

— Ţi-am spus că-i vom găsi în bucătărie. 

La auzul vocii soţiei sale, Stryker se uită la ceas. 

— Ti-am spus că n-o să doarmă prea mult. Chiar dacă este 
însărcinată, se trezește devreme. 

— Nu-mi place deloc această oră, murmură Tempest. Sau, 
mai precis, nu-mi mai place acum, adăugă ea mângâindu-și 
pântecele proeminent. Joy o însoțea. 

— Măcar acum ar trebui să bei ceai în loc de cafea, cât sunt 
în starea asta, bombăni ea. Se opri în dreptul lui SLater după 
care-l bătu ușor pe Slater pe spate, o privi lung pe Eve și se 
opri în braţele soțului ei. 

— Parcă spuneai că răul ăsta matinal va dura doar primele luni. 

Stryker o îmbrăţișă, apoi întinse mâna să ia ceașca de cafea 
de pe dulapul din spate. 

— Poţi să iei şi tu o înghiţitură, iubito. 

Ea făcu o grimasă. 

— Nu mai suport ceaiul! 

Joy se așeză în poala soţului ei încercând să nu râdă. 
Întoarse capul pentru ca Eve să-i citească pe buze. Mike le 
vorbise despre Eve și sora ei. Le mai spusese că o idilă 
începuse între ea și Sloane. 

Slater și Stryker îl crezuseră. Ea nu fusese chiar așa de 
sigură. Acum după ce-i văzuse impreună, era gata să creadă ce 
vedea. Cei doi păreau a fi făcuţi unul pentru altul. 

— Cred că ai impresia c-ai ajuns într-o casă de nebuni. 

— Am auzit, interveni Tempest care sorbea din cana cu ceai 
cu o mână pe stomacul care-i făcea probleme, mai ales acum 
în primele luni de sarcină. 

Eve îi aruncă o privire piezișă lui Sloane, încercând să vadă 
ce simţea când se discuta despre graviditate, dacă era afectat. 
Dar chipul lui părea destins. 

— Ai o sarcină grea? o întrebă Eve. 

— Nu exagerată, răspunse Tempest, îndreptându-se de 
spate. Nu-mi place să nu mă simt bine iar acest micuţ îmi cam 
dă de furcă, adăugă ea. O privi lung pe Eve. Dar mai am cinci 
luni, așa că s-ar putea să-mi fie și mai rău. Dar spune-mi, s-au 
făcut prezentările? Tempest înconjură rapid încăperea cu 
privirea, observând că bărbaţii nu-și reveniseră din uimire. 
Este evident că n-au făcut-o! 

— Eu sunt Tempest. El este Stryker. Acela este Slater și soţia 
sa, Joy. 

— Eve Noble, spuse ea. 

O plăcu imediat pe femeia care se prezentase Tempest. 
Cealaltă, numită Joy, era mai prudentă nu era nici măcar drăguță, 
dar pe chipul ei se putea citi o anume forță, care spunea: nici o 
problemă, nici un obstacol, nu este prea greu de trecut. 

Tempest zâmbi. 

— Stim. Mike te-a lăudat, la fel și pe sora ta. Deși, ca să fiu 
sinceră sora ta a fost pomenită de mai multe ori decât tine. Îi 
face plăcere că are cu cine să iasă. Dar văd că nici unul din 
bărbaţii de aici nu ţi-a oferit un scaun. Sau o ceașcă de cafea. 
Tempest se încruntă spre soţul ei. 

— Am crezut că ești un bărbat manierat. 

— Nu este femeia mea. 

Sloane îi aduse Evei un scaun. 

— Doreşti ceai sau cafea? o întrebă Mike, care vru să se 
ridice să-i aducă. 

— Eu mă gândeam la șampanie, zise Sloane, fără a-și lua 
ochii de la Eve. Îi făcu un semn cu ochiul și-i zâmbi. 

Eve scrută fetele celor care urmau să-i fie familie râzând cu 
ei la schimburile de replici. Astăzi pentru ea, orice era posibil, 
era fericită. 

— Sampanie? repetă Mike, privindu-și fiul, fără cuvinte, 
pentru prima oară în viaţă. 

Nu era la fel și pentru Tempest. 

— Vă căsătoriţi! anunţă ea, uitând de sarcină și de faptul că 
se simţea rău. Ochii îi străluceau de bucurie. 

Stryker observă că soţia sa era prea entuziasmată și asta îi 
putea dăuna sarcinii, așa c-o mai domoli puţin. 

— Calmează-te, iubito, o opri el, văzând că voia să-l 
abordeze pe Sloane. 

Slater privi peste capul ei spre Sloane, în ai cărui ochi care 
semănau foarte mult cu ai lui, citi mândrie și dragoste. 

Femeia de lângă el era alegerea perfectă. Îl înţelegea pe 
Sloane; își încleștă degetele în mâna soţiei sale, apoi îi 
sărută palma. Zâmbetul ei era la fel de luminos ca al lui, 
mulțumit de cel mai nou membru al familiei lor, alegerea 
lui Sloane. 

— Extraordinar! exclamă Mike fericit, privindu-i cu lacrimi 
în ochi pe cei doi. Speram că se va întâmpla. Ignoră cele trei 
pufnituri simultane provenite de la fii săi. Dar nu eram foarte 
convins. 

— Mă bucur că măcar de data asta n-ai intuit lucrurile prea 
bine, îi spuse Sloane cu un zâmbet, realizând în acel moment 
că nici unul din fraţii săi nu voia să aducă sticla cu șampanie. 
Se duse la frigider în timp ce Eve rămase să răspundă la 
întrebările care veneau în rafale asupra ei. 

— Sloane nu vrea o nuntă mare și nici eu, le spuse ea, când 
Tempest o chestionă în privința numărului de invitaţi. Doar 
familia. 

— Şi câţiva prieteni apropiați. Asta înseamnă vreo patruzeci 
din partea lui Sloane. 

Eve ridică din sprncene. 

— Patruzeci? 

Sloane se întoarse cu sticla de șampanie. 

— Văd că te-ai schimbat la față, iubito, murmură el, 
neputând să n-o necăjească. 

— Şi din partea mea ar fi tot cam atâţia, dacă punem la 
socoteală toţi verii. 

Tempest trecu pe lângă Sloane în spatele căruia se afla un 
dulap în care el păstra hârtie de scris. Cu hârtia și pixul în 
mână se aşeză pe un scaun și începu să scrie lista. 

Joy aduse paharele de şampanie. Slater mai aduse niște 
scaune dintr-o încăpere alăturată. 

— Dacă Tempest s-a apucat să facă lista de invitaţi, ar fi mai 
bine să mâncăm ceva, zise Sloane, suflecându-și mânecile. Joy, 
vei găsi în frigider niște suc de portocale pentru Tempest, iar 
eu și Stryker vom aduce restul. 

Eve îi privea pe toţi cu ochii ei mari, așteptând să vadă ce 
se hotăra în privința nunții ei. Deodată, își aminti de sora ei. 

— Trebuie s-o sun pe Gay, ea n-a aflat, încă. 

— O aduc eu aici, se oferi Slater. 

— Cum mănâncă ouăle? strigă Stryker aflat lângă aragaz cu 
tigaia în mână. 

— Bine fierte, răspunse Eve automat, izbucnind în râs. 

Nimeni nu părea să se sinchisească de faptul că în familia 
lor va intra un nou membru. Nimeni n-o privea ca pe o străină. 

Sloane turnă un pahar de suc de portocale și-i spuse, 
sărutând-o: 

— Ar fi fost mai bine să te previn! 

Eve scutură din cap, plăcându-i familia lui, iubindu-l pe el. 
În afară de faptul că erau conștienți să stea cu fata spre ea când 
vorbeau, nu păreau afectaţi de surditatea ei. Era logodnica lui 
Sloane şi o acceptau așa cum era. Niciodată Eve nu cunoscuse 
oameni mai deschiși, mai binevoitori. 

— Este mult mai bine așa, îl asigură pe Sloane. 

În timpul acesta, zorile se profilau încet în dormitorul 
unde două făpturi dormeau îmbrăţișate. 

Josh era puţin încordat, dar Pippa avea chipul unui înger. 

Deodată, sunetul insistent al telefonului aflat la capul patului 
le fură ultimile momente de calm, de liniște. Pippa încercă să-și 
scoată capul de sub braţul lui Josh, ca să arunce o pernă peste 
telefon, dar Josh ajunse înaintea ei și ridică receptorul. 

Pufni în râs la bombănelile soţiei sale, apoi îi aruncă o 
pernă în cap. 

— Ce noroc am avut să fiu trezit! exclamă el, fără a ști cine 
era la telefon. 

— Acum chiar te-ai trezit! exclamă Mike. 

Josh se întoarse să se uite la ceasul de pe noptieră. 

— Nu mă trezesc niciodată așa devreme. Dar de ce ne cauţi 
la ora asta? O acoperi cu grijă pe Pippa care încerca să adormă 
la loc. 

— V-am trezit ca să vă spun că nevasta ta a avut o intuiţie de 
zile mari! 

Josh se trezi brusc. 

-Sloane și Eve? 

Pippa ridică somnoroasă capul de pe pernă. 

— Aţi intuit perfect, le spuse Mike și veţi fi invitaţi la nuntă. 

Josh zâmbi. 

— În cazul meu, se poate spune c-am avut norocul 
începătorului. 

Mike pufni. 

— Poate ţi-a suflat Pippa! 

Ea luă receptorul din mâna soţului ei. 

— Am auzit ce-ai spus! 

— În acest scop am și spus-o, femeie! Ai intuit extraordinar. 
Dar cred că de fapt meritul este al lui Josh; tu repetai mereu 
că nu-i poţi găsi o pereche lui Sloane. Dar acum vă las. Nu 
vreau să mă audă Sloane. 


Capitolul 11 


Eve urmărea plăcut surprinsă reuniunea de familie. Era 
evident că membrii acesteia se iubeau și se înțelegeau bine. 
Căsătoriile lor, deși atât de diferite, aveau la bază tot 
dragostea. 

Stryker își proteja soţia, deşi aceasta era o femeie curajoasă 
şi îndrăzneață; o făcea fără ca ea să se simtă cumva încătușată, 
O lăsa să aibă impresia că are putere de decizie. 

Slater şi soţia sa, Joy, erau la fel de puternic legaţi unul 
de celălalt; era o legătură pe care Eve n-o putuse identifica, 
nici după câteva ore. Cei doi nu se atingeau mereu așa cum 
făceau Stryker şi Tempest, sau ea și Sloane, dar se putea 
observa foarte ușor că între ei exista o comunicare 
perfectă. 

Intrigată de felul în care va reacţiona Gay, se uită la sora sa, 
aşezată lângă Mike, pe canapea. 

Întreaga familie, după ce luase micul-dejun la bucătărie, 
revenise în camera de zi, să sărbătorească nunta care urma să 
aibă loc curând, să stabilească numărul invitaţilor. 

Sloane o atinse uşor: 

— Eşti fericită? 

Ea încuviință, uitând de Gay. 

— Sunt foarte fericită, Sloane. Cu toate astea, aș vrea să te 
întreb: crezi că noi vom avea ocazia să ne exprimăm 
dorinţele? Eve trecu repede cu privirea peste cele şase capete 
care le puneau soarta la cale. 

— Cred că nu. Tempest se pricepe să organizeze astfel de 
evenimente. Sloane se încruntă privindu-și cumnata al cărei 
pântece devenea tot mai proeminent. Eve nu va cunoaște 
niciodată senzaţia de împlinire pe care o cunoscuse Tempest. 
Nu va avea un copil al lui, pe care să-l ţină în braţe. Fără să 
vrea, strânse ușor umărul Evei, conștient că-i răpea fericirea 
maternității. 

Eve simţi că Sloane se crispase, și-i spuse: 

— Te rog să nu te simţi vinovat. 

Sloane o privi lung, dar fără a se mai simţi ameninţat în 
vreun fel. 

— Nu pot să uit, Eve. 

— Nici nu-ţi cer s-o faci. Dar nu te mai învinui; te iubesc și 
te voi iubi și fără să-ţi port copiii. Nu vreau să te pierd. 

Sloane se aplecă spre ea, din nevoia de a simţi gustul 
acestor cuvinte frumoase chiar de pe buzele ei. 

— Te iubesc, îi şopti. 

— Faceţi o mică pauză, voi doi, strigă Mike din cealaltă 
încăpere. Este nunta voastră și dacă nu veniţi aici să vă faceţi 
simțită prezența, Tempest vă organizează nunta în așa fel 
încât Eve o să fie condusă la altar de o mulţime de domnișoare 
de onoare pe care nici nu le cunosc. 

Sloane zâmbi destins, acum după declaraţia Evei. 

Supărarea îi va reveni, dar întotdeauna își va aminti ce-i 
spusese ea. 

— Dacă Tempest vorbeşte de Pippa, suntem în mare pericol! 

Eve se ridică. 

— Cine este Pippa? 

Se făcu tăcere. Numai Eve deveni brusc conștientă de 
schimbarea de pe chipurile lor, chiar și de pe a lui Sloane. 

Tempest își reveni prima. 

— Te rog să mă crezi că dacă începem să lămurim cine este 
Pippa, nu te mai măriţi nici peste zece ani! 

Sloane veni mai aproape de Eve, ca să-i poată citi pe buze 
şi-i spuse: 

— Cel mai bine este s-o cunoşti! 

Lui Joy i se făcu milă de chipul uluit al Evei. 

— Pippa se ocupă de alcătuirea perechilor. Într-un fel sau 
altul, este răspunzătoare de căsătoria mea cu Slater, sau de 
căsnicia lui Stryker și Tempest. 

— Eu am aranjat singur această căsătorie! ripostă Stryker. 

Joy îl sfidă. 

— Ai dreptate! Parcă-mi amintesc ziua în care-mi vorbeai 
despre întâlnirea pe care ţi-a aranjat-o Pippa; de fapt, ea vă 
prevenise pe amândoi, chiar atunci că n-o să meargă și a avut 
dreptate. 

— Dar asta nu are nici o legătură cu Tempest. 

Tempest își privi ameninţător soțul. 

— Văd că nu prea te ajută memoria! Eu consider că Pippa 
este extraordinară! Abia aştept să văd ce-o să spună când o să 
audă că va fi nașa fiicei noastre! 

Stryker îi privi lung soția. 

— Nu cred că vorbeşti serios! 

Ea încuviință, mângâindu-și pântecele proeminent. 

— Ba chiar așa am să fac! Apoi se întoarse spre Eve. Este 
aproape o tradiţie, mai ales pentru cei pe care i-a căsătorit 
Pippa. Păcat că tu şi Sloane nu vă veţi adăuga acestei tradiţii. 
Eu și Joy abia aşteptăm s-o facem nașă. Poate va fi nașă de 
două ori, nu, de trei ori. 

Eve îl simţi pe Sloane cum se crispează. Ce efect puternic 
aveau asupra lui niște simple vorbe nevinovate! Dar înainte ca 
ea să apuce să spună ceva, interveni Mike: 

— Ce vrei să spui de tine și Joy? Mike luă mâna nurorii sale. 
Eşti cumva însărcinată, fata mea? 

Joy ridică din umeri, nefiindu-i uşor să accepte afecțiunea 
bărbaţilor din clanul McGuire fără nici o reţinere. 

— Da, recunoscu ea, tocmai de aceea am venit aici să-i dăm 
vestea lui Sloane. Dar el și Eve ne-au dat o veste mai 
importantă. 

Mike zâmbea fericit, simțind că ar putea să și danseze în 
clipele acelea. 

— Dumnezeule! Voi fi de două ori bunic! Se uită la fiecare 
dintre nurorile sale. Sau cine știe poate de patru ori? adăugă 
plin de speranţă. De fapt, voi v-aţi alcătuit cam târziu familiile. 

Slater își studia soţia, încercând să găsească singur răspuns 
la afirmaţia tatălui său. 

— Cred că nu e cazul să mai insiști, tată, ne va fi de-ajuns un 
copil pentru început. Nici nu vreau să mă gândesc c-ar putea fi doi! 

Sloane urmărea discuţia amintindu-și vorbele Evei, 
strângând-o încet de mână. Acum era momentul să le 
mărturisească fraţilor săi. Nu pentru ceea ce credea sau simţea 
el, ci pentru Eve. De fiecare dată când se va vorbi despre 
sarcini sau copii ea se va simți pierdută, îndurerată. Nu-și 
închipuise că va exista o femeie căreia să-i pese atât de mult 
de el, încât să-l accepte așa cum era. Dar deocamdată nu putea 
face decât să schimbe subiectul. 

— Oricât de mult mi-ar plăcea să văd cum va reacționa 
Pippa, ar fi mai bine să luăm acum niște hotărâri. 

— Sloane are dreptate, îl secondă Slater, gata să scape de 
posibilitatea pe care i-o întrevedea tatăl său. Dacă vreţi să 
organizăm nunta în următoarele două săptămâni, v-aș putea fi 
de folos. Dar este mai bine să ne facem planuri, suntem destui 
şi putem împărți munca. 

— Avem de făcut un singur lucru, interveni Gay. 

Ea îi lăsase pe ceilalți să discute despre aranjamentele 
pentru nuntă nu pentru că n-ar fi interesat-o, ci pentru că nu 

știa prea bine cum s-o ajute pe Eve. Nu uita că-și rănise sora, 
cu toate că nu avusese această intenție. Nu mai voia să riște 
din nou. 

— Casa, murmură Eve. 

— Nu, de fapt, mă gândeam la toaletele noastre, Eve. Ne-am 
adus lucruri aici pentru o săptămână doar. De aceea, mă gândeam 
să mă duc acasă, să rezolv această problemă și altele de familie. 

Eve se gândi că nu era o idee rea; citise în ochii surorii sale 
că dorea să repare ce stricase cu câteva zile în urmă. 

— Nu te-ai supăra? 

Gay zâmbi. 

— Foarte puţin, admise ea, dar nu voi lipsi mult. Voi lua 
avionul ca să mă întorc mai repede. 

— Nu-ţi face probleme în privința asta, spuse Stryker, îl poti 
folosi pe al meu. 

— Iar eu voi veni cu tine, nu te las singură! sări Mike. 
Trebuie să-mi cunosc viitoarele rude. 

Tempest dădu ochii peste cap. 

— Gay, draga mea, ar fi bine să-i anunti pe ai tăi din timp! 

Sloane se ridică, trăgând-o și pe Eve după el. 

— Dacă iarăși începeţi discuţiile, eu și Eve plecăm. Vom fi 
acasă la ea dacă aveţi nevoie de noi. 

— Nu cred că te-a auzit nimeni de aici, remarcă Eve, 
observând cum sora ei îi lua apărarea lui Mike, spre 
amuzamentul tuturor. 

Sloane ajunsese la aceeași concluzie. Câteodată se mira cât 
de copilăroși erau bărbaţii din familia sa. 

— Asta înseamnă că putem pleca fără să vadă nimeni. O 
grăbi pe Eve să iasă din cameră. Cu puţin noroc, vor observa 
abia peste câteva ore că am plecat. 

Eve pufnise în râs, ieșind în lumina soarelui plăcut de afară. 

— Îmi plac toţi ai tăi. 

Sloane o prinse în braţe. N-ar fi contat dacă Eve nu i-ar fi 
plăcut, el o iubea oricum. 

— Te iubesc, Eve, îi şopti. 

Eve îi mângâie obrazul. 

— Ar fi bine s-o faci, pentru că de acum mă vei avea pe cap 
zilnic; ţi-ai dat cuvântul în faţa martorilor! 

— Este cel mai bun lucru pe care l-am făcut vreodată! 

Sărutul lui pasional n-o mai surprinse. Eve se bucură de el, 
multumind destinului că permisese ca pasiunea dintre ei să se 
maturizeze, să devină dragoste. 


KKK 


Tempest se aşeză pe canapea, privind iritată pachetele 
aruncate pe un scaun din încăpere. 

— Mă simt epuizată și mă tem că mare lucru n-am prea 
achiziționat într-o zi de cumpărături. N-am muncit niciodată 
în viața mea atât de mult, cu atât de puţine rezultate. Până și 
alpinismul este mai ușor. 

Joy se uită la pachete apoi la cumnata ei. 

— Doar nu purtai doi copii în pântece când ai urcat pe 
munte! sublinie ea, aruncându-și pantofii, apoi masându-și 
picioarele obosite. 

— Ar merge acum o ceașcă de ceai, dar nu mai am 
puterea să-l fac, adăugă și Eve, adunându-și picioarele sub 
ea, la celălalt capăt al sofalei pe care se afla Tempest. Nu 
ştiu cum m-am lăsat ademenită de voi să intru în fiecare 
magazin din centru. Am destulă imbrăcăminte să port ani 
întregi de acum înainte și încă n-am cumpărat rochia de 
mireasă. 

— Asta pentru că ești mofturoasă, replică Tempest. 

— Nu sunt chiar atât de mofturoasă. Doar am făcut 
comanda la florărie pentru buchetul de mireasă, am angajat 
restaurantul, am aranjat repetiţia pentru slujbă. Și asta în doar 
două zile! 

Ultima săptămână trecuse ca prin farmec, cunoscându-și 
viitoarele rude. Le plăcuse pe toate, chiar dacă erau 
caractere diferite, se înţeleseseră de minune. Fusese 
acceptată de aceştia, la început din cauza lui Sloane, dar 
mai apoi, după cum realizase, o acceptaseră pentru că 
făcea parte din această familie, unde se potrivea bine și se 
simţea în largul ei. 

— Nici eu, nici Tempest n-am avut o nuntă adevărată, îi 
spuse Joy, măcar tu să o ai! 

Eve mormăi: 

— Sunt convinsă că pentru a-mi găsi o rochie așa cum îmi 
doresc, trebuie să vă las acasă! 

Tempest se ridică destul de repede dacă avem în vedere că 
era însărcinată în luna a patra. 

— Numai să îndrăznești s-o faci! Vom veni după tine 
oriunde! Așa este, Joy? 

Joy încuviință. 

— Ne-am gândit și cum să decorăm mașina cu care veți pleca! 

— A și făcut și asta? exclamă Eve. Probabil, Mike v-a dat ideea! 

— Nu, a fost ideea lui Stryker. Și asta numai pentru că 
Sloane nu știe nimic, încă! 

Cele două femei începură să se tachineze în privinţa felului 
în care erau tratate de soţii lor, gravide fiind. 

Eve le urmări o vreme, încercând să nu râdă. 

Cele două începură să râdă. Apoi, Joy spuse: 

— Nu-mi amintesc să mă mai fi distrat așa! 

Tempest scutură din cap. 

— Cred că Sloane trebuie să ne mulțumească. Te măriţi 
o singură dată în viaţă și aceea trebuie să fie o ocazie 
specială! 

— Așa este, încuviință Joy. Să bem pentru ultima cununie 
din clan! 

— Ai uitat de Mike? Este încă singur! 

— Poate ar trebui să luăm legătura cu acea Pippa despre 
care v-am auzit vorbind, le sugeră Eve. 

— Cred c-ar fi capabil să fugă la o sută de mile de aici, ca să 
nu dea ochii cu ea! replică Joy. Sunt sigură că Pippa l-ar face 
să se simtă urmărit pas cu pas, până l-ar însura. 

— Cu fiecare cuvânt pe care mi l-ai spus despre această 
femeie, mă faci și mai curioasă. 

Cele trei se aşezară la masă. 

— O s-o cunoşti în curând. 

— Şi o să-ţi placă chiar dacă vrei sau nu, adăugă Joy. Te face 
să te gândești al cele mai teribile lucruri pe care le-ai putea 
face și totuși simţi că trebuie să-i spui cele mai importante 
lucruri din viaţa ta; te va face să crezi că secretul tău va fi foarte 
bine păzit. 

Eve sorbi din ceai gândindu-se la secretul lui Sloane, la 
durerea pe care i-o provoca simplul fapt că-și privea fraţii, ale 
căror soţii erau însărcinate. 

— Probabil este o femeie deosebită. 

— Foarte. 

— Jumătate vrăjitoare, zise Tempest, abia aştept s-o cunoşti 
săptămâna viitoare. 


KKK 


Sloane urmărea contururile trupului Evei. Era momentul 
cel mai plăcut al zilei, înainte ca familia să se amestece în 
treburile lor. Eve se înţelegea foarte bine cu Joy ṣi Tempest, 
fraţii lui o îndrăgiseră. Deficiența ei fusese acceptată ca atare. 
Sloane era mândru de femeia pe care o iubea și care-l iubea 
la rândul ei. Iar peste câteva zile, viața lor va fi şi mai bună. 
O singură umbră dăinuia: privirea lui Sloane continua să 
întârzie asupra pântecelor celor două cumnate ale sale. Fraţii 
lui aveau grijă deosebită de soțiile lor, mândri că urma să fie 
tati. Acest lucru îl urmărea, îl obseda, și nici un amănunt 
raţional nu reuşise să-l facă să renunţe la această dorinţă a sa, 

care se pare că nu se va implini niciodată. O urmărea pe Eve, 
care încerca să împărtășească bucuria sarcinii cu cele două 
femei și îl durea și asta. Ea nu se va bucura niciodată de acest 
privilegiu al femeii, care este maternitatea; sau nu cu el. Se 
gândise mult zilele acestea la înseminarea artificială; astfel, 
măcar Eve se putea bucura că va avea copilul ei, chiar dacă nu 
era şi al lui. 

Eve simţi că din nou gândurile lui alunecaseră pe un teren 
dureros. 

— Nu poti continua să te torturezi așa, Sloane, murmură 
Eve, trecându-și mâna peste pieptul lui unde inima bătea atât 
de puternic. 

Sloane o privi. 

— N-aș vrea să regreţi vreodată că iubindu-mă te-ai lipsit de 
această mare bucurie și împlinire. 

Eve își alese vorbele cu grijă. Nu putea spune că un copil 
n-ar fi fost dorinţa ei cea mai mare dar trebuia să-l facă să 
înțeleagă că el era mai important. 

— Renuntarea asta este mult mai mică decât bucuria pe care 
mi-o aduci în fiecare zi prin prezenţa ta. 

— Aș vrea să ai măcar un copil născut de tine, îi șopti el, 
sunt atâtea posibilități. 

— Înseminarea artificială. 

El o privi lung. 

— Da, la asta mă refeream. 

Eve ar fi vrut să-i spună că nu-și dorește nimic mai mult 
decât să-i poată dărui un copil al lui. Dar nu așa cum îi 

propunea el. Un copil trebuie să se nască din dragoste. Iar 
Sloane își dorea acest copil mai mult de dragul ei, ca un fel 
de zălog că sentimentele ei faţă de el nu se vor schimba. 
Gândul acesta îi ardea mintea și sufletul. Se putea obişnui 
cu ideea că Sloane este steril dar nu și cu neîncrederea în 
viitorul lor. Se înfurie, neputând să-și mai controleze 
mânia. 

— Incapacitatea ta de a zămisli un copil nu ne va distruge, 
nu voi permite să se întâmple asta! Asta ar însemna că nu ai 
încredere în dragostea mea. Nu pot trăi cu acest sentiment. Și 
nici n-o voi face. Nu mă mărit cu tine pentru ca să am un copil. 
Te iubesc. Nu iubesc capacitatea ta de a-mi oferi un 
moștenitor. Eve cobori din patul pe care-l împărțea cu Sloane, 
departe de căldura trupului lui. 

Uimit de reacţia ei, Sloane se ridică, venind după ea. O 
prinse de umeri, o întoarse cu faţa spre el, ţinând-o astfel 
prizonieră. 

— Nu suport gândul că-ţi voi fura visele, Eve, vreau să ţi le 
împlinești alături de mine. 

— Nimeni nu obţine tot ce vrea de la viaţă, îi spuse ea. 
Aș vrea să-mi faci o promisiune; că va fi ultima oară când 
aduci acest subiect în discuţie. Eve rosti cuvintele foarte 
răspicat, pentru ca el s-o înțeleagă foarte bine. Am hotărât 
să mă mărit cu tine, ştiind care este adevărul. Am acceptat 
viitorul nostru, aşa cum este acum. Vreau ca și tu să faci 
la fel. 

— Şi dacă nu voi putea? 

— Atunci ne vei condamna pe amândoi la momente 
penibile ca acesta. La durere, la neîncredere. Spune-le fraților 
tăi. Nu te ascunde de ei, de parcă ai fi vinovat de asta. 

Sloane nu spunea nimic. 

— Spune--i măcar tatălui tău. 

Asta îl făcu să se hotărască să vorbească. 

— Dacă va afla se va învinui, și nu vreau să se întâmple 
asta. 

— Bine, dar gândește-te la fraţii tăi. Și ei au dreptul să știe 
acest adevăr, Sloane. Poate că nu poţi fi tată biologic, dar ai 
putea fi un unchi nemaipomenit, sau un tată adoptiv. 

Sloane nu crezuse c-ar putea zâmbi în timp ce se purta o 
asemenea discuţie. 

— Eve, te iubesc mai mult decât ti-ai fi închipuit. 

— Continuă să gândești așa şi restul vine de la sine. 

— Promiţi? 

— Promit. 


Capitolul 12 


Sloane stătea cu picioarele ridicate pe birou, cu cana de 
cafea în mână. Acasă se aflau doar fraţii săi, pentru că Tempest 
și Joy o luaseră pe Eve la ultima rundă de cumpărături. 

— Îmi iubesc soţia, dar nu înțeleg cum poate să cutreiere 
magazinele atâta timp, mormăi Stryker. 

— Şi Joy este extrem de implicată, confirmă Slater. 

— Pentru Eve sunt atât de dedicate amândouă, chiar o 
iubesc, le spuse Stryker. 

— Nu mă uimește,; este o femeie foarte plăcută, ai făcut o 
alegere bună, frate. 

Sloane lăsă privirea în jos, gândindu-se la binele, la 
schimbările pe care le adusese Eve în viaţa lui. Dar mai ales la 
ceea ce-i ceruse ea. Le ascunsese fraţilor săi adevărul, lor care 
fuseseră mereu dispuși să-i fie de ajutor. Se pare că momentul 
adevărului sosise. Ridică privirea și observă privirile fraţilor 
aţintite asupra lui, de parcă așteptau. 

— Ar trebui să spui ceea ce vedem c-ai vrea să ne spui... 
mormăi Slater. 

Sloane lăsă cana cu cafea pe marginea biroului și se ridică. 

— Ar fi foarte bine dacă aș putea să spun ceea ce vă ascund 
de atâta vreme, dar uneori vorbele se rostesc cam greu. 

— Ştii că te vom sprijini, indiferent care este problema, 
începu Slater. 

Sloane îi privi lung, apoi lăsă privirea în jos. 

— Nu este ceva care să se poată rezolva, nici individual, nici 
colectiv. 

Slater îl privi printre genele sale dese pentru care era atât 
de invidiat. Stryker se crispă. 

— Sunt steril, se confesă Sloane după un efort. 

Cei doi fraţi, care nu cunoscuseră înfrângerea în viața lor, 
se confruntau pentru prima oară cu o situaţie fără ieșire. 

— Cum ai aflat? 

— Am trăit un an cu Helen, iar ea a încercat în tot acest timp 
să rămână însărcinată, fără a-mi spune însă. În cele din urmă, 
după zece luni de disperare a apelat la un medic să-i facă 
testul de fertilitate. 

— Nu mi-a plăcut deloc femeia aia, mormăi Slater. 

— Când a primit rezultatele, doctorul i-a sugerat că și eu ar 
trebui să le fac. La vremea aceea o iubeam îndeajuns ca să 
accept orice cerere din partea ei, așa că... 

— Ţi-a mai confirmat vreun medic acel rezultat? interveni Slater. 

— Şi al treilea. Același rezultat, nu pot avea copii. 

Slater explodă: 

— La naiba! Cred c-ai fi mai bun tată ca oricare din noi. Ar 
fi trebuit să ştim! Doar ai demarat Beginning Now și ne-ai atras 
și pe noi. Cine se ocupă de copii? Eu în nici un caz! 

Slater își trecu o mână prin păr. 

— Eve a aflat? 

— Da. Sloane se așeză din nou. 

Slater, când se înfuria, consuma mai multă energie ca 
oricare. Găsi un ziar la îndemână, îl aruncă de perete, iar 
paginile acestuia zburară prin încăpere. 

— De ce ai așteptat până acum să ne spui? La naiba! Îmi 
imaginez ce-ai simtit aflând că soțiile noastre sunt însărcinate! 

Stryker, ceva mai calm interveni și el: 

— De ce naiba nu ne-ai spus, Sloane? 

— Tocmai pentru că nu voiam să ascundeţi faptul că soțiile 
voastre sunt gravide. Nu v-aţi fi simţit bine. Nu vreau milă din 
partea voastră; suntem prea apropiaţi ca să vă manifestati astfel. 

— Mike ştie? 

— Nu, şi aș avrea să-mi promiteţi că nu-i veţi spune. 

— Nu ne poţi cere asta! 

Slater se opri. 

— Are dreptate, Stryker. Mike nu va primi ușor lovitura asta, 
va ajunge cumva să se învinuiască. Ne-a fost mamă și tată... 

— Stiu, dar dacă nu va afla, îl va înnebuni pe Sloane să-i 
dăruiască nepoți. Cum să se descurce în situaţia asta? 

Stryker își trecu degetele prin păr, încurcat. 

— Nu ştiu. 

— Tu ești cel care rezolvă problemele familiei de obicei, îi 
reaminti Slater. 

— Bine, acum sunt în pauză de inspiraţie, spuse el 
morocănos. Sunt depășit de situaţie. 

Sloane îi urmărea pe cei doi, simțind în mod ciudat că o 
parte din durerea pe care o purta în suflet de atâta vreme 
moare. Eve avusese dreptate. Ar fi trebuit să se destăinuie 
fraților săi cu mult timp în urmă. 

— Din nefericire, nu avem nici o soluţie. Te vei căsători 
peste o săptămână. Noi îţi vorbim din experiență.Mike 
numără zilele până îi vei anunţa nașterea unui nepot și nu ai 
cum să i te împotrivești. 

— Eve mi-a sugerat să adoptăm. 

— Nu cred că pe Mike l-ar deranja prea tare, dar nu l-ar 
accepta în locul unui nepot adevărat. 

— Păcat că nu-l putem convinge să se însoare, ca să dea 
naştere la un alt set de MGuire, bombăni Slater. 

Sloane începu să râdă. 

— Nu-l vei convinge așa că este mai bine să renunti. Chiar 
luna trecută, Mike mi-a spus că nu se gândește să se 
recăsătorească vreodată. Probabil ar face apoplexie dacă i-ai 
sugera asta. 

Slater pufni în râs. 

— Aș vrea să-i văd figura când i-ati face această sugestie. 

Sloane era conștient că fraţii săi încercau să-i ușureze 
aceste momente, să-l facă să se relaxeze. 

Slater urma să facă planurile de viitor, iar Stryker să 
găsească soluţia concretă. Nu vor precupeți nimic pentru a-i fi de 
ajutor. El nu putea decât să-i iubească pentru eforturile lor, cu toate 
că acestea nu schimbau nimic. Dar nu-i putea opri să încerce. 

Kokk 


— Eşti sigură că nu vrei să mai intri? întrebă Eve, încercând 
să nu lase să se vadă că era epuizată. 

Joy scutură din cap și scoase ultimul pachet din 
portgabajul maşinii sale. 

— Nu, Eve: ne ducem acasă la Sloane, să ne odihnim un pic, 
apoi să pregătim ceva de mâncare. Acum dacă ai găsit și 
rochia... 

— Şi tot ce mai trebuia...adăugă Eve. 

— Acum ne putem permite să lenevim puţin. 

— Mâine, când ridic rochia, nu mai trebuie să mergeţi cu 
mine. 

— Dar Tempest vrea să mâncăm noi trei în oraș mâine, 
înainte să sosească familia ta. 

Se uitară amândouă spre cea care moțăia pe scaunul din 
faţă. 

— Nu ştiu cum pot să vă mulţumesc pentru ajutorul pe care 
mi l-aţi dat! 

Joy se încruntă. 

— Nu fi caraghioasă! Noi ţinem mult la Sloane; eram 
pregătite să acceptăm orice femeie care ar fi vrut să-l facă 
fericit. Dar asta nu este o scuză. Te iubim și pe tine pentru 
felul tău de a fi. Am făcut asta pentru că așa am simțit. 

— Bărbaţii Mc Guire au avut noroc în alegerea soțiilor lor! 
le spuse Eve. 

Joy o privi pe Eve în ochii care văzuseră multe din durerile 
omenești, fără a-și pierde capacitatea de a năzui, de a crede 
în oameni, de a spera. Joy n-o invidie pentru asta, ci căută ca 
şi restul familiei pe care o dobândise Eve, să protejeze acele 
lucruri care o făcuseră pe Eve atât de puternică. 

— Sloane a ales o învingătoare, murmură aplecându-se s-o 
sărute pe Eve, un gest pe care nu mai simţise nevoia să-l facă 
până acum. Observă flacăra care se aprinse în ochii Evei. 

Joy făcu un pas înapoi. 

— lar acum, chiar trebuie s-o duc pe Tempest acasă, 
înainte ca Stryker să înceapă să ne caute; nu vreau s-o 
găsească dormind în mașină. Nu cred că Slater m-ar putea 
proteja de furia lui Stryker, dacă ar ști c-am lăsat-o să se 
obosească atât. 

— Nu pot crede că n-a vrut să ne spună că nu se simte bine. 

Joy ridică din umeri, obişnuită cu încăpăţânarea 
cumnatei sale. 

— N-o poţi schimba; nu putem decât să gândim cu un pas 
înaintea ei, să anticipăm ce vrea să facă. Joy se uită peste umăr 
spre mașina unde Tempest dormea tun. I-a revenit culoarea în 
obraji și când vom ajunge acasă se va odihni în continuare, în 
timp ce bărbaţii vor găti. Mă refer la Stryker și Sloane. 

— Şi Slater? 

— El va face curăţenie. Nici una din noi nu gătește, dacă 
n-am avea menajeră, am muri de foame. 

— Se pare că vă completaţi. 

Joy urcă în mașină şi porni motorul. 

— Așa trebuie să se întâmple într-o căsnicie. 

Eve urmări cum mașina pornește și-i făcu semne cu mâna 
lui Joy. 

Apoi își spuse că de câteva zile nu mai avusese timp pentru 
sine. Compromisul era soluţia și răspunsul la întrebările ei. 
Existau soluţii la problema lui Sloane, așa cum existau și 
pentru deficienţa ei. Intră în casă amintindu-și o litanie care o 
urmărea de câtva timp. Se aşeză pe sofa, lăsând pachetele cu 
cumpărături la ușă. 

Sloane oferise o alternativă care o luase pe nepregătite. 
Fusese atât de vehement când ea făcuse propunerea cu 
inseminarea artificială. Dar fusese așa din dorinţa de a o 
proteja pe ea. Din cât citise, majoritatea bărbaţilor aveau 
tendinţa să respingă înseminarea pentru că ar fi trebuit astfel 
să recunoască deschis că au o lipsă. Adoptia ar fi fost o soluţie 
mai bună pentru că îi lăsau pe cei din jur să se întrebe cine nu 
putea să procreeze. Nu putea lăsa ca Sloane să sufere. Poate 
că greşise refuzând propunerea lui. Dar cunoscându-i tatăl, 
fraţii, soțiile acestora... nu înțelegea cum Sloane ținuse secret 
acest lucru faţă de ei. Doar dacă nu... 

Deodată Eve se ridică brusc căci în minte îi încolţise o idee 
teribilă. Toţi insistau să aibă un copil al lui Sloane. Fraţii lui 
erau gemeni. Fuseseră tripleti. 

„Nu mă pot gândi la aşa ceva“ șopti Eve. Dar pe care să-l 
aleagă ca donor ? Pe Slater, sau pe Stryker? 

Cum vor reacționa Tempest și Joy? Va trebui să le spună. 
Ce vor simţi faţă de ea? 

Nu le pot cere nici unuia, conchise Eve, realizând 
amploarea problemei. Dar cum aș putea să nu le fac 
propunerea? 

Se ridică și se îndreptă spre fereastră. Sloane putea avea 
astfel un copil din sângele familiei sale, iar ea va fi fericită să-l 
poarte în pântece, dar nu știa căruia dintre fraţi să-i facă 
propunerea. 


KKK 


— Ce rezolvare găseşti pentru problema asta? întrebă Slater 
când rămase singur cu Stryker. 

Stryker se așeză mai întâi, arătând abătut și total neinspirat, 
cum nu mai fusese vreodată; era depășit de problema care i se 
pusese. 

— Nu știu. Nu am soluţie. 

— Ştii ce mult își doreşte să aibă copii! I se citeşte pe chip. 
Cum de nu ne-am gândit în ce situaţie îl punem venind aici cu 
soțiile însărcinate? 

— Joy simţea nevoia să fie în familie. La fel și Sloane. N-a 
spus nimic, dar știm amândoi că gândurile îi zboară foarte 
departe. Cred că este teribil de îndurerat că nu-i poate dărui 
Evei un copil. Iar Eve are acea deficiență. Sloane probabil se 
vede și el pus pe același nivel de suferință. 

— Durerea asta va săpa în continuare, conchise Slater. 
Dumnezeule, ce situaţie! 

— Mă întreb dacă s-a gândit c-ar putea recurge la 
înseminarea artificială? 

Slater luă un aer nedumerit. 

— Ar fi o soluţie? 

— Dacă și Eve ar fi de acord. 

— Eve îl iubeşte. Sloane îmi spune că ea i-a propus să 
adopte un copil. 

— Nu este același lucru și știm asta prea bine. Copilul n-ar 
fi al lui Sloane. 

— Dar ar fi al ei pe jumătate. 

— Sună oarecum bine, dar... 

— Nici unul din noi nu poate face mare lucru și este bine 
că Mike a ieșit ca să putem discuta în voie. Va trebui să găsim 
o cale să-l facem pe tata să nu-l preseze pe Sloane în privința 
unui moştenitor. Nu știu cum se gândește Sloane să ţină acest 
secret faţă de tata. 

— Slater, acum cred că vom avea altă problemă; cred c-am 
auzit o mașină; trebuie să fie Joy. 

Slater se uită pe fereastră. 

— Ea este; iar soţia ta se află pe locul din faţă, doarme 
fericită. 

— l-am spus să nu exagereze cu oboseala! Stryker se 
îndreptă spre ușă bodogănind. 


144 LACEY DANCER 


— N-aş vrea să mai ies și astăzi, murmură Eve, văzând-o pe 
Joy în hol. Tempest le aștepta în mașină, pentru ultima ieşire 
în oraș înaintea cununiei. Își alcătuise un plan în orele de 
veghe din noaptea care trecuse, cu Sloane dormind alături de 
ea. Discutaseră ore întregi, acum foarte liber, pentru că 
aflaseră și fraţii lui marele și bine păstratul lui secret. Acum, 
Sloane părea mai împăcat cu sterilitatea sa. Desigur, cei doi 
fraţi le spuseseră secretul și soțiilor lor, dar pe figura lui Joy 
nu se putea citi că ar fi ştiut. 

Joy se încruntă auzind că Eve refuza ieșirea în oraș. 
Poate că nu se simţea în largul ei din cauza acestui secret 
păstrat de Sloane. Iar acum probabil se gândea că Slater şi 
Stryker le destăinuiseră secretul și soțiilor lor. Da, asta 
trebuia să fie! 

— Şi cu rochia cum rămâne? 

— Poate dacă am reuși să telefonăm și să schimbăm ora? 

— Eşti sigură, Eve? 

Eve încercă un zâmbet. 

— Da; o să moţăi un pic, apoi ne vom întâlni la masă, așa 
cum am stabilit. Iar dacă vrei să cumperi o rochie de gravidă 
pentru Tempest, nu trebuie să fiu și eu prezentă. 

Auzind aceste ultime cuvinte, Joy înţelese motivul pentru 
care Eve voia să rămână acasă. 

— Foarte bine. Mă duc să-i spun lui Tempest că ne-am 
schimbat planurile și apoi voi telefona pentru rochia ta. 

Eve îi zâmbi, mai convinsă de data asta. 

— O să mă simt mai bine până la ora mesei, promise ea. 

După ce Joy și Tempest plecară, Eve mai așteptă zece 
minute pentru ca ele să se depărteze destul și ieși din casă. 


CALITĂŢILE ACESTEI FEMEI 145 


Voia să ajungă acasă la Sloane, înainte ca fraţii lui să plece la 
treburile zilnice. Întrucât Sloane era la facultate, nu avea 
foarte mult timp să-și pună în aplicare planurile. Tremura de 
nervi când ajunse acasă la Sloane. 

— Eve? rosti Slater uimit că o vede. O prinse de mână, 
simțindu-i degetele foarte reci. Ce este, ce s-a întâmplat? Ai 
avut vreun accident? Unde sunt Joy şi Tempest? 

— S-au dus în oraș fără mine, răspunse ea simțind căldura 
mâinilor lui. Voiam să discut cu voi doi. Stryker este aici? 

Slater o invită în casă cu nedumerire pe chip și închise ușa. 

— Este în bucătărie, își bea cafeaua. 

Stryker o privi și el la fel de uimit când o văzu. 

Întrucât Eve era cu spatele spre el, Slater profită ca să-și 
prevină fratele. 

— Le-a trimis pe sotiile noastre în oraș pentru ca să poată 
discuta cu noi. Uită-te la ea, i s-a întâmplat ceva! 

Stryker îi oferi un scaun Evei și o cafea. 

Eve începu să râdă. 

— Cred că un whiskey mi-ar prinde mai bine; voi avea 
nevoie de o tărie pentru ceea ce urmează. 

Stryker se așeză lângă Eve și luă mâinile ei mici în palmele 
sale mari. 

— Indiferent despre ce este vorba, te vom ajuta. 

Eve îi privi lung pe cei doi frați McGuire, care semănau 
izbitor de mult, aveau aceeași privire pătrunzătoare care-ţi 
scruta sufletul. Eve își adună curajul și se rugă Domnului să nu 
facă cea mai mare greșeală din viaţa sa. Viitorul ei alături de 

Sloane ar putea fi ratat în câteva minute dacă nu reușea. 

Niciodată nu fusese atât de conștientă de hotărârea pe care o luase. 
— Mai mult ca orice pe lume vreau să-i dau lui Sloane ceea 

ce-şi dorește. Şi am nevoie de ajutorul vostru pentru asta. 

— Un copil. 

— Mai mult decât asta; un copil al lui. 

Stryker înţelese că femeia din faţa lui îl iubea de-ajuns pe 
Sloane ca să riște să-i ofere tot ce-i refuzase viaţa. 

— Dar cum, Eve? 

— Prin înseminare artificială. 

Slater o privi lung. 

— Ne-am gândit la asta. Amândoi suntem gata să facem ce 
trebuie, dar numai cu acceptul lui Sloane. 

— Nu, amândoi, zise Eve, apoi după o clipă de tăcere 
adăugă; amândoi. 

— Ce-ai spus? De ce amândoi? 

— Este vorba despre copil, le explică Eve, acum ușurată de 
povara impactului veștii. Dacă unul din voi va fi donor, toți 
vom şti al cui este copilul. Soţia acestuia, eu, Sloane. Chiar 
dacă am avea cu toții cele mai bune intenţii, informaţia asta ar 
exista permanent. Dar dacă ar fi o combinaţie între... Eve 
ezită: atunci nu s-ar mai ști. Atunci am ști că oricum copilul are 
sângele familiei McGuire, așa cum își doreşte Sloane. N-ar fi 
mai ușor pentru noi toţi? Nu va trebui să vă gândiţi că mie îmi 
faceţi un copil, ci că de fapt daţi vigoare sângelui lui Sloane. 
Copilul poate fi al lui pentru că nici unul din voi nu-l poate 
reclama. 

Stryker schimbă priviri cu fratele său, gândindu-se la 
sacrificul de mândrie pe care-l făcea Eve. 

Eve continuă. Încercă să le explice cum putea să-i protejeze 
pe toți. 

— Voi semna și un act legal prin care să se stipuleze că în 
caz de divorţ voi renunța la orice drept asupra copilului. Este 
al familiei McGuire și așa va rămâne. Nu trebuie să vă gândiţi 
că Sloane ar putea fi în pericol să-și piardă copilul. 

Slater o atinse uşor pe umăr, simțind cât de tensionată era 
această femeie plăpândă, care avea atâta forţă interioară! 

— Te-ai gândi ce va spune Sloane? 

— Mă tem de ceea ce va spune el, admise Eve. Era atât de 
afectat la început, dar acum este și mai marcat de faptul că 
nu-mi poate dărui un copil din sângele familiei McGuire. 
Trebuie să-l ajut. Eve îl prinse de mână. Nu înţelegi? Dacă n-aș 
fi surdă, ar fi mai uşor. Sloane simte că mă privează de ceva ce 
nu are dreptul să-mi ia. Spune că deja am pierdut destul. 

Nici unul din cei doi bărbaţi nu părea pregătit să fie de 
acord cu ea. Eve simţi că-și pierde speranţa. Numai faptul că 
mai cunoscuse multe înfrângeri în trecut care cunoscuseră 
rezolvări de ultim moment, o oprea să nu iasă în fugă din 
această casă. 

— Nu aştept să-mi răspundeţi acum. Dar vă veţi gândi la 
această soluţie? 

— Şi noi îl iubim mult pe Sloane. 

— Faptul că am știut asta, mi-a dat puterea să vă fac această 
propunere. 

— Dacă ne hotărâm să acceptăm propunerea ta, lasă-ne pe 
noi să-i spunem lui Sloane. 

Eve scutură din cap. 

— Nu. A fost ideea mea, așadar va fi dreptul meu de a-l 
informa asupra propunerii mele. 

Slater o întoarse cu faţa spre el. 

— Nu! Stryker are dreptate; lasă-ne pe noi să-i spunem! 

— Nu vreau ca această propunere să intervină între voi. 

— Iar noi nu te vom lăsa să-ţi pui capul pe tocător. 

Eve zâmbi . 

— Nu mă puteţi opri! 

Slater încercă s-o convingă. 

— Sloane are nevoie de tine. 

— Tot așa cum are nevoie și de speranţa că va avea un copil al lui. 

— Fără tine, nu l-ar putea avea. Nu mă pot gândi că o altă 
femeie ar putea purta copilul lui Sloane. 

— De ce nu? Dacă ne întoarcem la istorie, multe femei au 
fost puse la zid pentru bărbaţii lor. Asta ne face mai puternice. 

— Vom face un compromis; o să vedem cum! 

Eve se ridică. 

Stryker o urmă. 

— Te conduc acasă. 

Slater o atinse ușor, întorcând-o cu faţa spre el. 

— Le vom spune și soțiilor noastre. 

Eve îi privi, surprinsă. 

— Sigur că da! Au dreptul să știe! 

Slater se întrebă dacă Sloane intuise ce forță avea această 
femeie cu care voia să se căsătorească. 


Capitolul 13 


Sloane își privea fraţii aflaţi în faţa biroului său. Soţiile lor 
dormeau în camerele de sus, să fie odihnite pentru a doua zi, 
când avea loc repetiţia pentru cununie. Familia Evei sosea a 
doua zi dimineaţa. Ultimul lucru pe care-l dorea Sloane, era să 
fie cât mai multă lume în jur iar el să nu se poată bucura de 
prezenţa Evei. 

— Ce era așa de important că m-aţi chemat aici? Mă așteaptă Eve! 

— Ştim asta, spuse Slater. Dar am vrea să discutăm cu tine. 
Eu și Stryker vrem să-ţi facem un cadou de nuntă. 

Sloane îi privi lung. 

— La ora asta? 

Stryker începu să-i explice. 

— Ne-am gândit la problema ta. 

Sloane se crispă. 

— Am găsit soluţia. Este un pic cam neortodoxă, dar e cea 
mai bună. 

— Nu vreau să discutăm problema asta acum, îl opri Sloane. 

— La înseminare artificială te-ai gândit? 

— Eve nu agreează ideea. Spune că aș face asta numai 
pentru ea. 

Stryker înclină din cap aprobând ideea Evei. 

— Lucrurile n-ar mai fi aşa dacă ai avea un copil care să aibă 
sângele nostru. 

Sloane știa că Stryker vorbea foarte serios, nu era omul 
care să glumească în lucrurile importante. 

— Adică? 

— Eu şi Slater vom fi donorii. 

Sloane trase aer în piept, pentru că soluţia la care nu se 
gândise, i se păru extrem de interesantă. Se gândi imediat ce 
bine s-ar aranja viața lui cu Eve, cu familia lor. Cu toate că 
ideea îl entuziasma teribil, nu voia s-o accepte. 

— De ce n-ar fi unul singur donorul? În acest caz copilul 
meu ar fi al vostru de fapt și voi aţi fi conștienți de asta. 

— Nu dacă am fi amândoi donori. Fără teste foarte 
specializate „n-am ști al cui este copilul. 

Sloane îl privi de parcă atunci aterizase din spaţiu. Nici nu 
mai putea gândi coerent. 

— Spune ceva, îl somă Slater. 

— Cred că este cea mai nebunească idee! Nu-mi vine să cred 
că aţi gândit astfel! 

Slater începu să se foiască în scaun. Stryker, în schimb, nici 
nu clipea. Sloane le studie figurile. Îi cunoştea prea bine. La 
un moment dat, realiză imediat. Își pierdu controlul. 

— Nu cred c-a fost ideea voastră. Eve nu avea dreptul să vă 
implice în problema asta. 

— Dar este o idee foarte bună și soțiile noastre au fost de 
acord. 

Sloane sări în picioare simțind nevoia să-și consume nervii 
pe ceva mai constructiv decât să izbească în birou cu 
pumnul. 

— Aţi și vorbit cu ele? 

Slater îl înfruntă pe Sloane. 

— Cum puteam face asta fără consimțământul lor? 

Sloane lovi totuși cu pumnul în birou. 

— Eu n-aş fi vorbit cu Eve înainte de a discuta cu voi! 
Doar nu discutăm despre aducerea unui pui de câine în 
casă! 

Stryker, care se înfuriase și el, era totuși mai stăpânit. 

— Să nu crezi c-a fost prea ușor și pentru noi! Este un 
subiect delicat pentru noi toţi. Nu înțelegem prea bine ce 
simți dar consideră că suntem binevoitori. Cât despre discuţia 
cu Eve, am considerat că este mai bine să ne punem noi doi 
de acord, apoi să o confruntăm cu temperamentul exploziv al 
familiei McGuire. 

— Dar ce-ati fi crezut? C-o voi bate că i-a venit ideea asta? 

— Dacă nu te-ai implica emoţional și ai judeca logic, ai 
înțelege că este singura soluţie. De ce nu vrei s-o accepti? Dar 
dacă, Doamne fereşte ar trebui să faci vreun transplant, n-ai 
accepta să-ţi donăm măduvă? 

Sloane își trecu degetele încurcat prin păr. 


152 LACEY DANCER 


— Nu știu care este diferenţa, dar este... 

— Numai pentru că tu ești prea sensibil, spuse Slater. 

— Şi acum, ce facem? interveni și Stryker. 

— Ce crezi că vom face? Voi discuta cu logodnica mea 
care-și vâră nasul peste tot... 

Stryker îl prinse de braţ. 

— Mai întâi aşteaptă să te calmezi. 

— Ar dura ani de acum înainte, explodă Sloane. Dar fiti 
liniștiți, n-o să ridic vocea la ea! 

Sloane ieși din casă. 

— Ştiu că nu va trebui să tipe la ea, mormăi Slater. Va 
rezolva problema pe cel mai calm ton posibil. 

Stryker înclină din cap. 

— Aș fi vrut s-o sunăm pe Eve, s-o prevenim. 

— Da, se pare c-am greșit spunându-i. 

Stryker își privi fratele. 

— Chiar crezi c-ar fi existat vreo modalitate de a rezolva 
problema fără a-l înfuria? Nu știu cum ne-am fi putut descurca 
mai bine. 

— Poate Eve o să-l domolească. Mare noroc a avut să 
cunoască o femeie ca ea! 


KKK 


Lumina care se aprinse, indică faptul că era cineva la ușă. 
Eve se întrebă cine putea fi, căci Sloane avea cheie. 
Strângându-și halatul în jurul trupului, se uită pe vizor. ÎL văzu 
pe Sloane, teribil de încruntat. 


CALITĂŢILE ACESTEI FEMEI 153 


— De ce n-ai folosit cheia ta? 

Sloane intrase deja în sufragerie înainte de a-i răspunde. 
Drumul pe care-l făcuse până aici nu reușise să-l calmeze. Cu 
toate acestea, ar fi vrut să asculte și varianta ei. 

— Am avut o discuţie interesantă cu Slater și cu Stryke. 

Eve îl privi cu ochii ei mari și i se opri inima văzându-i 
chipul. Îi spuseseră. Nu putea exista altă explicaţie. 

— Nu aveai dreptul să faci ce-ai făcut, Eve! 

— Peste două zile îţi voi purta numele. Problemele tale sunt 
şi ale mele.Vrei să spui că dacă eu aș avea nevoie de ajutorul 
tău tu nu mi l-ai acorda necondiţionat? Nu te cred! 

— Parcă ai vorbi cu vorbele lor! Nu este prea ușor pentru mine. 

— Emotional, sunt de acord cu tine. Sunt tot felul de emoţii 
implicate, dar fraţii tăi sunt gata să ne ajute. Joy și Tempest au 
fost de acord și ele. Va fi un copil cu sângele familiei McGuire. 
Ti-am oferit şansa să primeşti ceea ce-ţi doreai. 

— Şi tu să ai un copil McGuire. 

Eve făcu un pas înapoi. 

— Nu pot să cred că gândești așa! 

— Nu?[i-am oferit șansa înseminării artificiale. Dar ai 
refuzat-o. 

— Ţi-am spus din ce motive. Pentru că o făceai doar pentru 
mine. Și nu era de- ajuns. 

— Poate da, poate nu. 

Sloane o privi lung, observând că ochii îi erau plini de 
lacrimi. Era conștient de un singur lucru: fraţii lui îi oferiseră 
șansa unei vieți pentru un nou membru al familiei sale, dar el 
știa că urzeala acestui complot fusese țesută de Eve, lucru 
care-l înfuria peste măsură. 

— Draga mea viitoare soţie, voi accepta darul tău îmi 
doresc un copil la fel de mult ca tine, dar nu voi uita niciodată 
că a fost ideea ta. 

Eve lăsă mâinile să-i cadă pe lângă trup, deznădăjduită; nu 
l-ar fi putut atinge acum cu tandrete și cu candoare, așa cum 
făcea de obicei nici dacă viaţa ei ar fi depins de un astfel de 
gest. Nu-și imaginase c-ar fi putut să simtă atâta durere. Nu 
contase pentru el că îi va lăsa copilul dacă se vor despărți. 
Făcu un pas înapoi. 

— Atâta timp cât mă aflu aici, aceasta este casa mea. Vreau 
să pleci. Eve rosti aceste vorbe răspicat. Sloane se încruntă, 
uluit de schimbarea teribilă pe care o observa pe chipul ei. 
Făcu un pas spre ea. Eve răspunse făcând trei pași înapoi. 

— Ne vom căsători peste două zile, îi reaminti el. 

Ea scutură din cap. 

— Nu cred c-o voi face! 

— Eu te asigur că te vei căsători cu mine, Eve! 

— Nu mă poti forța! 

— Poate nu, dar voi explica familiilor noastre motivul 
pentru care nu mai vrei să te măriți cu mine. 

— Nu cred că vei face asta! 

Sloane făcu o mișcare bruscă spre ea și o prinse de umeri 
pentru a o împiedica să se retragă și mai mult. O sărută. Nici 
unul din ei nu putea nega pasiunea din sărutul lor. Eve își 
înfipse degetele în părul lui, trăgându-l spre ea. 

— Asta nu schimbă lucrurile, murmură ea. Tot nu mă mărit 
cu tine. 

— Bine, Eve, vom mai vedea. Te rog să vii să încui ușa. 
Ea îl urmă încet. Sloane nu mai spuse nimic și părăsi casa. 


KKK 


— Eve, tot nu vrei să-mi spui ce s-a întâmplat? o întrebă Gay, 
privind-o lung. Când am plecat străluceai de fericire, iar acum... 

— Mă doare capul. 

— N--ai avut niciodată migrene. 

Eve lăsă ceașca de cafea pe masă și vru să plece, dar Gay o opti. 

— Nu scapi de mine chiar așa de ușor; ştiu că m-am purtat 
urât cu tine, dar acum trebuie să-mi spui ce ti s-a întâmplat. 
Vorbește cu mine, Eve, poate te va ajuta. 

Eve zâmbi trist. 

— M-ai ajutat deja prea mult. Nu este ceva cu care să mă 
poti ajuta acum. 

— Eşti sigură? 

— Foarte sigură, răspunse Eve așezându-se la loc pe scaun. 

— Părinţii noștri erau extrem de fericiţi de căsătoria ta chiar 
dacă lucrurile s-au derulat foarte repede. Dacă n-ar fi avut atât 
de mult de lucru, ar fi fost aici deja. 

— Joy și Tempest au fost extraordinare, Gay! 

— Da, şi mie îmi plac mult amândouă. Și soții lor. Eve, tu 
meriţi o compensație de la viață. Şi sunt sigură că Sloane este 
aceasta. Dar dacă-l iubești, trebuie să-l accepti în totalitate, cu 
bune și cu rele. 

Aceste cuvinte îi răsunară în minte Evei toată ziua, mai ales 
în casa familiei McGuire, unde discutară mult și râseră ca niște 
oameni fericiţi. Slater și Stryker veniră la ea să-și ceară scuze 
că interveniseră direct la Sloane, dar rezultatele fuseseră 
bune, pentru că nunta urma să aibă loc iar Sloane era de acord 
cu înseminarea. 

— Nu pot s-o fac, îi mărturisi ea lui Sloane când începură 
repetițiile pentru ceremonie. Era înconjurată de Joy, Tempest 
și Gay. În biserică se mai afla familia Luck, Pippa și soțul ei 
Josh, familia Richland, cu copiii. 

ÎI privi lung pe Sloane. 

— Nu mă simt prea bine. 

Gay veni spre ea, privind-o îngrijorată. 

— Eşti albă ca o coală de hârtie. 

Sloane observă că Eve era foarte palidă. 

— Nu vreau să fac un compromis, Sloane. Cum ai putut să crezi 
că vreau să rezolv problema numai în favoarea mea? Ştii cât de 
greu mi-a fost să vorbesc deschis cu Slater și cu Stryker? Să promit 
Că voi semna un document legal prin care copilul îţi rămâne dacă 
divorțăm? Deja iubesc acest copil, este speranţa inimii mele. 

— Ce document, Eve? Despre ce vorbești? 

— Stryker și Slater au spus că n-ai accepta un asemenea act. 
Vreau să ştii că acest copil nu este nici al meu nici al tău, ci al 
nostru. Lacrimile îi împăienjeniră ochii. Te-am iubit mai mult 
ca pe oricine dar te-am rănit atât de mult! 

Sloane realiză că o judecase greșit; fusese orbit de mânie și 
nu înţelesese că femeia din faţa lui trăise ca într-o închisoare 

până acum, la fel ca el. O strânse la piept, multumind încă o 
dată lui Dumnezeu că o întâlnise pe Eve. 

— Şi eu te iubesc, Eve. Fraţii mei nu mi-au spus despre actul 
legal. Oricum, n-ar fi fost nevoie de el; trebuia să am încredere 
în tine. lartă-mă, Eve; nimic din ce aș putea spune acum nu te 
va face să uiţi vorbele pe care ţi le-am spus aseară, cum te-am 
ameninţat și jignit. Voi regreta toată viaţa. lartă-mă Eve, încă o 
dată iartă-mă. Numai așa voi putea începe să mă împac cu 
mine însumi. Fraţii mei au avut dreptate. Nu am nevoie de o 
garanţie scrisă, pentru că nu se va întâmpla nimic. Ne vom 
construi propriul nostru viitor, iar copilul născut de tine, 
rodul dragostei noastre va reprezenta viitorul nostru. Sloane 
o sărută cu tandreţe. Spune-mi, te rog, că m-ai iertat. 

Eve îl privi lung . 

— Te iert dacă și tu te vei ierta; te rog să-mi promiţi că nu 
va mai exista nici o umbră în viaţa noastră. 

Sloane îi cuprinse chipul în palmele sale. 

— Mă cunoşti prea bine. 

— Te rog să-mi faci promisiunea. 

— Consideră că este făcută. Indiferent ce-mi vei cere, voi 
muta și munţii ca să realizez. Și acum să rezolvăm totul legat 
de această căsătorie, pentru ca să putem avea copilul. 

— Văd că eşti un bărbat foarte hotărât, Sloane McGuire! 

După ce o prinse după umeri, Sloane deschise ușa care-i 
separa de invitaţi şi văzu o mulțime de ochi curioși, dar mai 
ales îngrijoraţi. 

— Cred că şi-au închipuit că mă vei abandona în faţa altarului. 

— Nu mai ai nici o şansă de scăpare, Sloane McGuire! 


EPILOG 


Coridorul din faţa sălii de nou-născuţi era plin de lume, 
fiecare încercând să vadă copiii prin peretele de sticlă. Fetiţei 
roşie la faţă, care plângea cu multă convingere, nu-i păsa că 
este privită. Venise de curând într-o lume cu multe zgomote, 
unde era frig și unde nu era prea plăcut. De aceea, plângea 
din toată inima. 

— Are plămâni puternici, remarcă Mike. Seamănă cu 
Sloane. 

— Tot așa ai spus și când s-a născut Jennifer, îi reaminti Slater. 

— Parcă și la nașterea Amandei ai făcut același comentariu, 
interveni și Stryker. 

Mike scutură din cap, nedumerit. 

— Nu mai înțeleg nimic. Eu singur am avut trei băieți, iar 
voi aveţi doar câte o fată! 

Sloane, care se alăturase grupului de admiratori ai fetiţei 
sale, le spuse: 

— Asta pentru că nu suntem așa de puternici ca tine, tată. 

— Tăticule, mămica ce face, cum se simte? întrebă 
Slater. 

— Foarte bine, dar este nemulțumită că n-o lasă doctorii să 
vină aici. 

— Ar fi bine să se odihnească atâta cât mai poate; nepoţica 
asta îi va da mult de furcă, puternică aşa cum este, spuse 
Mike. 

Cu aceste cuvinte, Sloane se întoarse la soţia sa. 

— Te iubesc, Eve. Nici nu știi cât de mult. Tu mi-ai oferit 
şansa zilei de mâine și a celor care vor urma. 

— Ce nume îi vom pune, Sloane? Nu ne-am hotărât încă. 

Sloane păru că se gândește. 

— Faith-încredere-. Este încrederea ta în mine, în familia 
mea, în viitorul nostru. 


